Lui othee aailaa aa eku dhathurukuraa kuda kudhinnah\nދަތުރުކުރާ ކުޑަކުދިން ކަރަންޓީނު ވާން ނުޖެހޭ ގޮތަށް އުސޫލު ހަމަޖައްސާފައިވީނަމަވެސް އެ ލުއި ލިބޭނީ އާއިލާއާއެކު ދަތުރުކުރާ ކުޑަކުދިންނަށް ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން މިއަދު ބުނެފި އެވެ.\nކޮވިޑް-19 އާ ގުޅިގެން އަޅާފައިވާ ފިޔަވަޅުތަކަށް ލުއި ދީ ޖުލައި ހަތްވަނަ ދުވަހު ވަނީ އިއުލާނު ކޮށްފައެވެ. ނަމަވެސް އޭގެ ތެރޭގައި ދަތުރުކުރާ ކުޑަކުދިންނަށް ލުޔެއް ނުލިބުނެވެ. ކުޑަކުދިންނަކީ ކޮވިޑް ވެކްސިން ޖެހޭ ބައެއް ނޫނެވެ. ވެކްސިން ފުރިހަމަކޮށްފައިވާ މީހުންނާއި ކޮވިޑް ޖެހި ރަނގަޅުވެފައިވާ މީހުން ދަތުރުކުރާއިރު ކަރަންޓީންވާން ނުޖެހި ކުޑަކުދިން 14 ދުވަހުގެ ކަރަންޓީނެއް ފުރިހަމަ ކުރަން ޖެހޭތީ ބޮޑެތި ފާޑުކިޔުންތަކެއް އަމާޒުވިއެވެ.\nއެއާއި ގުޅިގެން އެޗްޕީއޭއިން ވަނީ އުސޫލު ބަދަލުކޮށް ދަތުރުކުރާ ކުޑަކުދިން ކަރަންޓީނު ވާން ނުޖެހޭ ގޮތަށް އުސޫލެއް އެކުލަވާލާފައެވެ.\nމިއަދު އެޗްއީއޯސީން ބޭއްވި ނޫސްވެރިންގެ ބައްދަލްވުމުގައި އެ ސެންޓަރުގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވީ ކަރަންޓީން ނެތި ދަތުރުކުރެވޭނީ ވެކްސިން ފުރިހަމަކޮށްފައިވާ ބެލެނިވެރިންނާއެކު ދަތުރުކުރާ ކުޑަކުދިންނާއި އެ ކުދިންގެ އާއިލާއާއެކު ދަތުރުކުރާ ކުޑަކުދިންނަށް ކަމަށެވެ.\nއަދި އެ ނޫން މީހުންނާއެކު ދަތުރުކުރާނަމަ އެ ފުރުސަތު ނުލިބޭނެ ކަމަށް ވިދާޅުވިއެވެ. އަދި ދަތުރުކުރަން ހުއްދަދޭއިރު ކައުންސިލުން އެކަންކަން ބަލާނެ ކަމަށްވެސް ވިދާޅުވިއެވެ.\nނަޒްލާ މިއަދުވެސް ވިދާޅުވީ ވެކްސިން ނުޖަހާ ކުދިންގެ ފަރާތުންވެސް ބަލި ފެތުރުމުގެ ފުރުސަތު އޮންނާނެ ކަމަށެވެ. އެހެން ކަމުން ރައްކާތެރި ފިޔަވަޅުތަކުގަިއ ހިފަހައްޓާ ބަލީގެ އެއްވެސް އަލާމާތެއް ހުރިނަމަ ދަތުރުނުކުރަން އަދި އަވަހަށް ސިއްހީ ފަރުވާ ހޯދުމަށް ވަނީ އިލްތިމާސްކޮށްފައެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުުރު ސޮއިކުރައްވާ މި މަހުގެ ހަތްވަނަ ދުވަހުގެ ރެޭ ނެރުއްވި އެންގުމުގައި ބުނެފައިވަނީ ޖުލައި 8 ވަނަ ދުވަހުން ފެށިގެން ވަކި ގޮތެއް އަންގަވަންދެން ވެކްސިން ނުޖެހޭ އުމުރުގެ ކުދިން 72 ގަޑިއިރުނުވާ ޕީސީއާރު ނެގެޓިވް ނަތީޖާއާއެކު ދަތުރުކުރާނަމަ ކަރަންޓީންވާން ނުޖެހޭނެ ކަމަށެވެ.\nކުރިއަށް އޮތީ ބޮޑު ބަންދެއް ކަމުން ވަރަށް ގިނަ ބަޔަކު ދަނީ އަތޮޅުތެރެއަށް ދަތުރުކުރަމުންނެވެ.\nއެޗްޕީއޭ ކުޑަކުދިން މިނިސްޓްރީ އޮފް ހެލްތު + ކޮރޯނާ ވައިރަސް ކޮވިޑް-19 ޑރ. ނަޒްލާ ރަފީގް


100 vana rashun Ibu ah Parade eh! | Mihaaru\nއިބޫ ބާރަށަށް ވަޑައިގަތުމުން މަރުހަބާ ދެއްނެވުން-- ފޮޓޯ: އެމްޑީޕީ\n07 ސެޕްޓެމްބަރ 2018 - 13:34 21 comments\nދެހާހެއްހާ މީހުންގެ އާބާދީއެއް އޮންނަ މި ރަށަށް ހެނދުނު އިބޫ ވަޑައިގަތުމުން ގިނަ އަދަދެއްގެ ރައްޔިތުންނާ އެކު މަރުހަބާ ދެންނެވުމުގައި އިސްކޮށް ހުންނެވީ އެމްޑީޕީގެ ނައިބު ރައީސް އަދި މި ދާއިރާގެ ކުރީގެ މެމްބަރު މުހައްމަދު ޝިފާޒެވެ.\nއިބޫއާ ސަލާމް ކުރެއްވުމަށް ހަދާފައިވާ ކިޔޫ ނިމުނު ހިސާބުގައި މި ރަށު ފިރިހެނުންތަކެއް ތިބީ ޕެރޭޑަށް ތައްޔާރުވެ އެވެ. ހުދު ގަމީހާއި ކަޅު ފަޓުލޫނުގައި ތިބި މީހުންގެ ތެރެއިން އެއް ބައެއްގެ އަތުގައި ލަކުޑިން ހަދާފައި ހުރި ބަޑިތަކެއް ހުއްޓެވެ. ދެން ތިބީ ސަންގާއި ޕެރޭޑް ޖަހާ ބެރު ހިފައިގެން ތިބި ބަޔެކެވެ. އެ މީހުން ހަރަކާތް ކުރަމުން ދިޔައީ ކޮމާންޑަރެއްގެ ގޮތުގައި ހުރި މީހާގެ ގޮވާލުންތަކަށެވެ.\nރަށު ބަނދަރުން އިބޫ މި ރަށު ހަރުގެއަށް ވަޑައިގަތީ ޕެރޭޑްގެ ފަހަތުންނެވެ. އަދި އިބޫގެ ފަހަތުން ރަށުގެ ގިނަ އަދަދެއްގެ ރައްޔިތުން އައެވެ.\nމިރަށު އެމްޑީޕީ ހަރުގޭގައި ރަށު ރައްޔިތުންނާ މުހާތަބް ކުރައްވައި އިބޫ ވިދާޅުވީ މިފަހަރުގެ ކެމްޕެއިންގައި 100 ވަނަ ރަށެއްގެ ގޮތުގައި ވަޑައިގަތް ބާރަށުން ދެންނެވި ހޫނު މަރުހަބާ އަށް ޝުކުރު އަދާކުރައްވާ ކަމަށެވެ. އޭނާގެ ރަނިން މޭޓް ފައިސަލް ނަސީމް 76 ރަށަށް ވަޑައިގެންފައިވާއިރު މިހާރު ރާއްޖޭގައި ނުދެވި ވަނީ އެންމެ 11 ރަށަށް ކަމަށް އިބޫ ވިދާޅުވި އެވެ. އަދި އެ ރަށްތަކަށް ވަރަށް އަވަހަށް ވަޑައިގަންނަވާނެ ކަމަށް ވިދާޅުވި އެވެ.\nއުތީމް ތިންބެއިން ރާއްޖެ މިނިވަން ކުރެއްވުމަށް ދަތުރު ކުރެއްވި ކަޅުއޮށްފުންމި ބަނދެފައި ވަނީ މި ރަށުގައި ކަން ފާހަގަ ކުރައްވައި އިބޫ ވަނީ އޭނާގެ ވެރިކަމެއްގައި ރާއްޖޭގެ ތަރިކަ ހިމާޔަތް ކުރަން ގިނަ މަސައްކަތްތަކެއް ކުރައްވާނެ ކަމަށް ވިދާޅުވެފަ އެވެ. އެގޮތުން އެކަމަށް ހާއްސަކޮށް ހެރިޓޭޖް އެންޑް ކަލްޗަރަލް މިނިސްޓްރީއެއް އުފައްދަވާނެ ކަމަށް ވިދާޅުވި އެވެ.\nމުހައްމަދު އަމީންގެ ވެރިކަމުގައި ހިނގި އުތުރުގަޑުބަޑުގައި ސަރުކާރާ ހިތްހަމަ ނުޖެހިގެން މާލެ ގެންދިޔަ މީހުންގެ ތެރޭގައި މި ރަށުގެ ކުރީގެ ބޮޑުކަތީބު ހިމެނެ އެވެ. އޭގެ އަދަބެއްގެ ގޮތުން އޭނާ އަށާއި އުތުރުގެ އެކި ރަށްތަކަށް ނިސްބަތްވާ އެތައް ބަޔަކަށް އަނިޔާތައް އޭރުގެ ސަރުކާރުން ދިނެވެ. މި ރަށުގައި އެމްޑީޕީ ޖަގަހަ ހަދާފައިވަނީ އެ ހަރަކާތުގައި ބައިވެރިވި މި ރަށު ކަތީބުގެ ގޯތީގަ އެވެ. މީގެ އެތައް އަހަރެއް ކުރިން އޭނާ ވަނީ ނިޔާ ވެފަ އެވެ.\nއިބޫ ވިދާޅުވީ އެކަންކަން އަލުން އިޔާދަވާން ރައްޔިތުން ނޭދޭ ކަމަށެވެ. މި މަހު ބާއްވާ ރިޔާސީ އިންތިހާބު ކާމިޔާބު ކުރައްވައި ރާއްޖޭން އަނިޔާވެރިކަން ނިމުމަކަށް ގެންނަވާނެ ކަމަށް އޭނާ ވިދާޅުވި އެވެ.\nއިބޫ ވިދާޅުވީ އޭނާ ބޭނުން ވަނީ ރާއްޖެ ތަރައްގީ ކުރުމަށް ބާރުތައް ރައްޔިތުންނަށް ދޭން ކަމަށެވެ. އެގޮތުން ކޯލިޝަންގެ ވެރިކަމެއްގައި ކައުންސިލްތަކަށް ބާރުތައް ދީ ސަރުކާރުން އެހީތެރިކަން ފޯރުކޮށްދެއްވާނެ ކަމަށް ވިދާޅުވި އެވެ.\n"މި ރަށު ކަންކަން ނިންމާނީ މި ރަށު ކައުންސިލުން. ވެރިކަމުގެ ނިޒާމް ހިންގުމަށް ގެންނަ ބަދަލުތަކާ އެކު އެކަން ކަން ހަމަޖެހިގެންދާނެ،" އިބޫ ވިދާޅުވި އެވެ.\nމިއަދު ހެނދުނު އިބޫ ވަނީ މި އަތޮޅު ވަށަފަރަށް ވެސް ވަޑައިގެންފަ އެވެ. އެރަށު ރައްޔިތުންނާ ބައްދަލު ކުރައްވައި އިބޫ ވިދާޅުވީ މިއަދުގެ ސަރުކާރަށް ތާއީދު ނުކުރާ ރައްޔިތުން މި ސަރުކާރުން ބާކީކޮށްފައިވާ ކަމަށެވެ. އަދި އޭނާގެ ވެރިކަމެއްގައި އެކަން ނިމުމަކަށް ގެނެސް ހުރިހާ ރައްޔިތުންނާ މެދު ހަމަހަމަ އުސޫލަކުން ކަންކަން ކުރައްވާނެ ކަމަށް ވިދާޅުވި އެވެ.\nހުރިހާ ރަށަކަށް އިބޫ ވަޑައިގެން ވެ ވަޑައިގަންނަވާ ވައުދުތަކުގެ ތެރޭގައި ހިމެނޭ ނަރުދަމާ އާއި ފެނުގެ ނިޒާމް ވަށަފަރުގައި ވެސް ގާއިމް ކުރައްވާނެ ކަމަށް އިބޫ ވިދާޅުވި އެވެ. އަދި އެ ރަށުގައި ޓޫރިޒަމް ފުޅާކުރަން މަސައްކަތްކުރައްވާނެ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް އެމްޑީޕީ ތާރީހް އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ހއ. ބާރަށް


ލިޔުނީ: ސާމާ އަޙްމަދު | 08/12/2013 | No Comments »\n“އެކަލާނގެއީ އެންމެފުރިހަމައަށް އެއްޗެތި ޚަލްޤު ކުރައްވާ ފަރާތެވެ.”\nވީއިރު މި ބޮޑު އަދި ފުރިހަމަ ކާއިނާތުގައިވާ އެންމެ މަތިވެރި ކަލިމައަކަށް ވާންޖެހެނީ ކޮންކަލިމައެއްތޯއެވެ؟ ޝައްކެއްނެއް ގޮތުގައި އެއީ لا اله الا الله މިކަލިމައެވެ. އެކަލިމަ އަކީ އިސްލާމްދީން އެކަލިމައިގެ މަތީގައި ބިނާވެފައިވާ ކަލިމައެވެ. އެއީ ތަވްޙީދުގެ ކަލިމައެވެ. އެކަލިމައިގެ މަތީގައި އުޑުތަކާއި ބިން ޤާއިމު ވެގެންވާ ކަލިމައެވެ. އެކަލިމައަކީ ނަރަކައިގެ ޢަޒާބުން އަޅުގަނޑުމެން ސަލާމަތް ކޮށްދޭ ކަލިމައެވެ. އެކަލިމައަކީ މަތިވެރިވެގެންވާ ސުވަރުގޭގެ ތަޅުދަނޑިއެވެ. އެކަލިމައަކީ އެކަލިމައިގެ ސަބަބުން އިންސާނުން ދެބަޔަކަށް ބަހާލެވިގެންދާ ކަލިމައެވެ. އެކަލިމަކީ އެކަލިމައަށްޓަކައި ޖިހާދުގެ މައިދާނުގައި ކަނޑިތައް އުފުލާލެވޭ ކަލިމައެވެ. އެކަލިމައަކީ އެއީ އިންސާނާ މި ދުނިޔެއަށް އަލްވަދާޢު ކިޔާއިރު އޭނާގެ ދުލުން ބޭރުވާ އެންމެފަހު ކަލިމައަކަށް އެކަލިމަ ވެއްޖެނަމަ ސުވަރުގެއަށް ވަނުމުގެ ހެޔޮ ނަޞީބު ލިބިގެންދާ ކަލިމައެވެ. ނަމަވެސް ހިތާމައަކީ އަޅުގަނޑުމެންގެ ތެރެއިން ގިނަބަޔަކު ވަނީ މިކަލިމައިގެ ޙަޤީޤީ މާނައަށް ޣާފިލްވެފައެވެ. އެބައިމީހުންނަށް ހީވެފައި އޮންނަނީ ހަމައެކަނި އެކަލިމަ ދުލުން ކިޔާލުމުން އެފުދުނީ ކަމަށެވެ. ނަމަވެސް ފަލާޙާއި ކާމިޔާބު ލިބިގަތުމަށްޓަކައި މިކަލިމަކީ އަޅުގަނޑުމެންގެ ޙަޔާތުގެ ކުޑަ ބޮޑު ހުރިހާކަމެއް ގައި ޝާމިލުކުރަންޖެހޭ ކަލިމައެކެވެ. އެކަލިމައަކީ ހަމައެކަނި މިސްކިތްތައް ފަޅުފިލުވަން އޮތް ކަލިމައެއް ނޫނެވެ. ތިމާގެ ގެޔާއި އޮފީހުގަޔާއި މަގުމަތީގައި ހިނގާފައި ދާއިރުވެސް އެކަލިމައިގެ އަސަރު އަޅުގަނޑުމެންގެ ގައިގާ ވާން ޖެހޭކަލިމައެވެ. ތިމާ އެކަނިވާ ވަޤުތުތަކުގަޔާއި މީސްތަކުންނާ އެކުގައިވާ ވަޤުތުތަކުގައެވެ. އޭރުން އަޅުގަަނޑުމެންގެ ނަފްސުގައި އެކަލިމައިގެ ޙަޤީޤީ އަޘަރު ފެނިގެން ދާނެއެވެ. މިކަލިމައަށް އީމާންވެގެން ތިބި ތަވްޙީދުގެ އަހުލުވެރީންނޭވެ! އަޅުގަނޑުމެން މިހާރު އަޅުގަނޑުމެންގެ ޙަޔާތުގެ ލަގަން އެކަލިމަޔާ ދުރަށް ދީލާލައިފީމުއެވެ. އެކަލިމައިގެ ދުޝްމިނުން ދެކެ އަޅުގަނޑުމެން ލޯބިވާ ވަރާއި އެބައިމީހުންނަށްޓަކައި ޤުރުބާންވެވޭވަރާއި އެބައިމީހުންނާ ވައްތަރުވުމަށް ޓަކައި އަޅުގަނޑުމެން ފޫގަޅާލާފައި ވާވަރު ބައްލަވާލެއްވުމުންވެސް މިކަން ދޭހަވެއެވެ. ރިޒްޤުދެއްވަނީ މާތް الله ކަން ހަދާންނެތޭ ޙާލުގައެވެ. ޝިފާދެއްވަނީ އަޅުގަނޑުމެން ކާލާބޭސް ގުޅަކަމަށްހީ ވެފައެވެ. ވަކީލުކުރެވެނީ މަޚްލޫޤުތަކުންނަށެވެ. ޒުވާނުން ހިތްހަމަޖެހުމާއި އަރާމު ޙާސިލް ކުރުމަށް ޓަކައި މިއުޒިކާއި މަސްތުވާތަކެއްޗަށް އެބައިމީހުންގެ މުޅިޙަޔާތް ހުސްކޮށްލާފައެވެ. ހިލޭ އަންހެނުންނާއި ހިލޭފިރިހެނުން އެއްބަޔަކު އަނެއްބަޔަކާއި އެކު ކުރާ ބަދުއަޚްލާޤީ ޢަމަލުތަކަކީ ތިމާމެންނަށް ލިބޭ ކާމިޔާބެއް ނުވަތަ ފަޚުރެއްކަމަށްވެފައެވެ. މަޚުލޫގުތަކުން ދެކެބިރުން މިތިބެނީ ގޮތްހުސްވެފައެވެ. ދެޖިންސު ހަމަހަމަ ނުވެގެން ތިމާ ހެއްދެވިފަރާތަށް ތިމާގެ ހިތުން އައިބު ކިޔޭހާލުގައެވެ. މިފަދަ ކިތަންމެކަމެއް އަޅުގަނޑުމެންގެ ލޯމަތިން ފެންނަމުންދެޔެވެ. މިއީ ހައްތަހާވެސް لا اله الا الله މިކަލިމައަށް އަޅުގަނޑުމެންނަށް ފުރަގަސް ދެވިއްޖެކަށް ދަލީލްކޮށްދޭ ހެކިތަކެކެވެ. އަޅުގަނޑުމެންގެ ޙަޔާތުން އެކަލިމައިގެ އަސަރުނެތިގެން ދިޔަކަމުގެ ދަލީލު ތަކެވެ. އަޅުގަނޑުމެން މިޤާފިލްކަމުން ހޭލާނީ ކޮންއިރަކުންތޯ އެވެ. لا اله الا الله މިކަލިމައަށް އެބުރި އަންނާކަށް ނުވޭތޯއެވެ. އަޅުގަނޑުމެންގެ ދުލުން ފަޚުރުވެރިކަމާއި ހާމަކުރާ އިސްލާމްކަމުގެ ތެދުކަން ސާބިތުކޮންދޭކަށް ނުވޭތޯއެވެ. الله ފިޔަވާ ޙައްޤުވެގެން އަޅުކަންވެވޭ އިލާހަކުނުވާކަމަށާއި اللهތަޢާލާގެ މަތިވެރިވެގެންވާ އިސްމުފުޅުތަކާއި ސިފަފުޅުތަކަށް ފުރިހަމައަށް އީމާން ވާކަށް ނުވޭތޯއެވެ. الله މަޢްރިފާކޮން ދެނެގަތުމަށްޓަކައެވެ. އެކަލާންގެ ސިފަފުޅުތަކަށް ފުރިހަމައަށް އީމާންވުމުން އަޅުގަނޑުމެންގެ މުޅި ޙަޔާތް ބަދަލުވެގެން ދެއެވެ. މުޅި ޙަޔާތަށް ތާޒާކަމާއި އުޖާލާކަން ގެނެސްދެއެވެ. ހިތްތަކަށް މީރުކަމާއި ފޮނިކަންގެނެސްދެއެވެ. މުޅި ޙަޔާތް މާތް الله ރުއްސަވާ މަގުގައި ހޭދަކުރުމަށް ފަސޭހަވެއެވެ. މިސާލަކަށް الله އީ މޮޅަށް ބައްލަވާ އަދި އައްސަވާވޮޑިގެންވާ ރަސްކަލާނގެކަމަށް ފުރިހަމައަށް އީމާންވެވިއްޖެނަމަ އެކަލާނގެ ޙަރާމް ކުރެއްވި ކަންތަށްތަކަށް އަޅުގަނޑުމެން އަރައިގަންނާނެތޯއެވެ؟ އަޅުގަނޑުމެންގެ ހިތަށް އަރާތަކެތި އެކަލާނގެ ދެނެވޮޑިގެންވާކަމަށް އަޅުގަނޑުމެންނަށް ފުރިހަމައަށް އީމާންވެވޭނަމަ އެފަދަ ފާފަތައް ކުރުމަށް އަޅުގަނޑުމެން ވިސްނާނެތޯއެވެ. لا اله الا الله މިކަލިމައިގެ ސަބަބުން އަޅުގަނޑުމެންނަށް ކުރާ އަސަރުތަކުގެ ތެރޭގައި ހިތުގެ ޔަޤީން ކަމާއި ހިތްހަމަޖެހުމާއި މަޚްލޫޤުތަކުންދެކެ އޮންނަ ބިރުވެތިކަން ފިލައިގެން ދިއުމާއި މިފަދަ އެތައްފައިދާތަކެއް ލިބިގެންދެޔެވެ. އިސްމާއީލްގެފާނު ޤުރުބާންކުރެއްވުމަށް އެންގެވުމުން އިބްރާހީމްގެފާނާއި އިސްމާޢީލްގެފާނު އެއަމުރަށް ކިޔަމަންތެރިވެ ވަޑައިގަތީ ކީއްވެތޯއެވެ؟ ފިރުޢައުނުގެ ސިޙުރުވެރީން އިސްލާމުވުމުން ފިރުޢައުނު އެބައިމީހުންގެ އަތްފައި ކަނޑާ ސޮލީބަށް އެރުވުނުއިރުވެސް ސާބިތުވެ ތިއްބެވީ ކީއްވެތޯއެވެ؟ އަސްޙާބުލް އުޙްދޫދުގެ އަހުލުވެރީން އަލިފާނުގެ ވަޅުތަކަށް އުއްކެވުނުއިރުވެސް ސާބިތުވެތިއްބެވީ ކީއްވެތޯއެވެ؟ މިހިރީހައްތަހާވެސް لا اله الا الله ގެ އަސަރު ތަކުގެ މަތިވެރިވެގެންވާ ނަމޫނާތަކެވެ. އަޅުގަނޑުމެންގެ ލޮބުވެތި ނަބިއްޔާ ގެ ސިޔަރަތުގައި މިފަދަ އެތައް ރިވެތި ނަމޫނާތައްވެއެވެ. އަދިއެކަލޭގެފާނުގެ މަތިވެރި ސަޙާބީންގެ ޙަޔާތްވަނީ މިފަދަ ރީތި މިސާލުތަކުން ފުރިފައެވެ. رسول الله صلى الله عليه وسلم އެބޭފުޅުންނަށްވަނީ ރީތި ނަމޫނާތައް ދައްކަވާދެއްވަވާފައެވެ. މައްކާގެ މުޝްރިކުންގެ އުނދަގުލާއި ދުއްތުރާތައް އޭރުގަ އިސްލާމްވަމުން ދިޔަ ބޭބެފުޅުންނަށް ކުރިމަތިވަމުން ދިޔައީ އިންތިހާ ދަރަޖައަށެވެ. އެއްދުވަހަކު ކީރިތިރަސޫލާ ކައުބާގެ ހިޔަލުގައި އިންނަވަނިކޮން އެކަލޭގެފާނުގެ ސަޙާބީން ވަޑައިގެން ދެންނެވިއެވެ. ކަލޭގެފާނު އަޅުގަނޑުމެންނަށް ނަޞްރު ދެއްވުމަށް الله އަށް ދުޢާނުކުރައްވަނީ ކީއްވެތޯއެވެ؟ އެހިނދު އެކަލޭގެފާނު ހަދީޘް ކުރެއްވިއެވެ. “ތިޔަބައިމީހުންގެ ކުރިން އުޅުނުމީހުން އެމީހުން ދިރިތިއްބާ، އެއްބައި ވަޅުލާ ބޯ ދެ ފަޅިއަށް ފެޅީއްޖެއުމަށް ދާންދެން ކީސް އަޅައި ނުވަތަ މަސްތަކާއި ކަށިތައް ވަކިވެއްޖެއުމަށް ދާންދެން ދަގަނޑު ދަތިއަޅާ ހެދޫއެވެ.” ސުވާލަކީ މިފަދަ ކަމެއް ކުރިމަތި ވެއްޖެނަމަ އަޅުގަނޑުމެންނަށް ވާނީ ކިހިނެއްތޯއެވެ؟ لا اله الا الله މިކަލިމައިގެ ނޫރު އެކިބޭފުޅުންގެ ހިތުގައި ވިދަވިދައި ހުންނަނީ އެކި މިންވަރަށެވެ. އެއްބައި ބޭފުޅުންގެ ހިތުގައި އެކަލިމައިގެ ނޫރު އިރުގެއަލިފަދައެވެ. އަނެއްބައި ބޭފުޅުންގެ ހިތުގައި ހަނދުގެ އަލިފަދައެވެ. އަނެއްބައި ބޭޅުންގެ ހިތުގައި ތަރިއެއްގެ އަލިފަދައެވެ. ނޫންނަމަ ހުޅުކޮޅެއް ފަދަވެސް ވެދާނެއެވެ. ނުވަތަ ކުޑަ އަލިފާންކައްޏެއް ފަދައިވެސް ވެދާނެއެވެ. އަނެއްބަޔެއްގެ ހިތްވަނީ އެކަލިމައިގެ ނޫރު މުޅީން ފިލައިގެން ގޮސް ކަނުވެ އަނދިރިވެފައެވެ. މިދުނިޔޭގެ ހަޔާތާއި އުޚުރަވީ ޙަޔާތް ބާއްޖަވެރި ކުރުމަށްޓަކައި އަޅުގަނޑުމެންގެ ހިތްތައް އެކަލިމައިގެ ނޫރުން އަލިކޮށް އުޖާލާކުރެވޭތޯ ގަދައަޅާ މަސައްކަތް ކުރަމާތޯއެވެ.


އެފްރިކާ ފާނަ - ވިކިޕީޑިއާ\nއެފްރިކާ ފާނަ(ސައިންޓިފިކް ނަން: Liopropoma africanum)ނުވަތަ (އިނގިރޭސި ބަހުން: African basslet) އަކީ ވަރަށް އިސްކޮޅުން ކުޑަ ފާނަ އެކެވެ. މިފާނައަކީ ފަރު ބޭރުގައި ގުންޑޮޅި ދަށުގަޔާއި، ގައުގަލުގެ ހޮހަޅަތަކުގައި ދިރިއުޅޭ މަހެކެވެ. ދިރިއުޅޭ ކަމަށް ބެލެވިފައިވަނީ 8-48 މީޓަރާއި ދެމެދުގެ ފުންމިނުގައެވެ. މިއީ ނަނު ފައްތައިގެން ބޭނޭ ވަރަށްވުރެ މާކުޑަ މަހެކެވެ. މިބާވަތުގެ ފާނަ އެންމެ ބޮޑުވާކަމަށް ބެލެވިފައިވަނީ ގާތްގަނޑަކަށް 8 ސމ އަށެވެ. ވުމާއެކު މިއީ ދިވެހިން ކައިއުޅޭ މަހެއް ނޫނެވެ. އަދި ފަރުފަޅަށްއެރި ފީނާހަދާ މީހުންނަށްވެސް މިމަސް ފެނިފައި ހުންނަނީ ވަރަށް މަދުންނެވެ.\nމިއީ ދިވެހިންގެ ތެރޭގައި މަޝްހޫރު އެމެއްކަމުގައިވާ ބޯއްޖާއި ވަރަށް އެއްސިފައެއްގައި ހުންނަ ކުޑަމަހެކެވެ. މަހުގެ ބުރަކަށިމަތީ ކޮތަރިބައިގައި 8 ހަރުކައްޓާއި، 12 މަޑުކަށި ހުރެއެވެ. ބަނޑުދަށް ފަރާތު ކޮތަރިބައިގައި3ހަރުކައްޓާއެކު3މަޑުކަށި ހުރެއެވެ. ނިގޫފަތުގެ މައްޗާއި ތިރި ހުންނަނީ ކުޑަކޮށް ވަށްކޮށެވެ. މިމަސް އެލްކޮހޯލް ނުވަތަ ފޯރމަލީން އަށް ލާފައި ހުންނައިރު ހުންނަނީ ފަޑު މުށިކުލައެއްގައެވެ. އަދި މަހުގެ އަރިމަތީގައި މުށި ކުލައިގެ ފުޅާ ތިން ރޮނގު މަހުގެ ދިގަށް ހުރެއެވެ.\nމިމަސް ތާޒާކޮށް ހުންނައިރު ހުންނަނީ ރަތް މުށިކުލައެއްގައެވެ. އަދި މަހުގައި ހުންނަ ދިގު ރޮނގުތައް ވެސް ހުންނަނީ ގަދަ މުށިކުލައިގައެވެ. އަދި ދެދޮރުދޭތެރެ ހުންނަނީ ހުދުކުލައެއްގައެވެ. މަހުގެ ބޮލުގައި ރީނދޫ ކުލައިގެ ރޮނގުތަކެއް ހުރެއެވެ. މަހުގެ ކޮތަރިބައިގެ ދެކަށި ދޭތެރޭގައި ހުންނަ ދުލިފަށުގެ ކުލައަކީ ރީނދޫ ކުލައެވެ.\nމިއީ ދިވެހި މަސްވެރިންނަށް އަދި ކަނޑުފަޅު ފީނާ މީހުންނަށް ވަރަށް ނުފެންނަ މަހެއްކަމުން މިމަހަށް ކިޔާ ވަކި ޚާއްޞަ ނަމެއް އަދި ނެތެވެ. ވީމާ މިމަހުގެ ސައިންޓިފިކް ނަމަށް ބަލާ، މިއީ ފުރަތަމައަށް އެފްރިކާގެ ގޮނޑުދޮށް ތަކުން ފެނިފައިވާ މަހެއްކަމަށްވާތީ މިމަހަށް އެފްރިކާ ފާނަ ކިޔައި ނަންދީފައި ވަނީ އެވެ.


Rani Elizabeth makeup kurravanee ammillafulhah | Mihaaru\n03 ނޮވެމްބަރ 2019 - 10:17 1 comment\nމިދިޔަ މަހުގެ 29 ވަނަ ދުވަހު "ދި އަދާ ސައިޑް އޮފް ދަ ކޮއިން: ދި ކްއީން، ދަ ޑްރެސާ އެންޑް ދަ ވޯޑްރޯބް" ގެ ނަމުގައި ކެލީ ނެރުނު ފޮތުގައި ބުނީ 93 އަހަރުގެ ރާނީ މޭކަޕްކުރެއްވުމައި މީހެއްގެ އެހީ ހޯއްދަވަނީ އަހަރަކު އެންމެ ފަހަރަކު ކަމަށެވެ. އެއީ އެނުއަލް ކްރިމަސް ސްޕީޗް ހަފުލާއަށެވެ.\n"އެ ނޫން ހުރިހާ ދުވަހެއްގައި އެކަމަނާ އަމިއްލަފުޅަށް މޭކަޕްކުރައްވަނީ،" ކެލީ ބުންޏެވެ.\nއޭނާގެ ފޮތުގައި ކިޔައިދީފައިވާ ގޮތުގައި އަބަދު ވެސް ވަރަށް ޗާލުކޮށް ހެދުން އަޅުއްވައި، ބޫޓްކޮޅު ތުރުކުރައްވައި، ރީތި ކުލަކުކައިގެ ތޮފިކޮޅު ވެސް އަޅުއްވާ ކްރިސްމަސް ސްޕީޗަށް ރާނީގެ މޭކަޕްކޮށް ދެއްވަނީ ޓީވީ މޭކަޕް އާޓިސްޓް މެރިލީން ވިޑެސް އެވެ.\n"އެކަމަނާ މޭކަޕްކުރައްވާ އިރު ގަދަ ކުލަކުލައިގެ ހެދުންކޮޅުތަކާއެކު ތުންފަތުގައި ޖައްސަވަން ލޯބި ކުރައްވަނީ ރަތާއި ފިޔާތޮށި ލިޕްސްޓިކް،" 2002 އިން ފެށިގެން ރާނީގެ ޕާސަނަލް އެސިސްޓަންޓް އަދި ސީނިއާ ޑްރެސާގެ މަގާމު އަދާކުރަމުން އަންނަ ކެލީ، 51، ބުންޏެވެ.\nއިތުރު ލިޔުންތައް އިނގިރޭސިވިލާތް ކްއީން އެލިޒަބަތު މޭކަޕްކުރުން


ދިރިއުޅުމުގައި ދިމާވާ މައްސަލަތައް ހައްލުކުރާނެ ގޮތުގެ ތަމްރީން ޕްރޮގްރާމެއް ހިންގައިފި\nޒުވާނުންނަށް އަމާޒު ކުރައްވައިގެން ސަރުކާރުން ހިންގަވާ ލައިފްސްކިލް އެޑިޔުކޭޝަން ޕްރޮގްރާމްގެ ދަށުން ދިރިއުޅުމުގެ ހުނަރު ދަސްކޮށްދިނުމާބެހޭ ތަމްރީން ޕްރޮގްރާމެއް މިމަހުގެ 19 އިން 20 އަށް ހއ. ތުރާކުނުގައި ހިންގައި ފިއެވެ.\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓާއި ހއ. ތުރާކުނު ކައުންސިލް ގުޅިގެން އެރަށުގައި ހިންގި މި ޕްރޮގްރާމްގެ ބޭނުމަކީ، ނަފްސާނީ ގޮތުންނާއި ޖިސްމާނީ ގޮތުން ދުޅަހެޔޮ ބަޔަކަށް ޒުވާނުން ހެދުމާއި ދިރިއުޅުމުގެ އެކި މަރުހަލާތަކުގައި ދިމާވާ ގޮންޖެހުންތަކަށް ތައްޔާރުވުމާއި، ޒިންމާދާރު ބަޔަކަށް ހެދުމެވެ.\nތިން ދުވަހުގެ މުއްދަތަށް ކުރިއަށް ގެންގޮސްފައިވާ މި ޕްރޮގްރާމްގައި މަޢުލޫމާތު ދެއްވާފައިވަނީ މި ދާއިރާއިން ޚާއްސަ ތަމްރީން ލިބިވަޑައިގެން ތިއްބެވި ފަންނީ ބޭފުޅުންނެވެ.\nމި ޕްރޮގްރާމްގައި ބައިވެރިވި 33 ބައިވެރިންގެ ތެރެއިން، ވަޒީފާގައި ނޫޅޭ ޒުވާނުންނަށް ތަޢުލީމާއި ތަމްރީން ބޭނުންވާ ދާއިރާތަށް ފާހަގަކޮށް އެފަރާތްތަކަށް ކުރިއަށް ދެވޭނެ މަގުފަހިކުރެވިފައި ވެއެވެ.\nއުމުރުން 18 އަހަރާއި 35 އަހަރާއި ދެމެދުގެ ޒުވާނުންނަށް އަމާޒުކޮށްގެން ހިންގި މި ޕްރޮގްރާމްގައި ޚާއްސަ އެހީއަށް ބޭނުންވާ ބައެއް ފަރާތްތައްވެސް ބައިވެރިވެ ތަމްރީން ފުރިހަމަކޮށްފައި ވާކަމަށް ތުރާކުނު ކައުންސިލުން މަޢުލޫމާތު ދެއްވިއެވެ.\n← އަތޮޅު ކައުންސިލް މުވައްޒަފުންނަށް ޓްރޭނިންގ ޕްރޮގްރާމެއް ހިންގައިފި\nތިންވަނަ ދައުރުގެ 144 ވަނަ ބައްދަލުވުން →


Bali Haalathu Huri Gothun Adeeb Ge'ah Badhalu Koffi | Hathaavees\nބަލި ހާލަތު ހުރި ގޮތުން އަދީބު ގެއަށް ބަދަލުކޮށްފި\nއޮކްޓޯބަރ 3, 2020 ހަތާވީސް އޮންލައިން\nކުރީގެ ނާއިބު ރައީސް އަހުމަދު އަދީބުގެ ގެއަށް ބަދަލުކޮށްފިއެވެ.\nއަދީބު ގެއަށް ބަދަލުކުރެއްވިއިރު އެމަނިކުފާނު ހުންނެވީ އެމަނިކުފާނުގެ މައްޗަށް ދައުލަތުން އުފުލާފައިވާ ހަތް ދައުވާގެ ޝަރީއަތް ނިމެންދެން ބަންދުގައެވެ.\nއެހެންނަމަވެސް މޯލްޑިވްސް ކަރެކްޝަނަލް ސާވިސް އިން މިއަދު ބުނީ އަދީބުގެ ބަލި ހާލަތު ހުރި ގޮތުން އެމަނިކުފާނު ގެއަށް ބަދަލު ކުރައްވާފައިވާ ކަމަށެވެ. އިތުރު އެއްވެސް ތަފްސީލެއް ނުދެއެވެ.\nއެމްއެމްޕީއާރްސީ މައްސަލާގައި އަދީބުގެ މައްޗަށް އުފުލާފައިވާ ދައުވާ އާއި ގުޅިގެން އެންމެ ފަހުން ބޭއްވި ޝަރީއަތުގައި އަދީބު ވަނީ އެ ހަތް ދައުވާ އަށް އިއުތިރާފުވެފައެވެ.\nދައުލަތާއެކު ހެދި އެއްބަސްވުމާ އެއްގޮތަށް އަދީބު ދައުވާތަކަށް އިއުތިރާފުވުމުން، ގާޒީ މަސައްކަތް ކުރެއްވީ ދެ ފަރާތުން އިއުތިރާޒު ނުކުރާ ނަމަ، އަވަސް ނިޔާއިން މައްސަލަ ނިންމައި ހުކުމް ކުރާށެވެ. އެކަމަށް ދައުލަތުން އިއުތިރާޒެއް ނުކުރެއެވެ. ނަމަވެސް އަދީބުގެ ވަކީލުން ވަނީ ފަސް ދުވަސް ދެއްވުމަށް އެދިފައެވެ. އެއީ މިހާރު އެއްބަސްވުމުގައި އޮތް އަދަބަށްވުރެ ކުޑަ އަދަބެއް ލިބިދާނެތޯ މަޝްވަރާ ކުރުމަށެވެ.\nPrevious މާލެ ސަރަހައްދުގައި ރޭގަނޑު 10 ޖަހަންދެން އުޅަނދު ދުއްވޭނެ\nNext "މަތިންދާ ބޯޓުގެ ބިޒްނަސް ދެކުނުގައި ފުޅާ ކުރުމަށް މަދުވެގެން 6،000 އެނދު ބޭނުންވޭ"


Covid ge sababun Tekkers ''Milo championship Maldives cup'' feshun faskoffi - One Online\n26 އޯގައްޓް 2021: މާލެ، ޓެކާސް މައިލޯ ޗެމްޕިއަންޝިޕް ލޯންޗު ކުރުމަށް ބޭއްވި ރަސްމިއްޔާތުގެ ތެރެއިން ޓެކާސްގެ ހިންގުންތެރިޔާ ޑރ. ސަނީ އުމަރު --- ވަން ފޮޓޯ: ޔޫސުފް ސޮފްވާން\n"ޓެކާސް މައިލޯ ޗެމްޕިއަންޝިޕް މޯލްޑިވްސް ކަޕް"ގެ ނަމުގައި ރަށްރަށަށް ހުޅުވާލައިގެން ބާއްވާ ފުޓްސަލް މުބާރާތް ފަސްކޮށްފިއެވެ.\nމުބާރާތް އިންތިޒާމް ކުރާ ޓެކާސްއިން ބުނެފައިވާ ގޮތުގައި ރާއްޖޭގައި ކޮވިޑް 19 މިހާރު އަނެއްކާވެސް ހަލުވިކަމާއެކު ފެތުރެމުންދާތީ، "ޓެކާސް މައިލޯ ޗެމްޕިއަންޝިޕް މޯލްޑިވްސް ކަޕް" ފެށުން ފަސްކޮށްލާފައިވާ ކަމަށެވެ. ކުރިން އޮތް ގޮތުން އަތޮޅު ތެރޭގެ މުބާރާތް ފަށަން އޮތީ މިއަދު ހދ. އަތޮޅު މުބާރާތުންނެވެ. އެ އަތޮޅުގެ މުބާރާތް ހދ. ކުޅުދުއްފުށީގައި މިއަދު ފަށަން ކުރިން އޮތް ނަމަވެސް، އެ އަތޮޅު ކޮވިޑްގެ ކޭސްތައް ގިނަވުމުން ޓެކާސްއިން ވަނީ އެ އަތޮޅުގެ މުބާރާތް ބްލޮކް ދޭއްގެ މުބާރާތަށް ފަހު ކުޅޭ ގޮތަށް ފަސްކޮށްފައެވެ.\nޓެކާސްއިން ބުނެފައިވާ ގޮތުގައި ބްލޮކް ދޭއްގައި ހިމެނޭ ދެ އަތޮޅު ކަމަށްވާ ށ. އަތޮޅާއި ނ. އަތޮޅުގެ މުބާރާތްތައް ޝެޑިއުލަށް ފަށާނެއެވެ. އެހެންކަމުން "ޓެކާސް މައިލޯ ޗެމްޕިއަންޝިޕް މޯލްޑިވްސް ކަޕް" ގެ ކުޅުން ދެން ފަށާނީ ށ. އަތޮޅަށް ހާއްސަކޮށްގެން ށ. ނަރުދޫގައި ބާއްވާ މުބާރާތުންނެވެ. އެ މުބާރާތް ފެށުމަށް ތާވަލު ކޮށްފައި ވަނީ މިމަހުގެ 26 ވަނަ ދުވަހަށެވެ. އެ މުބާރާތް 26 ވަނަ ދުވަހު ހަވީރު ފަށާނީ ފޯކައިދުއާއި ނަރުދޫ ވާދަކުރާ މެޗުންނެވެ.\nއަލުން ޝެޑިއުލް ކޮށްފައިވާ ގޮތުން ށ. އަތޮޅު މުބާރާތަށް ފަހު ދެން އޮންނާނީ ނ. އަތޮޅުގެ މުބާރާތެވެ. އެ މުބާރާތް ފަށާނީ މިމަހުގެ 31 ވަނަ ދުވަހުއެވެ. އެ ދެ މުބާރާތަށްފަހު ދެން އޮންނާނީ ހދ. އަތޮޅު މުބާރާތެވެ. އެ މުބާރާތް ފަށަން މިހާރު ތާވަލު ކޮށްފައި ވަނީ ފެބްރުއަރީ މަހު ހަވަނަ ދުވަހުއެވެ.\nރާއްޖޭގެ ސްޕޯޓްސް އިވެންޓް މެނޭޖްމަންޓް ކުންފުނި، ޓެކާސް އިން ފުޓްސަލްއަށް އިންގިލާބީ ބަދަލެއް ގެނައުމުގެ ގޮތުން ތިން މުބާރާތެއް އިއުލާން ކޮށްފައިވެއެވެ. މައިލޯގެ ސްޕޮންސާޝިޕްގެ ދަށުން އިއުލާން ކުރި ތިން މުބާރާތަކީ މާލެ ސަރަހައްދަށް ހާއްސަކޮށްގެން ބޭއްވި "ގްރޭޓާ މާލެ ކަޕް"ގެ އިތުރުން "ޓެކާސް ރިސޯޓް ކަޕް"ގެ ނަމުގައި ބާއްވާ މުބާރާތް، އަދި ޓެކާސް މޯލްޑިވްސް ކަޕް"ގެ ނަމުގައި ރަށްރަށަށް ހުޅުވާލައިގެން ބާއްވާ މުބާރާތެވެ. މާލޭގެ މުބާރާތް ނިމިފައިވާ އިރު، އެ މުބާރާތް ކާމިޔާބު ކުރީ މަސް އޮޑި ސްޕޯޓްސް ކްލަބެވެ.\n"ޓެކާސް މައިލޯ ޗެމްޕިއަންޝިޕް މޯލްޑިވްސް ކަޕް"ގެ ޗެމްޕިއަން ޓީމަށް 50،000 ރުފިޔާގެ ފައިސާގެ އިނާމު ހުށަހެޅިފައިވާ އިރު، ރަނަރަޕް ޓީމަށް 25،000 ރުފިޔާގެ ފައިސާގެ އިނާމު ހުށަހަޅާފައިވެއެވެ.\nގުޅޭ ޓެގު ފުޓްސަލް މައިލޯ


Kandah Ai Binhelumeh Ge Lolhun Thah Israel Ah Araifi - Vaguthu\nކަނޑަށް އައި ބިންހެލުމެއްގެ ލޮޅުންތައް އިސްރާއީލަށް އަރައިފި\nކަނޑުގެ ސަރަޙައްދަކަށް އައި ބިންހެލުމެއްގެ ލޮޅުންތައް އިސްރާއީލުގެ ބައެއް ސަރަޙައްދުތަކަށް އަރައިފިއެވެ.\nއިސްރާއިލްގެ ނޫސްތައް ބުނާގޮތުގައި މި ލޮޅުންތައް ވަނީ އެޤައުމުގެ މެދުތެރޭގެ ބައެއް ހިސާބުތަކާއި ހަމައަށްވެސް އަރާފައެވެ. އެގޮތުން ލޮޅުންތައް އިހުސާސް ކުރެވިގެން ގިނަ އަދަދެއްގެ ބަޔަކު ވަނީ އެޤައުމުގެ އިދާރާތަކަށް އެކަން ރިޕޯޓްކޮށްފައެވެ.\nރޭގެ ވަގުތެއްގައި މި ބިންހެލުން އައިސްފައި ވަނީ، އިސްރާއިލްގެ އުތުރު އައްސޭރީގެ ދެ ސިޓީއެއް ކަމަށްވާ ހަދީރާ އާއި ހައިފާގެ އައްސޭރި އާއި 200 ކިލޯމީޓަރު ދުރުން ކަނޑުގެ އަޑިޔަށެވެ. އެޤައުމުގެ ޖިއޯފިޒިކަލް އިންސްޓިޓިއުޓުން ބުނެފައިވާގޮތުގައި އެ ބިންހެލުން އައީ ރެކްޓަރ މިންގަނޑުން 4.6 ގެ ބާރުމިނުގައެވެ.\nމި ބިންހެލުމުގައި އެއްވެސް މީހަކަށް ނުވަތަ ތަނަކަށް ގެއްލުމެއް ލިބިގެން ރިޕޯޓުކޮށްފައިވާ ކަމެއް ނޫސްތަކުގައި ބުނެފައެއް ނުވެއެވެ. އެ އިދާރާތަކުން ބުނެފައިވާގޮތުގައި މި ބިންހެލުމުގެ އަސަރު އިސްރާއިލްގެ ބޮޑު ބަޔަކަށް ކުރި ނަމަވެސް ވަރުގަދަ ލޮޅުންތަކެއް އިހުސާސް ކުރެވިފައި ނުވާކަމަށެވެ.\nއެންމެ ފަހުން އިސްރާއީލަށް ބިންހެލުމެއް އައިސްގެން ރެކޯޑު ކުރެވިފައި ވަނީ މިއަހަރުގެ ޖެނުއަރީ މަހުގެ ތެރޭގައެވެ. ރެކްޓަރ މިންގަނޑުން 3.6 ގެ ބާރުމިނުގައި އައި އެ ބިންހެލުން ވެސް އައިސްފައި ވަނީ އެޤައުމުގެ އުތުރުގެ ސަރަޙައްދަށެވެ.\nބާރުގަދަ ބިންހެލުމަކާއި ގުޅިގެން އެމެރިކާ އާއި ކެނެޑާއަށް ސުނާމީގެ އިންޒާރުދީފި\nޓޮންގާއަށް 6.5 މެގްނެޓިއުޑްގެ ބިންހެލުމެއް އަތުވެއްޖެ\nއަންޑަމަން ރަށްތަކަށް ބާރުގަދަ ބިންހެލުމެއް އަތުވެއްޖެ


Raajje- India aa dhemedhu vaige dhathuruthah ithurukuranee | Mihaaru\nރާއްޖެ އާއި އިންޑިއާއާ ދެމެދު ވައިގެ ދަތުރުތައް އިތުރުކުރަނީ\nއިންޑިގޯ ފްލައިޓެއްގައި ބަޔަކު ފުރަން ތައްޔާރުވެފައި. އިންޑިއާއާ ރާއްޖެއާ ދެމެދު ކުރާ ދަތުރު އިތުރުކުރަން ވަނީ އެއްބަސްވެފައި\nރާއްޖެ އާއި އިންޑިއާއާ ދެމެދު ގާއިމު ކޮށްފައިވާ "އެއާ ޓްރެވެލް ބަބުލް" އާ އެކު، ވައިގެ ދަތުރުތައް އިތުރު ކުރަން ދެ ގައުމުން އެއްބަސްވެއްޖެ އެވެ.\nރާއްޖޭގައި ހުންނަ އިންޑިއާގެ ހައި ކޮމިޝަނުން މިއަދު ބުނީ މިދިޔަ މަހުގެ 25 ގައި އެއާ އިންޑިއާ އިން ބޭއްވި މާލެ-ޓްރިވެންޑްރަމް ދަތުރާ އެކު، ދެ ގައުމުގެ ދެމެދުގައި "އެއާ ޓްރެވެލް ބަބުލް" ގާއިމު ކޮށްފައިވާ ކަމަށެވެ.\nއިންޑިއާ އިން މީގެ ކުރިން ވެސް ބައެއް ގައުމުތަކާ އެކު "އެއާ ޓްރެވެލް ބަބުލް" ގާއިކޮށްފައިވެ އެވެ. އެކަމަކު، ރާއްޖެ-އިންޑިއާގެ "އެއާ ޓްރެވެލް ބަބުލް" އަކީ ދެކުނު އޭޝިއާގެ ގައުމަކާ އެކު ގާއިމްކުރި މިފަދަ ފުރަތަމަ އެއްބަސްވުމެވެ.\n"އެއާ ޓްރެވެލް ބަބުލް" އަކީ ކޮވިޑް-19 ފެތުރޭތީ ގައުމުތަކުގެ މެދުގައި ކުރަމުން އައި ދަތުރުތައް ހުއްޓާލާފައި އޮތުމަށް ފަހު، ހާއްސަ އުސޫލުތަކަކާއި މިންގަނޑުތަކަކާ އެކު ދަތުރުތައް ކުރުމަށް ގާއިމް ކުރާ އެއްބަސްވުމެކެވެ. އެ އެއްބަސްވުމުގެ ދަށުން ދަތުރުތައް ކުރާނީ ކޮވިޑުން ރައްކާތެރިވާން ގިނަ ފިޔަވަޅުތަކެއް އަޅައިގެންނެވެ.\nއެ އެއްބަސްވުމުގެ ދަށުން، މި މަހުގެ ތިން ވަނަ ދުވަހުން ފެށިގެން އިންޑިއާގެ އިންޑިގޯ އެއާލައިނުން އަންނަނީ މާލެ އިން ކޮޗިން އަށް ހަފުތާއަކު ދެ ދަތުރު އަޅަމުންނެވެ. ރާއްޖޭގެ ގައުމީ އެއާލައިން، މޯލްޑިވިއަނުން އަންނަ ބުރާސްފަތި ދުވަހުން ފެށިގެން ޓްރިވެންޑްރަމަަށް ހަފުތާއަކު ދެ ދަތުރުކުރަން ވެސް އެއްބަސްވުމުގެ ދަށުން މިހާރު ވަނީ ތާވަލްކޮށްފަ އެވެ. އެ ދަތުރުތައް ފެށުމުން ރާއްޖެ އާއި އިންޑިއާއާ ދެމެދު ހަފްތާއަކު ފަސް ދަތުރުކުރެވޭނެ އެވެ.\nދެ ގައުމުގެ ދެމެދުގައި "އެއާ ޓްރެވެލް ބަބުލް" ގާއިމު ކުރާނެކަން އިއުލާންކުރީ، އިންޑިއާ ސަރުކާރުގެ ފަރާތުން އެ ގައުމުގެ އެކްސްޓާނަލް އެފެއާޒް މިނިސްޓަރު ޑރ. އެސް ޖެއިޝަންކަރާއި ރާއްޖޭގެ ފޮރިން މިނިސްޓަރު އަބްދުﷲ ޝާހިދު މިދިޔަ މަހުގެ 13 ގައި ބޭއްވި ވާޗުއަލް ބައްދަލުވުމަކަށް ފަހުގަ އެވެ.\nކޮވިޑް-19 ފެތުރުން ކޮންޓްރޯލް ކުރަން އެހެން ގައުމުތަކާއި ރާއްޖޭން އެޅި ފިޔަވަޅުތަކުގެ ސަބަބުން ރާއްޖޭގެ ޓޫރިޒަމް ވަނީ ވަރަށް ބޮޑަށް ހީނަރުވެފަ އެވެ. ރާއްޖެ އާއި އިންޑިއާއާ ދެމެދު މި ފަށާ ދަތުރުތަކުގެ ސަބަބުން އެ ގައުމުގެ ޓޫރިސްޓުން ރާއްޖެ އައުމަށް މަގު ފަހިވާނެ އެވެ. އިންޑިއާ އިން މިދިޔަ އަހަރު ރާއްޖެ އަށް 167،000 ޓޫރިސްޓުން ޒިޔާރަތްކުރި އެވެ. އެއީ އޭގެ ކުރީ އަހަރާ އަޅައި ބަލާއިރު 100 ޕަސެންޓުގެ ކުރިއެރުމެކެވެ.\nއިންޑިއާ ވައިގެ ދަތުރުފަތުރު އައިލެންޑް އޭވިއޭޝަން ރާއްޖެ-އިންޑިއާ އިންޑިގޯ\nޕަޕެޓް ސާލިހު އިސްތިއުފާ. ދިވެހިން މަރާފަވެސް އިންޑިއާއަށް ފައިދާވާ ހުރިހާ ގޮތެއް #އިންޑިއާއައުޓް\nމި ގައުމުން ކޮވިޑް ކޮންޓްރޯލް ކުރަން ބޭނުން ވާހެނެއް ހިއެއްނުވޭ. އެހެންނޫންނަމަ އިންޑިޔާއިން މި ދުވަސްވަރު މީހުން އައުން މަނާކުރީސް. މިއީ ސީދާ އިންޑިޔާގެ މީހުން މިގައުމަށް އައުމަށާޢި އިންޑިޔާގެ ފްލައިޓްތަކަށް ފައިދާކުރަން ކުރާކަމެއް. އިންޑިއާ އައުޓު\nފެރީދަތުރު ވެސް އަދި ފައްޓާނެ.\nއިންޑިއާ އިންޑިއާ އިންޑިއާ. އަޅެ ދެން މިނޫން ބަޔަކު މިރާއްޖެއާ އެކު އެއްކަމެއްވެސް ނުކުރަނީތަ؟ ރޭވިގެން ދިވެހިންގެ ހިތްތަށް ފަތަހަކޮށް މިއީ އެމީހުންގެ ބަނޑުން ވިހެއި ބަޔަކަށްހަދާ ވެރިކޮށްލަން އުޅެކަހަލަ. ވެރިކަމުގަތިބީ ހާދަ ވަރަކަށް ބަނދެވި ކަސްތޮޅުއެޅުވި އަޅުވެތިވެފަތިބި ބައެއްވީމައޭ ދޯ....\nއެޗްޕީއޭ ގެ ގަވައިދަށް ދުރުމިންބަހައްޓައިގެން ތޯ ފޮޓޯގަ އެތިބީީ\nމިލިއަނުން ކޮވިޑް އޮތަސް ސާލިހަކަށް ނޯންނާނެ ޗޮއިސްއެއް މައި ސަރުކާރުން އަންގާ ގޮތް ހެދުން ނޫން ގޮތެއް.\nއަހަރެމެންގެ ކުދި ވިޔަފާރިތައް ފުޑެނީ. އެތައްބަޔަކު ކޮވިޑުގެ ބިރުވެރިކަން ތަޖްރިބާކޮށްފި. ޢިންޑިޔާ އަކީ ކޮވިޑް އެންމެ ގިނަގައުމު. އާދޭސްކޮށްފަބުނަން ތިޔަހެންނުހަދާ. ތިޔައީ ހަމަ އިންޑިޔާއަށް ފައިދާއަށް ކުރާކަންކަން.\nމިހާރު އަމިއްލަ ނަފްސަށް ދިވެއްސަކަށްވީތީ މަލާމާތް ކުރެވޭ.އަހަރެމެން އަމިއްލައަށް ކުރެވޭ އެއްކަމެއްވެސްނެތް. އޮޅުލަނީ ވެރިކަމާ. ގައުމު ހިންގަނީ އިންޑިޔާއިން. ދިވެހިން ލަދެއްނުގަނޭތަ? ރަށުގެ ފާލަންގަނޑު ހަދަންވެސް އިންޑިއާ ކޮބާތަ165 ރިސޯޓުން 45 އަހަރުވަންދެން ލިބުނު ފައިސާ. ޢެމްޑީޕީ ފޭލްވެއްޖެ. ވެރިކަން ކުރާކަށް ނޭންގޭ. ގައުމިއްޔަތެއް ނެތް. ދީނަށް ގަދަރުކުރުނެއްނެތް. އިންޑިޔާ ބޭރުކުރޭ.\nމި ޤައުމު އިންޑިޔާ ސިފައިން ބާލާނަން އިންޝާﷲ\nއޭ އިންޑިޔާ މިހާރު ދުނިޔޭގަ2ވަނަ ކޮވިޑް ޖެހުނުމީހުންގެ ލިސްޓުގަ، މީހުން އަދިވެސް އެތަނަށްތަ ގެންދަންވީ،


ޞަޙާބީން – Page3– DhiSalafiyyah\nމުއުމިނުންގެ މަންމާފުޅު ޢާއިޝާ –ރަޟިޔަﷲޢަންހާ- 1\nއެކަމަނާއަކީ އައްޞިއްދީޤާ ބިންތު އައްޞިއްދީޤެވެ. ތެދުވެރި ކަލޭގެފާނުގެ ދަރިކަނބަލުން، ތެދުވެރި ކަމަނާއެވެ. އެކަމަނާއަކީ މުއުމިނުންގެ މަންމާފުޅެވެ. އުއްމުލް މުއުމިނީން ޢާއިޝާ ބިންތު އަބީ ބަކުރު ބުން ޤުޙާފާ –ރަޟިޔަﷲޢަންހުމާ- އެވެ. އެކަމަނާގެ މަންމާފުޅަކީ އުއްމު ރޫމާން ބިންތު ޢާމިރު ބިން ޢުވައިމިރު އަލްކިނާކިއްޔާއެވެ. ޢާއިޝާ -ރަޟިޔަﷲޢަންހާ- އުފަނެވެވަޑައިގެންނެވީ މުސްލިމް ޢާއިލާއަކަށެވެ. އެކަމަނާ އުފަންވެވަޑައިގަތީ ރަސޫލުﷲ ޞައްލަﷲ ޢަލަހި ވަސައްލަމަ މާތްވެގެންވާ އިސްލާމް ދީނަށް ގޮވައިލައްވާން ފެއްޓެވިތާ ހަރަތު އަހަރު ނުވަތަ ފަސް އަހަރު ފަހުންނެވެ. ފަހެ އެކަމަނާ…\n02/04/2012 ޝަޚްޞިއްޔަތުތައް, ޞަޙާބީންއައްޝައިޚް އަޙްމަދު މިޙްސަން މުޙައްމަދު\nސަޢުދު ބިން އަބީ ވައްޤާސް ރަޟިޔަﷲ ޢަންހުގެ ޙަޔާތްޕުޅުން…!\nސަޢުދު ބިން އަބީ ވައްޤާސް ރަޟިޔަﷲ ޢަންހު އިސްލާމްވުމަށްފަހުގައި، އެކަލޭގެފާނަށް ތަޖުރިބާކުރައްވަން ޖެހިވަޑައިގަތީ ވަރަށްވެސް ހިތްދަތި ދުވަސްތަކަކެވެ. އެކަލޭގެފާނަށް ﷲ ތަޢާލާގެ ހަޟްރަތުން ކުރިމަތިވި އިމްތިޙާނަކީ، ވަރުގަދަ އީމާނެއްގެ ވެރި އަޅަކަށް މެނުވީ ތަޙައްމަލު ނުކުރެވޭނޭ ފަދަ ބޮޑު އިމްތިޙާނެކެވެ. އެކަލޭގެފާނު މި އިމްތިޙާނުން ފާސްވެވަޑައިގެންނެވިއެވެ. އެކަލޭގެފާނަށް ކުރިމަތިވި ކަންތަކާއި ގުޅިގެން ﷲ ތަޢާލާ ވަނީ ކީރިތިޤުރުއާނުގައި އާޔަތެއް ބާވައިލައްވާފައެވެ. ސަޢުދު ރަޟިޔަﷲ ޢަންހު ވިދާޅުވިއެވެ. އަނދިރިކަމުގެ މައްޗަށްވާ އަނދިރިކަމެއްގެ ތެރެއަށް ތިމަންކަލޭގެފާނު ޣަރަޤުވާތީ، ތިމަންކަލޭގެފާނު އިސްލާމްވުމުގެ…\n12/03/2012 ޝަޚްޞިއްޔަތުތައް, ޞަޙާބީންއަލް އަޚް ބިލާލް ޢަބްދުއްސައްތާރު\nއަބޫ ހުރައިރާ ރަޟިޔަﷲ ޢަންހު (1)\nއަބޫ ހުރެއިރާ ރަޟިޔަﷲ ޢަންހު އަކީ “އައްދައުސް” ކިޔާ ޔަމަނުގެ ޤަބީލާއަކަށް ނިސްބަތްވާ ބޭކަލެކެވެ. އެކަލޭގެފާނު އިސްލާމްވެވަޑައިގަތީ ހިޖުރައިން7ވަނަ އަހަރު އައްޠުފައިލް ބުން ޢަމްރު އައްދައުސީގެ އަތްމައްޗަށެވެ.\n08/03/2012 ޞަޙާބީންއައްޝައިޚް އިބްރާހީމް ޔާމީން\nއޭ ލޮބުވެތި އުޚްތާއެވެ! ތިބާގެ މަންމަ ތިބާއަށް ނަމޫނާއަކަށް ނުފުދޭ ހެއްޔެވެ؟ ތިބާގެ މަންމަގެ ސީރަތުން ތިބާއަށް އަގުހުރި ފިލާވަޅުތައް ނުލިބޭ ހެއްޔެވެ؟ ނޫނެކެވެ. އެއީ ތާރީޚުގައި ރަންއަކުރުން ފަވާލެވިފައިވާ ޝަޚްސިއްޔަތެކެވެ. މުސްލިމު އުޚްތުންނަށްވާ ފުރިހަމަ ނަމޫނާ އެކެވެ. އާދެ! އެއީ އުއްމުލްމުއުމިނީން ޚަދީޖާ ރަޟިޔަﷲ ޢަންހާއެވެ. އެކަމަނާއަކީ ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ފުރަތަމަ އަނބިކަނބަލުންނެވެ. އެންމެ ފުރަތަމަ އިސްލާމްވެވަޑައިގަތުމުގެ ޝަރަފްވެސް ހޯއްދެވީ އެކަމަނާއެވެ. ހަމައެފަދައިން ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ އަރިހުގައި…\nފާޠިމާ ރަޟިޔަ ﷲ ޢަންހާގެ ޙަޔާތްޕުޅުން ޢިބްރަތް ހާޞިލްކުރަމާތޯ؟\nކީރިތި ރަސޫލާގެ ހަތަރުވަނަ ދަރިކަބަލުން އައްސައްޔިދާ ފާޠިމާ ރަޟިޔަ ﷲ ޢަންހާއަކީ ހުރިހާ ގޮޮތަކުންމެ މުއުމިނު އަންހެނުންނައްހުރި ނަމޫނާއެކެވެ. އެކަމަނާއަކީ ކީރިތި ރަސޫލާ އެންމެ ލޯބިފުޅުވާ ދަރިކަނބަލުންނެވެ. އެކަމަނާ އެންމެ ވައްތަރުފުޅީ އެކަމަނާގެ ލޮބުވެތި މައިކަނބަލުން އުންމުލް މުއުމިނީން ޚަދީޖާ ރަޟިޔަ ﷲ ޢަންހާ އާއެވެ. ނަމަވެސް އުޅުއްވުމާ އަޚްލާޤުފުޅު އެންމެ ވައްތަރުފުޅީ ބައްޕާފުޅު ރަސޫލާ މުޙައްމަދު ޞައްލަ ﷲ ޢަލައިހި ވަސައްލަމައެވެ. ފާތިމާ ރަޟިޔަ ﷲ ޢަންހާއަކީ ތުއްޕުޅު އިރުއްސުރެ ސާދާ ދިރިއުޅުމަކަށް ލޯބިކުރެއްވި، ޢިލްމުވެރި،…\n31/10/2011 ޝަޚްޞިއްޔަތުތައް, ޞަޙާބީންއަލް އުޚްތު ބިންތު ޢަލީޒާހިރު\nއުއްމު ވަރަޤާ ރަޟިޔަﷲ ޢަންހާ\nލޮބުވެތި މުސްލިމުންނޭވެ! މި މާތް ޞަހާބިއްޔާގެ ޙަޔާތުގެ ޞަފްޙާތައް ވިދާޅުވުމަށް ވަގުތުކޮޅެއް ހުސްކޮށްލަމާތޯއެވެ. އަޑު އައްސަވާށެވެ. އުއްމު ވަރަޤާ ރަޟިޔަﷲ ޢަންހާ އަކީ މަދީނާގެ އަންޞާރިއްޔަ ބޭކަނބަލުންގެ ތެރެއިންވާ ޞަޙާބިއްޔާއެކެވެ.\n14/10/2011 ޝަޚްޞިއްޔަތުތައް, ޞަޙާބީންއައްޝައިޚު ޢަބްދުލްމަތީން ޢަބްދުލްމަޖީދު\nމުޞްޢަބު ބިން ޢުމައިރު رضي الله عنه\n” ހަމަކަށަވަރުން ތިމަންކަލޭގެފާނު މައްކާގައި މި ޒުވާނާ އޭނާގެ މައިންބަފައިންގެ ގާތުގައި ނިޢުމަތްތަކާއި އެކު ވަނިކޮށް ދެކެވަޑައިގަތީމެވެ. އަދި މި ނިޢުމަށްތަކުން އޭނާ ނެރެލީ ﷲ އާއި އެއިލާހުގެ ރަސޫލާ އާއިމެދުވާ ލޯއްބެއްގެ ސަބަބުންނެވެ.”\n22/09/2011 ޝަޚްޞިއްޔަތުތައް, ޞަޙާބީންއައްޝައިޚް އަޙްމަދު މިޙްސަން މުޙައްމަދު\nސުވަރުގޭގެ އުފާވެރިކަމުގެ ޚަބަރު ދެއްވުނު 10 ބޭކަލުން\nޢަބްދުއްރަޙްމާން އިބްނު ޢައުފްގެ ކިބައިން ރިވާވެގެންވެއެވެ. ކީރިތި ރަސޫލާ ސައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. ” އަބޫބަކުރު ވާހުށީ ސުވަރުގޭގައެވެ. ޢުމަރު ވާހުށީ ސުވަރުގޭގައެވެ. ޢުޘްމާން ވާހުށީ ސުވަރުގޭގައެވެ. ޢަލީ ވާހުށީ ސުވަރުގޭގައެވެ. ޠަލްޙާ ވާހުށީ ސުވަރުގޭގައެވެ. އައްޒުބައިރު ވާހުށި ސުވަރުގޭގައެވެ. ޢަބްދުއްރަޙްމާން ބުން ޢައުފް ވާހުށީ ސުވަރުގޭގައެވެ.ސަޢުދު(ބުން އަބީ ވައްޤާޞް) ވާހުށީ ސުވަރުގޭގައެވެ. ސަޢީދު (ބިން ޒައިދު) ވާހުށީ ސުވަރުގޭގައެވެ. އަދި އަބޫ ޢުބައިދާ ބިން އަލްޖައްރާޙު ވާހުށީ ސުވަރުގޭގައެވެ. [ ތިރްމީޛީ…\n22/09/2011 ޝަޚްޞިއްޔަތުތައް, ޞަޙާބީންއަލް އަޚް މޫސާ އައްޔޫބް\nއަބޫ ބަކުރުއްޞިއްދީޤް ރަޟިޔަﷲ ޢަންހު\nއަބޫ ބަކުރުއްޞިއްދީޤް ރަޟިޔަﷲ ޢަންހު ދުނިޔޭގެ އަލިކަން ދެކެވަޑައިގަތީ މީލާދީ ސަނަތުން 573 ވަނަ އަހަރުއެވެ. އެކަލޭގެފާނުގެ ލަޤަބުފުޅަކީ އައްޞިއްދީޤްއެވެ. އެކަލޭގެފާނު ނިސްބަތްވެ ވަޑައިގަންނަވަނީ ޤުރައިޝް ވަންހައިގެ ޢާއިލާއެއް ކަމުގައިވާ ބަނޫ ތަމީމް އަށެވެ. ބައްޕާފުޅަކީ އުޘްމާން ބިން ޢާމިރުއެވެ. އެކަލޭގެފާނުގެ އަޞްލު ނަންފުޅަކީ ޢަބްދުﷲ އެވެ. އެކަލޭގެފާނަކީ ފިރިހެނުންގެ ތެރެއިން އެންމެ ފުރަތަމަ އިސްލާމްވި ޞަޙާބީއެވެ. އަދި މީގެއިތުރުން އިސްލާމީ އުންމަތުގެ އެންމެ ފުރަތަމަ ޚަލީފާކަން2އަހަރާއި3މަސް ދުވަސް ވަންދެން ކުރެއްވިއެވެ.…\n17/09/2011 ޝަޚްޞިއްޔަތުތައް, ޞަޙާބީންއަލް އަޚް މުޙައްމަދު ނިހާދު ޖަމާލު


Dharifulhai eku lam ge furathama photo aanmukoffi\nދަރިފުޅާ އެކު ލަމްގެ ފުރަތަމަ ފޮޓޯ އާއްމުކޮށްފި\n12 ސެޕްޓެމްބަރ 2021 - 07:10:26\nމަޝްހޫރު ލަވަކިޔުންތެރިޔާ، އަދި މޯލްޑިވިއަން އައިޑަލް ސީޒަން-2ގެ ހޯސްޓް ލަމްހާ ލަތީފް ފުރަތަމަ ދަރިފުޅަށް ބަލިވެއިންކަން ހާމަކޮށްފަައިވަނީ މިދިޔަ މެއި މަހުގެ 28ވަނަ ދުވަހުއެވެ.\nއިންސްޓަގްރާމުގައި އަބަދުވެސް އެކްޓިވް ލަމް ދުވަސްކޮޅަކަށް އިންސްޓާއާއި ދުރަށް ޖެހިލި ސަބަބަކީވެސް ބަނޑުބޮޑުވިކަން އެނގުމުން ކަމަށް އޭނާ ބުނެފައިވެއެވެ.\nއެހެންނަމަވެސް އޭނާގެ ފޭނުންނާ އެކު ކުރިއަށް އޮތް ދުވަސްތައް ހިއްސާކުރުމަށް ކެތްމަދުވެފައިވާކަން ހާމަކުރަމުން ލަމްދިޔައީ އޭނާ މަންމަ އަކަށް ވުމަށް ކުރާ ދަތުރުގެ ފޮޓޯތައް ފޭނުންނާއި ހިއްސާކުރަމުންނެވެ.\nމިގޮތުން ބޭބީ ބަންޕުގެ އެތަށް ލޯބި ފޮޓޯތަކަކަށް ފަހު ލަމްގެ ފުރަތަމަ ދަރިފުޅު ލިބުމާއިއެކު، އޭނާގެ ފޭނުންނާއި ވަނީ ދަރިފުޅާއިއެކު ހޮސްޕިޓަލުގައި އިން ފޮޓޯއެއް ހިއްސާކޮށްފައެވެ.\nމިއީ ދަރިފުޅު ލިބުމަށް ފަހު އާއްމުކުރި ފުރަތަމަ ފޮޓޯއެވެ. ނަމަވެސް ދަރިފުޅުގެ މޫނެއް ދައްކާލާފައެއް އަދި ނުވެއެވެ.\nލަމްހާ ކައިވެނިކޮށްފައި ވަނީ ގިނަ ދުވަސްތަކެއް ވަންދެން ލޯބީގެ ގޮތުން ގުޅިގެން އުޅުނު އަހްމަދު މުއާޒް ( ކުޑަމުއާ) އާ 2017 ވަނަ އަހަރުގަ އެވެ.\nމިހާރު ދެމީހުންގެ ފުރަތަމަ ދަރިފުޅަށް އިންތިޒާރުކުރަމުންދިޔަ އިރު، ބައިސްކޯފްގެ ޝޯއަކަަށް މީގެ ކުރިން ދިން އިންޓަވިއުއެެއްގައި ހަޔާތުގެ ބައިވެރިއަކަށް އެކަކު އަނެކަކު ޗޫސްކުރި ގޮތުން ފެށިގެން ކައިވެންޏަކާއި ހަަމައަށް ދިޔުމަށް ވިސްނި ސަބަބުވެސް ދެމީހުން އޭރު ވަނީ ހިއްސާކޮށްފައެވެ.\nފިރިއެއްގެ ގޮތުގައި މުއާ ޗޫސްކުރީ ކީއްވެތޯ އެހެމުން ލަމް އޭރު ބުނީ، މުއާއަކީ ވަރަށް ރަނގަޅު ވަރަށް ކެއާރިން އަދި މަޖާ މީހެއްކަމަށެވެ. ލަމް ބުނީ އެއްވެސް މީހަކީ ޕާޕެކްޓު މީހެއް ނޫންކަމަށާއި، އެކި މީހުންގެ ދިރިއުޅުމުގައި ދިމާވާނީ އެކިކަންކަން ކަމަށްވާއިރު، ލަމް އާއި އެކީ އުޅުމަށްޓަކައި މުއާގެ ދިރިއުޅުމުގެ ވަރަށް ގިނަ ކަންކަން ލަމް އަށްޓަކައި މުއާ ބަދަލުކުރިކަމަށެވެ. ވަރަށް ބައިވަރު ބޮޑެތި ސްޓެޕްސްތަކެއް ލަމްއަށްޓަކައި މުއާ ނެގިކަމަށެވެ.\nއަންބެއްގެ ގޮތުގައި ލަމް ޗޫސްކުރީ ކީއްވެތޯ އެހެމުން މުއާ ވެސް ބުނީ، ހަމަ ވަރަށް ރަނގަޅު ވީމަ ކަމަށެވެ. އެންމެ ފުރަތަމަވެސް މުއާގެ މަންމައަކީ ވަރަށް މުހިންމު މީހެެއްކަމަށް ބުނެފަވާނެ ކަމަށާއި، އެހެންކަމުން ލަމްވެސް މުއާގެ މަންމައަށް ވަރަށް ބަލާ ކަމަށް މުއާ ބުންޏެވެ.


China aai Pakistan Kashmir ge vaahaka dhekkeema India hinhama nujehijje - vNews.mv\nޗައިނާއާއި ޕާކިސްތާން ކަޝްމީރުގެ ވާހަކަ ދެއްކީމާ އިންޑިއާ ހިތްހަމަ ނުޖެހިއްޖެ\nސައިފް އަޒްހަރު 11 September 2019, 20:06\nޕާކިސްތާނާއި ޗައިނާއިން އިންޑިއާއިން ހިފާފައިވާ ކަޝްމީރު ފަޅީގެ ވާހަކަ ދެއްކީމާ އިންޑިއާ ހިތްހަމަ ނުޖެހިއްޖެއެވެ.\nޕާކިސްތާނާއި ޗައިނާއިން ކަޝްމީރުގެ ވާހަކަ ބަޔާންކޮށްފައިވަނީ، ޗައިނާގެ ޚާރިޖީ ވަޒީރު ވަންގް ޔީ، މި ސެޕްޓެމްބަރު މަހުގެ 7-8 އަށް ޕާކިސްތާނަށް ކުރެއްވި ރަސްމީ ދަތުރުފުޅަށްފަހު ދެފަރާތުން ނެރުނު ގުޅިފައިވާ ބަޔާނުގައެވެ.\nއެ ބަޔާނުގައި ކަޝްމީރާ ގުޅޭގޮތުން ހާމަކޮށްފައިވަނީ، ޕާކިސްތާނުގެ ވެރިކަމުގެ ދަށުގައި އޮންނަ އާޒާދު ޖައްމޫ އެންޑް ކަޝްމީރުގައި ޕާކިސްތާނާއި ޗައިނާއިން ހިންގާ "ޗައިނާ-ޕާކިސްތާން އިކޮނޮމިކް ކޮރިޑޯ" އާ ގުޅޭ ވާހަކަތަކެވެ. މިއީ، ޗައިނާގެ ބެލްޓް އެންޑް ރޯޑް އިނިޝިއޭޓިވްގެ މުހިންމު ކޮރިޑޯއެއް ކަމަށާއި، މި ކޮރިޑޯ ތެރެއިން ހިންގަމުން ގެންދާ ޕްރޮޖެކްޓްތައް މުޅިން އާ މަރްހަލާއަކަށް ވަދެއްޖެކަމަށް ދެގައުމުން ނެރުނު ބަޔާނުގައި ހާމަކޮށްފައި ވެއެވެ.\n"ޗައިނާ-ޕާކިސްތާން އިކޮނޮމިކް ކޮރިޑޯ" ގެ ދަށުން ވަރަށް ގިނަ ދާއިރާތަކުން އެތައް މަޝްރޫއުތަކެއް ޕާކިސްތާނުގައި ދަނީ ހިނގަމުންނެވެ.\nޗައިނާގެ ޚާރިޖީ ވަޒީރުގެ ދަތުރުފުޅަށްފަހު ޕާކިސްތާނާއި ޗައިނާގެ ޚާރިޖީ ވަޒީރުން ނެރުއްވި ބަޔާނުގައި، އިންޑިއާއިން ހިފާފައިވާ ކަޝްމީރުފަޅީގެ ހާލަތާ ގުޅޭގޮތުން މަޝްވަރާ ކުރެއްވި ކަމަށްވެސް ބަޔާނުގައި ހާމަކޮށްފައި ވެއެވެ.\nއެހެން ނަމަވެސް، އިންޑިއާގެ ޚާރިޖިއްޔާގެ ތަރުޖަމާނު ރަވީޝް ކުމާރު މިއަދު ވަނީ، ޕާކިސްތާނާއި ޗައިނާގެ ޚާރިޖީ ވަޒީރުން ނެރުއްވި ބަޔާނާ ދެކޮޅު ހައްދަވާފައެވެ.\nއަދި "ޗައިނާ-ޕާކިސްތާން އިކޮނޮމިކް ކޮރިޑޯ" ގެ ތެރެއިން ޕާކިސްތާނުން ވެރިކަންކުރާ އާޒާދު ޖައްމޫ އެންޑް ކަޝްމީރުގައި ހިންގާ ހުރިހާ ކަމެއް ހުއްޓާލުމަށްވެސް ގޮވާލައްވާފައި ވެއެވެ.\nޕާކިސްތާނާއި ޗައިނާގެ ޚާރިޖީ ވަޒީރުންގެ ގުޅިފައިވާ ބަޔާނުގައި ކަޝްމީރުގެ ނަންވެސް ގެނައުމަކީ އިންޑިއާ ދެކޮޅުހަދާ ކަމެއް ކަމަށް ރަވީޝް ކުމާރު ވިދާޅުވިއެވެ. އޭނާ ވިދާޅުވީ، ޖައްމޫ އެންޑް ކަޝްމީރަކީ އިންޑިއާގެ ބައެއް ކަމަށެވެ.\nއިންޑިއާގެ ޚާރިޖިއްޔާގެ ތަރުޖަމާނު ވިދާޅުވީ، ކަޝްމީރަކީ އިންޑިއާގެ ތަނެއް ކަމަށާއި، ޕާކިސްތާނުން އުޅެނީ 1947 ވަނަ އަހަރުން ފެށިގެން ކަޝްމީރުގެ ބަޔަކަށް ޣައިރުގާނޫނީ ގޮތެއްގައި ވެރިވެގެން ކަމަށެވެ. ކަޝްމީރުގެ ހައިސިއްޔަތު ބަދަލުކުރުމަށް ދުނިޔޭގެ އެއްވެސް ގައުމަކުން ކުރާ ކަމަކާ އިންޑިއާ ދެކޮޅު ހަދާނޭ ކަމަށްވެސް ޚާރިޖިއްޔާގެ ތަރުޖަމާނު ވިދާޅުވިއެވެ.


vnews - Commonwealth in vakivumah vazeerunge majileehun lafaa dheefi\nކޮމަންވެލްތުން ވަކިވުމަށް ދިވެހި ސަރުކާރުން ނިންމައިފި\n13 އޮކްޓޯބަރ 2016\nރައީސް އޮފީސް -- ވީފައިލް ފޮޓޯ\nކޮމަންވެލްތުން ދިވެހިރާއްޖެ ވަކިވުމަށް ވަޒީރުންގެ މަޖިލީހުން ރައީސުލްޖުމްހޫރިއްޔާ އަބްދުﷲ ޔާމީނަށް މިއަދު ލަފާ ދެއްވައިފި އެވެ.\nކޮމަންވެލްތުން ވަކިވުމަށް ވަޒީރުން ރައީސް ޔާމީނަށް ލަފާ ދެއްވީ ކޮމަންވެލްތުން ދިވެހިރާއްޖެއަށް ފިއްތުންތައް ކުރިމަތިކުރާތީ މިއަދު ބޭއްވުނު ކެބިނެޓް ބައްދަލުވުމުގައި އެކަމުގައި މަޝްވަރާތަކެއް ކުރެއްވުމަށްފަހު ކަމަށް މައުލޫމާތު ލިބެ އެވެ. އަދި ވަޒީރުން ލަފާ ދެއްވި ގޮތަށް ކޮމަންވެލްތުން ދިވެހިރާއްޖެ ވަކިވުމުގެ ކަންކަން ކުރިއަށް ގެންދިއުމަށް ރައީސް ޔާމީން މިހާރު ނިންމަވާފައިވާ ކަމަށް މައުލޫމާތު ލިބެ އެވެ.\nމިމައްސަލާގައި ރައީސް އޮފީހުން އަދި ވަކި އެއްޗެއް ބުނެފައެއް ނުވެ އެވެ. ނަމަވެސް މިމައްސަލައާއި ގުޅޭ މައުލޫމާތު ދިނުމަށް ރައީސް އޮފީހުގައި ކުޑަވަގުތުކޮޅެއްގެ ތެރޭގައި ނޫސްވެރިންގެ ބައްދަލުވުމެއް ބޭއްވުމަށް ހަމަޖައްސާފައިވާ ކަމަށް އެނގިފައިވެ އެވެ.\nކޮމަންވެލްތުން ދިވެހިރާއްޖެ ވަކިވުމަށް ވަޒީރުންގެ މަޖިލީހުން ރައީސުލްޖުމްހޫރިއްޔާ އަބްދުﷲ ޔާމީނަށް މިއަދު ލަފާ ދެއްވުމުން ރައީސް ޔާމީން އެންމެ ފުރަތަމަ އެ ހަބަރު ދެއްވީ ޕީޕީއެމްގެ ޕާލިމެންޓްރީ ގުރޫޕްގެ މެންބަރުންނަށެވެ.\nވަޒީރުންގެ މަޖިލީހުގެ ނިންމެވުން ޕީޕީއެމްގެ މަޖިލިސް މެންބަރުންނަށް ހިއްސާކުރައްވާ ރައީސް ފޮނުއްވި މެސެޖުގައި ވިދާޅުވީ ދިގު މަޝްވަރާތަކަކަށްފަހު ކޮމަންވެލްތުން ވަކިވާން ވަޒީރުންގެ މަޖިލީހުން އެމަނިކުފާނަށް ލަފާ ދެއްވާފައިވާ ކަމަށެވެ. އެހެންކަމުން މިއަދަކީ ބައިނަލްއަގްވާމީ ޑިޕްލޮމަސީގައި ދެރަ ދުވަހެއް ކަމަށްވެސް ވިދާޅުވެފައިވެ އެވެ.\nކޮމަންވެލްތުން ރާއްޖެއަށް ފިއްތުއްތަން ކުރިމަތިކުރާތީ އެ ޖަމާއަތުން ރާއްޖެ ވަކިވުމާމެދު ރައްޔިތުންގެ މަޖިލީހުގެ މެންބަރުންނަށް ފެންނަ ގޮތެއް ކަނޑައަޅައިދިނުމަށް މަޖިލީހަށް ވެސް މައްސަލައެއް ހުށަހެޅިފައިވެ އެވެ. ނަމަވެސް މަޖިލީހުން މިމައްސަލާގައި އަދި އެއްވެސް ގޮތެއް ނިންމާފައެއް ނުވެ އެވެ. އެކަމަކު މަޖިލީހުގެ ކޮމިޓީއެއްގައި މިމައްސަލަ ދަނީ ދިރާސާކުރަމުންނެވެ.\nޕީޕީއެމްގެ ޕީޖީ ގުރޫޕްގެ މެންބަރުންނަށް ރައީސް އަބްދުﷲ ޔާމީން ފޮނުއްވި މެސެޖުގެ ސްކްރީން ޝޮޓް\nކޮމަންވެލްތުން ދިވެހިރާއްޖެ ވަކިވުމަށް ނިންމާފައި މިވަނީ ކޮމަންވެލްތް މިނިސްޓީރިއަލް އެކްޝަން ގުރޫޕް (ސީމެގް)ގައި ރާއްޖޭގައި ހުރި މައްސަލަތަކާއި މެދު މަޝްވަރާކުރުމަށްފަހު ރާއްޖެއަށް ފިޔަވަޅު އެޅުމަށް ރާއްޖޭގެ މައްސަލަ ސީމެގްގެ އެޖެންޑާގައި މިދިޔަ މަހުގެ 23 ވަަނަ ދުވަހު ހިމެނުމާ ގުޅިގެންނެވެ. ސީމެގްގެ އެޖެންޑާގައި ރާއްޖޭގެ މައްސަލަ ހިމެނުމުން ކޮމަންވެލްތްގެ ރަސްމީ ބައްދަލުވުންތަކުގައި ރާއްޖެއަށް ބައިވެރިއެއް ނުވެވޭނެ އެވެ.\nރާއްޖޭގެ މައްސަލައާއި ގުޅޭގޮތުން މަޝްވަރާކުރުމަށް އެންމެ ފަހުން ބޭއްވުނު ސީމެގްގެ ބައްދަލުވުމުގައި ނިންމީ ރާއްޖެއަށް އިސްލާހުކުރުމަށް އަންގާފައިވާ ކަންކަން އިސްލާހުކުރުމަށް ފުރުސަތު ދިނުމަށެވެ.\nއެގޮތުން މިދިޔަ ފެބްރުއަރީ މަހާއި އޭޕްރީލް މަހު ބޭއްވި ސީމެގްގެ ބައްދަލުވުމުގައި ހަ ކަމެއް އިސްލާހުކުރުމަށް ރާއްޖެ އަށް އަންގާފައިވެ އެވެ. ނަމަވެސް ކޮމަންވެލްތުން ރާއްޖެއާއި ގުޅޭގޮތުން އެންމެފަހުން ނެރުނު ބަޔާނުގައި ބުނެފައިވަނީ މިކަންކަން އިސްލާހުކުރުމުގައި ރާއްޖެއިން ރަނގަޅު މަސައްކަތްތަކެއް ކޮށްފައި ނުވާ ކަމަށެވެ. އެހެންކަމުން އަންނަ އަހަރުގެ މާޗް މަހު ބާއްވާ ސީމެގުގެ ބައްދަލުވުމުގައި ރާއްޖޭގެ މައްސަލާގައި ބަހުސްކޮށް އިސްލާހުކުރަން އަންގާފައިވާ ކަންކަން އިސްލާހުކުރަމުން ނުދާ ނަމަ ރާއްޖެއަށް ފިޔަވަޅު އެޅުމަށް ސީމެގްގެ މިނިސްޓަަރުންް އެއްބަސްވި ކަމަށްވެސް މިބަޔާނުގައިވެ އެވެ.\nއދ. މެދުވެރިވެގެން ރާއްޖޭގައި ކުރިއަށް ގެންދަން މަސައްކަތް ކުރި ސިޔާސީ ޕާޓީ ތަކުގެ މަޝްވަރާތައް ކުރިއަށް ނުދާ މައްސަލާގައިވެސް ބަޔާނުގައިވަނީ ކަންބޮޑުވުން ފާޅުކޮށްފަ އެވެ. އަދި އެއްވެސް ޝަރުތެއް ނެތި ހުރިހާ ފަރާތްތަކަކުން ވެސް ގޮތް ދޫކޮށް މަޝްވަރާތައް ކުރިއަށް ގެންދިއުމަށްވެސް ގޮވާލާފައިވެ އެވެ. މީގެ އިތުރުން ޑިމޮކްރެޓިކް ނިޒާމުގައި އުޅޭ މައްސަލަތައް އިސްލާހުކޮށް މިނިވަން އިންސާފުވެރި ރިޔާސީ އިންތިހާބެއް 2018 ވަނަ އަހަރު ބޭއްވުމަކީ މުހިއްމު ކަމެއް ކަމަށްވެސް ސިމެގްގެ ބައްދަލުވުމަށްފަހު އޭރު ނެރުނު ބަޔާނުގައި ފާހަގަކޮށްފައިވެ އެވެ.\nކޮމަންވެލްތްގެ ބަޔާނުގައި ރާއްޖޭގައި ހުރި މައްސަލަތައް ހައްލުކުރަން އެޖަމާއަތުން އެހީވާނެ ކަމަށްވެސް ބުނެފައިވެ އެވެ. ނަމަވެސް ރާއްޖޭގައި ހުރި މައްސަލަތައް ހައްލުކުރެވޭނީ ދިވެހިންނަށް ކަމަށްވެސް ބަޔާނުގައި ވަނީ ބުނެފަ އެެވެ.\nކޮމަންވެލްތްގައި ދިވެހިރާއްޖެއިން ބައިވެރިވީ 1982 ވަަނަ އަހަރު އެވެ.


SunOnline: Covid-19 ah accommodation hamajessi goi NDMA in dhifaau koffi\nކޮވިޑް-19އަށް އެކޮމަޑޭޝަން ހަމަޖެއްސި ގޮތް އެންޑީއެމްއޭއިން ދިފާއުކޮށްފި\nނަޖާހު މަސްއޫދު 16 Sep 2020, 18:20\nމިއަދުގެ ޕްރެސް ކޮންފަރެންސްގެ ތެރެއިން --\nކޮވިޑް-19އާ ދެކޮޅަށް ފްރަންޓްލައިންގައި މަސައްކަތް ކުރި މުވައްޒަފުން މާލޭ ސަރަހައްދުގެ ގެސްޓްހައުސްތަކުގައި ބޭތިއްބުމަށާއި، އައިސޮލޭޓު ކުރަން ޖެހޭ މީހުން ދައުލަތުގެ ހަރަދުގައި ރިސޯޓުތަކުގައި ބޭތިއްބުމަށް އަމަލު ކުރި ގޮތް ނޭޝަނަލް ޑިޒާސްޓާ މެނޭޖެމަންޓު އޮތޯރިޓީ (އެންޑީއެމްއޭ)އިން ދިފާއުކޮށްފި އެވެ.\nއިއްޔެ އޮޑިޓް އޮފީހުން ނެރުނު އެެންޑީއެމްއޭގެ ކޮވިޑް-19 ކޮމްޕްލަޔަންސް އޮޑިޓުގައި ވަނީ އެކޮމަޑޭޝަން ހަމަޖެއްސުމުގައި ހުރި މައްސަލަތަކެއް ފާހަގަކޮށްފަ އެވެ. އެ އޮޑިޓް ރިޕޯޓަކީ އެންޑީއެމްއޭއިން މި އަހަރުގެ ޖެނުއަރީ މަހުން ފެށިގެން ޖޫން 30ގެ ނިޔަލަށް ކޮވިޑް-19އާ ގުޅިގެން ކުރި ހަރަދުތަކުގެ ރިޕޯޓެކެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި އެންޑީއެމްއޭއިން ވަނީ އެ ކަންކަން ދިފާއުކޮށް ވާހަކަ ދައްކައިފަ އެވެ.\nކޮޓަރިތަކުގެ ރޭޓުތައް ކަނޑައެޅިން: އެންޑީއެމްއޭ\nއޮޑިޓް ރިޕޯޓުގައި ފާހަގަ ކުރި އެއް ކަމަކީ، ގެސްޓްހައުސްތަކުގައި ފްރަންޓްލައިން މުވައްޒަފުން ބައިތިއްބަން އެންޑީއެމްއޭއިން ގެސްޓްހައުސްތަކާއެކު އެއްބަސްވުން ހަދާފައި ނުވާ ކަމަށެވެ. އެއްބަސްވުމެއް ތައްޔާރުކޮށްފައި ނުވުމުން، ވަކިވަކި ގެސްޓްހައުސްތަކުން ދެނީ ކޮން ހިދުމަތްތަކެއް ކަމާއި، އެ ހިދުމަތް ފޯރުކޮށްދޭން ޖެހެނީ ކޮން ރޭޓެއްގައިކަން އެނގެން ނެތް ކަމަށް އޮޑިޓް ރިޕޯޓްގައިވެ އެވެ.\nއެންޑީއެމްއޭގެ ޗީފް އެގްޒެކެޓިވް ހިސާން ހަސަން މިއަދުގެ ނޫސްވެރިންގެ ބައްދަލުވުމުގައި ވިދާޅުވީ، ގެސްޓްހައުސްތަކުގައި މީހުން ބޭތިއްބުމުގެ އުސޫލެއް ކަނޑައެޅި ކަމަށެވެ. އަދި އުސޫލުގެ ތެރެއިން މީހުން ބައިތިއްބަން ރޭޓުތައްވެސް ވަނީ ކަނޑައަޅާފައި ކަމަށެވެ. އަދި އެކަމަށް އެއްބަސްވެފައިވެސްވާ ކަމަށް ވިދާޅުވި އެވެ.\nއެ އުސޫލުގެ ތެރެއިން، ފުލް ބޯޑް، ޝެއާ ކުރާ ގޮތަށް، އަދި ރޫމް ލޯންޑްރީ ސާވިސްއާ ދުވާލަކަށް ހަމައެކަނި ކޮޓަރި ފަދަ ހިދުމަތްތަކަށް ރޭޓުތައްވެސް އުސޫލުގެ ތެރެއިން ކަނޑައަޅާފައިވާ ކަމަށް ހިސާން ވިދާޅުވިއެވެ.\n"އެނގިވަޑައިގަންނަވާނެ ފަދައިން ހޮޓާތަކުން ހިދުމަތް ހޯދުމުގެ ކުރިން ހޯޓާތަކަށް މި މުއާމަލާތްކޮށް، ހޮޓާތަކުން ހޯދަން ބޭނުންވާ ހިދުމަތުގެ ކޯޓޭޝަން ލިބުނީމަ އެކަމަށް އެއްބަސްވެ ޕީއޯ ރެއިޒްކުރެވިގެން ހޯޓާތަކުން ހިދުމަތް ހޯދާފައިވާނީ،" ހިސާން ވިދާޅުވިއެވެ.\nހިސާން ވިދާޅުވީ، އެންއީއޯސީއިން ދިޔައީ ގެސްޓްހައުސްތަކުގެ ކޮޓަރީގެ މައުލޫމާތު ފަދަ ކަންކަން އެޖެންސީތަކަށް އަންގަމުން ކަމަށެވެ. އަދި އެޖެންސީތަކުން ދިޔައީ އެތަންތަނުގައި މަސައްކަތް ކުރާ ފްރަންޓްލައިން މުވައްޒަފުންގެ މައުލޫމާތު ގެސްޓްހައުސްތަކާ ހިއްސާކޮށް ކޮޓަރިތައް ހަމަޖައްސަމުން ކަމަށް ވިދާޅުވި އެވެ.\nއޮކިއުޕަންސީ ކަށަވަރު ކުރިން: އެންޑީއެމްއޭ\nއެންޑީއެމްއޭއިން ގެސްޓްހައުސްތައް ހިފީ އެތަންތަނުގައި ހުރީ ކިތައް ކޮޓަރި ކަމާއި، އެ ކޮޓަރިތައް ހިފާފައިވާ މުއްދަތާއި އެތަންތަނުގައި ތިބީ ކިތައް މީހުންކަން ކަށަވަރު ނުކޮށް ކަމަށްވެސް އޮޑިޓް ރިޕޯޓުގައިވެ އެވެ.\nނަމަވެސް، ހިސާން ވިދާޅުވީ، އެކަންކަން ބަލަހައްޓާފައިވާނެ ކަމަށެވެ. އަދި ގެސްޓްހައުސްތަކުގައި މުވައްޒަފުން ބޭތިއްބުމާ ބެހޭ ތަފާސްހިސާބުތަކެއްވެސް އޭނާ ދެއްވި އެވެ. އޭނާ ވިދާޅުވި ގޮތުގައި، އެކަމަށް 85 ގެސްޓްހައުސްއެއްގެ 1099 ކޮޓަަރި ކުއްޔަށް ހިފި އެވެ. އަދި އެ ކޮޓަރިތަކުގައި ޖުމްލަ 1777 ގިނަ މީހުން ބޭތިއްބި އެވެ.\nއެއް ގެސްޓްހައުސްތަކަށް ބޭނުން ނުކުރާ ކޮޓަރިތަކަށްވެސް ފައިސާ ދައްކާފައިވާ ކަމާއި، ކޮޓަރި ބޭނުން ކުރި މުއްދަތަށް ވުރެ އިތުރަށްވެސް ބައެއް ހާލަތްތަކުގައި ފައިސާ ދައްކާފައިވާ ކަމަށް އޮޑިޓުގައިވެ އެވެ.\nއެކަމާ ގުޅިގެން ހިސާން ވިދާޅުވީ، ނަގާފައިވާ ހުރިހާ ކޮޓަރިތަކަކީވެސް ހިދުމަތް ހޯދަން ނެގި ކޮޓަރިތަކެއް ކަމަށެވެ. ނަމަވެސް، ބައެއް ފަހަރު އެއް ކޮޓަރީގައި ތިބޭ މީހުން، މިސާލަކަށް ބައެއް އަންހެން މުވައްޒަފުން، އެހެން އަންހެން މުވައްޒަފުންގެ ކޮޓަރިތަކަށް ބަދަލުވުން ފަދަ ކަންތައް ހިނގާފައިވުމުން ކޮޓަރިތައް ހުސްވެފައިވާނެ ކަމަށެވެ.\n"ރިޒޯޓަށް ފައިސާ ދެއްކީ ރަނގަޅަށް"\nރިސޯޓުތަކުގައި މީހުން އައިސޮލޭޓު ކުރަން ބޭތިއްބި ރޭޓަކީ ކޮޓަރިއަކަށް ދުވާލަކު 750 ރުފިޔާ ދައުލަތުން ދައްކާ ގޮތަށެވެ. ނަމަވެސް، މީހުން ބޭތިއްބި ރިސޯޓަކަށް ޓީޖީއެސްޓީގެ 12 ޕަސެންޓު އިތުރުކޮށްގެން، ކޮޓަރިއަކަށް ދުވާލަކު 840 ރުފިޔާގެ ރޭޓުން ބިލުކޮށްފައިވާ ކަމަށް އޮޑިޓުގައިވެ އެވެ. އެހެންކަމުން، އެއްބަސްވި ރޭޓަށް ވުރެ އިތުރަށް އެ ރިޒޯޓަށް 206،000 ރުފިޔާއަށްވުރެ ގިނައިން ދައްކަން ޖެހުނު ކަމަށްވެ އެވެ.\nމިއަދު ހިސާން ވިދާޅުވި ގޮތުގައި، އެ ރިޒޯޓަކީ މަލަހިނި ކުޑަބަނޑޮހެވެ. އެ ރިޒޯޓަށް އެގޮތަށް ފައިސާ ދެއްކީ ޓޫރިޒަމް މިނިސްޓްރީއާ އެ ރިޒޯޓާ ދެމެދު ވެވުނު އެއްބަސްވުމާ އެއްގޮތަށް ކަމަށް އޭނާ ވިދާޅުވި އެވެ. އެހެންކަމުން އެކަމުގައި ގޯހެއް އުޅޭ ކަމަށް ދެކެވަޑައިނުގަންނަވާ ކަމަށް ވިދާޅުވި އެވެ. ހިސާން ވިދާޅުވީ، ޖީއެސްޓީ އަކީ އަނބުރާ ދައުލަތަށް އަންނަ ފައިސާއެއް ކަމުން އެ މުއާމަލާތުން ދައުލަތަށް ގެއްލުންވި ކަމަކަށްވެސް ދެކެވަޑައިނުގަންނަވާ ކަމަށެވެ.\nހިސާން އިތުރަށް ވިދާޅުވީ، ކުޑަބަނޑޮހާއެކު ހެދި އެ އެއްބަސްވުން ފަހުން 750 ރުފިޔާގެ ރޭޓަށް ބަދަލުވެސް ކުރި ކަމަށެވެ.\nއޮޑިޓް އޮފީހުން އެކުލަވާލި އެންޑީއެމްއޭގެ އޮޑިޓް ރިޕޯޓުގައިވާ ގޮތުން ރިޒޯޓުތަކާއި މާލޭޭ ސަރަހައްދުގެ ގެސްޓްހައުސްތައް ހިފަން 30 ޖޫންގެ ނިޔަލަށް އެންޑީއެމްއޭއިން 35.8 މިލިއަން ރުފިޔާ ހަރަދުކޮށްފައިވެ އެވެ.


Inzaaruge photo akee bireh, asarukoffi? | Mihaaru\n28 ޑިސެމްބަރ 2019 - 10:33 49 comments\nއޭނާ ގަބޫލުކުރާ ގޮތުގައި ސިނގިރޭޓް ފޮށިން ސިނގިރޭޓް ނަގާފައި، ދަގަނޑު ދަޅަކަށް ނުވަތަ އެނޫން ވެސް އެހެން އެއްޗަކަށް ލުމުން، ރަހަ ގެއްލެ އެވެ. އަނެއްކޮޅުން އެ ފޮޓޯ ފެންނާކަށް ވެސް އޭނާ ބޭނުމެއް ނުވެ އެވެ. އެހެންކަމުން ހައްލަކީ "އެހެން މަންޒަރެއް ފެންނަ އެއްޗެއް ތަތްކޮށްލުން" ކަމަށް އޭނާ ދެކެ އެވެ.\nމިއިން އެނގެނީ އިންޒާރުގެ ފޮޓޯއިން ބައެއް މީހުން ބިރުގެންފި ކަމެވެ. އޭގެ ސަބަބުން ރަނގަޅު އަސަރުތަކެއް ވެސް އާންމު ސިއްހަތަށް ކުރުން އެކަށީގެންވާ ކަމެވެ. ސިނގިރޭޓް ވިއްކާ ބައެއް ފިހާރަތަކުން ބުނާ ގޮތުގައި ކުރިއަށް ވުރެ އޭގެ ވިޔަފާރި މިހާރު ދަށެވެ.\n"ކުރިން ދުވާލަކު ވިކޭ ހަތަރު، ފަސް ކާޓޫން. މިހާރު ވިކެނީ ދޭއް ނޫނީ ތިން ކާޓޫން،" އިންޒާރުގެ ފޮޓޯ ޖަހަން ފެށުމުން ވިޔަފާރިއަށް އައި ބަދަލު ކިޔައިދެމުން، ގަލޮޅުގައި ހުންނަ ފިހާރައެއްގެ ސޭޓަކު ބުންޏެވެ.\nއިންޒާރުގެ ފޮޓޯ ޖަހައިގެން ނޫން ގޮތަކަށް ދުންފަތުގެ ބާވަތްތައް ވިއްކުން މަނާކުރީ މި މަހު 1 އިން ފެށިގެންނެވެ. ދުންފަތާ ދެކޮޅަށް އަޅަމުން އަންނަ ލަސް އެކަމަކު ރަނގަޅު ބައެއް ފިޔަވަޅެއްގެ ގޮތުން އޭގެ ކުރިން ވަނީ ވަކިން ސިނގިރޭޓް ވިއްކުން މަނާކޮށްފަ އެވެ. އެހެންކަމުން ސިނގިރޭޓް ބޯ މީހުންނަށް ފޮށި ގަތުން ނޫން ގޮތެއް މިހާރަކު ނެތެވެ. ފޮށި ގަނެފި ނަމަ އިންޒާރުގެ މަންޒަރު ފެންނާނެ އެވެ.\nކުރިން ރާއްޖޭގައި ސިނގިރޭޓް ވިއްކަމުން ދިޔައީ، އަސްލު ފޮޓޯ ޖެހުމުގެ ބަދަލުގައި، އިންޒާރުގެ މެސެޖެއް ލިޔެގެންނެވެ. ނަމަވެސް މިދިޔަ އޮގަސްޓް މަހުން ފެށިގެން އިންޒާރުގެ މެސެޖާއި ފޮޓޯއާ އެކު ނޫން ގޮތަކަށް ރާއްޖެއަށް ސިނގިރޭޓް އެތެރެކުރުން މަނަ އެވެ. އާ ގަވައިދަށް މި މަހު އަމަލު ކުރަން ފެށުމާ އެކު އިންޒާރުގެ މެސެޖް ދެނީ ފޮޓޯއާ އެކު އެވެ.\nއިންޒާރުގެ ފޮޓޯ ހިމެނޭ ސިނގިރޭޓް ފޮއްޓެއް:\nސިނގިރޭޓް ބުއިމުގެ ސަބަބުން މަރުވެފައިވާ މީހެއްގެ ފުއްޕާމޭގެ ފޮޓޯއެއް ބައެއް ފޮށިތަކުން ފެންނައިރު އަނެއް ބައި ފޮށިތަކުގައި ހިމެނެނީ އަނގައިގެ ކެންސަރު ޖެހިފައިވާ މީހެއްގެ ފޮޓޯ އެވެ. އެ ފޮޓޯތަކުން ބުނެދެނީ ދުންފަތުގެ އިސްތިއުމާލްކުރުމަކީ އާދައިގެ މައްސަލައެއް ނޫން ކަމެވެ.\nބިރުވެރި މަންޒަރުގެ ސަބަބުން އާއްމުކޮށް ސިނގިރޭޓް ފޮށި ގެންގުޅުން މިހާރު މަދުވެއްޖެ އެވެ.\n"އަސްލު ވަރަށް އުނދަގޫވޭ އެ ފޮޓޯއާ ހެދި. އެހެންވެ ފޮށި ނުގެންގުޅެނީ،" ސިނގޭޓް ބޯތާ 20 އަހަރަށް ވުރެ ގިނަ ދުވަސް ވެފައިވާ މީހަކު، ނަން ނުޖަހަން ޝަރުތުކޮށް، ބުންޏެވެ.\nބައެއް ފިހާރަތަކުން ބުނާ ގޮތުގައި އާ ބަދަލާ އެކު ސިނގިރޭޓް ވިކޭލެއް މަދުވެއްޖެ އެވެ. ނަމަވެސް އެހާ ބޮޑު ތަނަކުން ނޫނެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ)ގެ ޑެޕިއުޓީ ޑިރެކްޓަރު އަދި ޓޮބޭކޯ ކޮންޓްރޯލް ބޯޑުގެ ތަރުޖަމާނު ހަސަން މުހައްމަދު ވިދާޅުވީ މިހާތަނަށް ލިބިފައިވާ މައުލޫމާތުތަކަށް ބަލާއިރު އާ ބަދަލުގެ ނަތީޖާ ރަނގަޅު ކަމަށެވެ. އެހެންކަމުން އޭގެ ސަބަބުން ކުރާ ރަނގަޅު އަސަރު ބޮޑު ކަމަށް އޭނާ ވިދާޅުވި އެވެ.\n"އޭތި ނުބަލަން ވަރަށް މަސައްކަތް ކުރާކަން ފާހަގަކުރެވޭ. ސިނގިރޭޓް ފޮށީގެ ބަދަލުގައި އެހެން ފޮށި ފޮއްޓަށް އަޅައިގެން ވެސް އުޅޭ. އޭގެން އެބަ އިނގޭ ފޮޓޯއިން އަސަރު ކުރާކަން،" ދުންފަތާ ދެކޮޅަށް ގިނަ މަސައްކަތްތަކެއް ކުރައްވާ ހަސަން ވިދާޅުވި އެވެ.\nގައިންގަޔަށް ނާރާ ބަލިތަކާ ގުޅޭ ގޮތުން އަންނަ އަހަރު ކުރީކޮޅު ދިރާސާއެއް ކުރުމަށް ވަނީ ނިންމާފަ އެވެ.\nހަސަން ވިދާޅުވީ އާ ބަދަލާ އެކު ދުންފަތުގެ އިސްތިއުމާލު ކުރުން ހުއްޓާލި މީހުންގެ އަދަދާއި އޭގެ ސަބަބުން ކުރި އަސަރު އެ ދިރާސާއިން އެނގޭނެ ކަމަށެވެ.\nދުނިޔޭގެ ބައެއް ގައުމުތަކުގައި ވިއްކާ ސިނގިރޭޓް ފޮށިތަކުގައި އިންޒާރުގެ ފޮޓޯ ޖަހާފައި--\nފޮޓޯ ޖެހުމުގެ ސަބަބުން އަންނަ ބަދަލުތައް ކިޔައިދެއްވަމުން ހަސަން ވިދާޅުވީ މިހާރު ކޮފީ މޭޒްތައް މަތީ ސިނގިރޭޓް ފޮށި ބާއްވައިގެން އުޅުމާއި މަގުމަތީ އާއްމުންނަށް ފެންނަހެން ސިނގިރޭޓް ފޮށި ހިފައިގެން އުޅުން ވެސް މަދުވެއްޖެ ކަމަށެވެ.\n"ފޮޓޯ ޖެހުމުން ބޮޑަށް ހާމަވާ ގޮތަށް ސިއްހަތުގެ އިންޒާރު އެބަ ދެވޭ އޭގެން. ސިނގިރޭޓް ފޮށި ހިފައިގެން ސްޓައިލިސް ކަމަކަށް ހަދައިގެން އުޅުމަށް ބަދަލު އަތުވެއްޖެ މިހާރު،" ހަސަން ވިދާޅުވި އެވެ.\n"ފިހާރަތަކުގެ ޑިސްޕްލޭގައި އެ ފޮށިތައް ހުންނައިރު އެހެން ވިޔަފާރިތައް ކުރަން ދާ މީހުންނަށް ވެސް އެމަންޒަރު އެބަ ފެނޭ. އޭގެ ސަބަބުން އެ މީހުން އެބަ ބާރުއަޅާ އެ އިސްތިއުމާލު ކުރާ މީހުންނަށް އެކަން ހުއްޓާލަން."\nސިނގިރޭޓް ފޮށީގެ ބޭރުގައި އިންނަ ފޮޓޯ އަބަދު ފެނުމުން ގިނަ ބަޔަކަށް ދުންފަތުގެ ނުރައްކާ ވިސްނެ އެވެ. އަދި އެއީ ދުނިޔޭގެ ގިނަ ގައުމުތަކެއްގައި ތަޖުރިބާކޮށްފައިވާ ކާމިޔާބު އުސޫލެކެވެ.\nހަސަން ވިދާޅުވި ގޮތުގައި ދުންފަތުގެ އިސްތިއުމާލު ކުރަން ފަށާ މީހުން ވެސް ކުރިއަށް އޮތް ތަނުގައި މަދުކުރެވޭނެ އެވެ. ދުނިޔޭގެ އެހެން ގައުމުތަކުގައި ވެސް އަލަށް ދުންފަތުގެ އިސްތިއުމާލު ކުރަން ފަށާ މީހުންގެ އަދަދު، އެގޮތަށް ފޮށީގައި މަންޒަރު ޖެހުމުން، ދަށްކުރެވޭ ކަމަށް ވިދާޅުވި އެވެ.\nރަހަ ނުބައިވުމުގެ އިހުސާސްތައް!\nއާ ބަދަލާ އެކު ދެން ބައެއް މީހުންނަށް އިހުސާސްކުރެވެނީ "ކުރީގެ ރަހަ ސިނގިރޭޓްގައި ނުލާ" ކަމެވެ.\n"ފޮށި ޕްރިންޓް ކުރަން ދާ ހަރަދު ކަވާކުރަން ސިނގިރޭޓް ހަދާ އަގު ދަށްކުރީ. އެހެންވެ ކުރިއަށް ވުރެ ނުބައީ،" ސަބަބު ކިޔައިދެމުން އެކަކު ބުންނެވެ.\nދުންފަތް ކޮންޓްރޯލްކުރުމާ ބެހޭ ބޯޑުގެ ވައިސް ޗެއާޕާސަން ޑރ. އާމިނަތު އަރޫނާ ވިދާޅުވީ ސިނގިރޭޓް ފޮށީގައި ބޭނުން ކޮށްފައި ހުންނަ ކުލަތަކާއި ލިޔުންތަކަކީ ވިޔަފާރީގެ އުކުޅެއް ކަމަށެވެ.\n"އެއީ [ދުންފަތުގެ އިސްތިއުމާލް ކުރުމަކީ] މޮޅު ކަމެއް ކަމަށް ދެއްކުމަށް އެ ވިޔަފާރި ކުރާ މީހުން ކޮށްފައި ހުންނަ ކަމެއް ކުލަތަކާއި ލިއުންތަކަކީ،" ޑރ. އަރޫނާ ވިދާޅުވި އެވެ.\nދުންފަތުން އިންސާނާއަށް ލިބޭ ބޮޑު ގެއްލުމުގެ އިންޒާރުތައް ފޮޓޯތަކުން ދޭން މަޖުބޫރުވުމުން، ސިނގިރޭޓް ފޮށީގެ ޑިޒައިން ބަދަލުވެ އެވެ. އެ ބަދަލު އައުމާ އެކު ބައެއް މީހުންނަށް އިހުސާސްކުރެވެނީ، އޭނާ ވިދާޅުވި ގޮތުގައި، ސިނގިރޭޓްގެ ރަހައަށް ވެސް ބަދަލު އަންނަނީ ކަމަށެވެ.\n"ސައިކްލޮޖިކަލް އަސަރެއް އެއީ،" ޑރ. އަރޫނާ ވިދާޅުވި އެވެ.\n"އިންޒާރު ފެންނާތީ އޭގެ އަސަރު ކުރަނީ. އޭރުން އެބަ މީހާއަށް ވިސްނޭ މިކުރެވެނީ ރަނގަޅު ކަމެއް ނޫން ކަމަށް. އެހެންވެ ހީވަނީ ރަހަ ވެސް ނުބައޭ."\nއެއީ ދުނިޔޭގެ ގިނަ ޕްރޮޑަކްޓްތައް ވެސް މާކެޓްކޮށް، މަޝްހޫރުކުރަން ގެންގުޅޭ އުކުޅެވެ. ރީތިކޮށް ޕެކެޓްކޮށްފައި ހުންނަ ތަކެއްޗަށް ސަމާލުކަން ދަމައިގަނެ އެވެ. އެކަމަކު ކުރިއާ ހިލާފަށް މިހާރު ސިނގިރޭޓް ފޮށިތަކުގެ ބޮޑު ބައިގައި ފެންނަން ހުންނަނީ އިންޒާރުގެ ފޮޓޯތަކެވެ. ދުންފަތުގެ ސަބަބުން ހަށިގަނޑުގެ ކޮންމެވެސް ގުނަވަނަކަށް ޖެހިފައިވާ ނުރައްކާތެރި ބައްޔަކުން، އެ ގުނަވަން ހަލާކުވެފައި ހުންނަ ތަނެވެ. އެއީ ބަލަން ފަސޭހަ މަންޒަރުތަކެއް ނޫނެވެ. އެހެންވެ ސިނގިރޭޓާ ދޭތެރޭ ވިސްނޭ ގޮތް ވެސް ބަދަލުވަނީ ކަމަށް ޑރ. އަރޫނާ ވިދާޅުވި އެވެ.\n"ކުރިން ޕެކެޓް ޑިޒައިން ކޮށްފައި ހުންނަ ގޮތުން ހީވަނީ މިއީ ރަނގަޅު، ނުވަތަ ކޫލް ކަމެކޭ. އިންޒާރާ އެކު އެކަންކަން ބަދަލު ވެފައި އެވަނީ،" އާ ބަދަލުގެ ނަތީޖާ ރަނގަޅުކަން ފާހަގަކުރައްވަމުން އޭނާ ވިދާޅުވި އެވެ.\nއެންމެ ފަހުން 2016-2017 ގައި ހެދި ޑިމޮގްރަފިކް ހެލްތު ސާވޭ އިން ދައްކަނީ ރާއްޖޭގައި 49-15 އަހަރާ ދެމެދުގެ މީހުންގެ ތެރެއިން 42.4 ޕަސެންޓް ފިރިހެނުން އަދި 2.7 ޕަސެންޓް އަންހެނުން ދުންފަތުގެ އިސްތިއުމާލުކުރާ ކަމެވެ. ދެން ހަދާ އޭގެ ދިރާސާއަކުން އެ މިންވަރަށް ބަދަލުތަކެއް އައުން ވަރަށް އެކަށީގެންވެ އެވެ.\nއިންޒާރުގެ ފޮޓޯތަކާ އެކު ސިނގިރޭޓް ވިއްކަން ފެށުމުން ދިވެހިންގެ މެދުގައި އެ ނުބައި އާދަ ދަށަށް ދިޔައީ ކިހާ ވަރަކަށް ކަން ދެނެގަންނަން މި ވަގުތު އުނދަގޫ ނަމަވެސް، ބައެއް ފިހާރަތަކުން ލިބުނު މައުލޫމާތާއި ބައެއް މީހުންނަށް ކޮށްފައިވާ އަސަރުން އެނގެނީ، އާ ބަދަލުން އުފާކުރަން ޖެހޭ ފަދަ ނަތީޖާތަކެއް ނުކުމެދާނެ ކަމެވެ. ޔަގީނުން ވެސް އެ ފޮޓޯތަކުން ބައެއް މީހުން ވަނީ ބިރުގެންފަ އެވެ. އަނެއް ބަޔަކު އެ މަންޒަރުތައް ބަލާކަށް ބޭނުމެއް ނުވެ އެވެ. އެއީ ހަގީގަތުގައި "ވަރަށް ވާހަކަ" އެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު ސިނގިރޭޓް


Sunny Side of Life: ehen kula akun iru araifi !\n"ސަނީ ސައިޑް އޮފް ލައިފް" އެހެން ކުލައަކުން އިރު އަރައިފި!\nމި ރާއްޖޭގައި ސިޔާސީ ފޯރި އޮތް ހިސާބަކީ، މާތް ރަސްކަލާނގެ ދޮންކޭލަށް ދެއްވި ރަން ރީނދޫ ކުލައާ މެދު ވެސް ބަޔަކު މީހުން ހިތާނުވުމެވެ. ދޮންކޭލުގައި ނޫ ކުލަ ޖެއްސި ސިޔާސީ ބަލިމަޑުކަމެއް ވެސް ދެކެފީމު އެވެ. މަރުވެފައި އޮތް މީހާގެ މަހާނަ ގަލުގައި ނޫ ކުލަ ޖެއްސި ފޯރިގަނޑަކާއި އޭގައި ރީނދޫ ކުލަ ޖެއްސި ރޯގާއެއް ވެސް ދިވެހިން ދެކެފި އެވެ.\nއެހެންވީމަ ސިޔާސީ މައިދާނުގައި ކުލަ ބުރުވައިލުމުގެ ފޯރިއަކީ އާ އެއްޗެއް ނޫނެވެ. މިއީ ރަން ރީނދޫ ކުލައިން މަޝްހޫރު އިދިކޮޅު އެމްޑީޕީ އާއި ނޫ ކުލައިން މަޝްހޫރުކަން ހޯދި ދިވެހި ރައްޔިތުންގެ ޕާޓީގެ ވާދަވެރިކަމުގައި ވެސް ފެނިގެން ދިޔަ ފޯރިއެކެވެ. އެ ފޯރި މި އޮތީ އަނެއްކާވެސް އެނބުރި އައިސްފަ އެވެ.\nހަމަ އެއްބަޔަކާ އެކުގަ އެވެ.\nވެރިކަމުގައި މިއަދު އޮތީ، ނޫކުލަ ދޫކޮށް ވަޑައިގެންނެވި ސިޔާސީ ބޭފުޅުން އުފެއްދެވި ޕީޕީއެމެވެ. އެމީހުންގެ ކުލަ އަކީ މެޖެންޓާ އެވެ. ނުވަތަ އާންމުންގެ މެދުގައި މަޝްހޫރުވެފައި ވަނީ އަސުރުމަލުގެ ކުލައިންނެވެ.\nރާއްޖޭގެ ޓޫރިޒަމް ޕްރޮމޯޓްކުރުމަށް ގެންގުޅޭ މަޝްހޫރު ޓެގްލައިން، "ސަނީ ސައިޑް އޮފް ލައިފް" އާ ގުޅުވައިގެން ތައްޔާރުކޮށްފައިވާ ސްވެނިއާ ބޭގުގެ ކުލަ، އަސުރު މަލުގެ ކުލަ އަށް ނުވަތަ ސަރުކާރު ހިންގާ ޕީޕީއެމުގެ ރަސްމީ ކުލަ އަށް ބަދަލުވުމަކީ، އެކަން ސިޔާސީ ނުކޮށް ދޫކޮށްލާ ވަރަށް ވުރެ ހާމަކަން ބޮޑު ކަމެކެވެ.\nމިއީ އެ ދުވަސްވަރު ނަމަ، "އެ ލޯގޯ" އޭ ކިޔުނު ފިލްމެއް ވެސް ބަޔަކު މީހުން އިއުލާނުކުރީހެވެ.\n"ސަނީ ސައިޑް އޮފް ލައިފް" ކަމުނުދާ ކަމަށް ބުނެ ކުރީގެ ރައީސް މުހައްމަދު ނަޝީދުގެ ވެރިކަމުގައި، ރާއްޖޭގޭ ޓޫރިޒަމްގެ ދާއިރާ، ދެން މާ ތިމާވެއްޓާ ރައްޓެހި މާހައުލެއްގެ ގޮތުގައި ވިއްކަން ފެށީ އެވެ. އެ ހިސާބުން "ސަނީ ސައިޑް އޮފް ލައިފް" ގެ ނަން ރަސްމީކޮށް ބޭނުންކުރުން ހުއްޓާލައި "މޯލްޑިވްސް އޯލްވޭސް ނެޗްރަލް" ގެ ޝިއާރެއް ގެނައީ އެވެ.\nދެން އަމާޒުވީ ފާޑުކިޔުމެވެ. އެ ޓެގްލައިން ރާއްޖެއާ އެއްވެސް ގޮތަކަށް ނުގުޅޭ ކަމަށާއި އޭގެ ލޯގޯ ވެސް ބަޔަކަށް ބޮޑު އަގު ދީގެން ހެއްދިއިރު އެއީ ކޮޕީކޮށްފައިވާ ލޯގޯއެއް ކަމަށް ބުނެ ނަޝީދުގެ ސަރުކާރުގެ އެ ނިންމެވުމުގައި ހަމަ ރަނގަޅަށް ވެސް ސިޔާސީ ލިބާސް ލައްވައި އެ ލިބާސް ވީދާލީ އެވެ.\nޢާހިރުގައި އެ ލޯގޯއާ އެކު "ސަނީ ސައިޑް އޮފް ލައިފް" ގެ ޒަމާންވީ މަޝްހޫރު ލޯގޯ ވެސް ވީ އެންމެފަހުން، އެހެން ގައުމެއްގެ ޓޫރިޒަމް ލޯގޯއެއް ކޮޕީކޮށްގެން ހަދާފައިވާ ލޯގޯ އަކަށެވެ.\nޓޫރިޒަމް ދާއިރާގެ ޕްރޮމޯޝަން މިފަދަ ގޮތަކަށް ސިޔާސީވެގެން ދިއުމަށް ފަހު ނަޝީދުގެ ވެރިކަން ވެއްޓި "ސަނީ ސައިޑް އޮފް ލައިފް" އަނެއްކާވެސް އެނބުރި އައީ އެވެ. އެހެންވީމަ ނަޝީދުގެ ވެރިކަމަކީ "ސަނީ ސައިޑް އޮފް ލައިފެއް" ނޫންތާ އެވެ؟ އާދޭހެވެ. އެ ބޭފުޅާގެ ވެރިކަމަކީ "އަނެއް ދިވެހި ރާއްޖެ" އެވެ.\nކޮންމެއަކަސް އެ ވާހަކައެއް ނޫނެވެ. "ސަނީ ސައިޑް އޮފް ލައިފް" އެނބުރި އައިސް އޭގެ ރަން ރީނދޫ ކުލައިގެ ސްވެނިއާ އާލާތްތަކުގެ މައި ދަބަހުގެ ކުލަ އަސުރު މަލެއްހެން މި އޮތީ ފޮޅިފަ އެވެ. އަނެއްކާ، އަސުރު މަލެއްހާ އަވަހަށް މިލައި މޯޅިވެ ވެސް ވެދާނެ ހެއްޔެވެ؟\nމިހެން މި ދެންނެވީ، އެހާ ވެސް އަވަހަށް "ސަނީ ސައިޑް އޮފް ލައިފް" ގެ ކުލަޔާއި ލޯގޯ ބަދަލުވާތީ އެވެ. ކުރިން އުޅުނީ ލޯގޯގެ ތަޅާފޮޅުމެކެވެ. މިހާރު ރަން ރީނދޫ ކުލައިގެ ސްވެނިއާ ދަބަސް، އަސުރުމަލުގެ ކުލަ އަށް ބަދަލުވީ އެވެ.\nމިފަދަ ބައެއް ފަރާތްތަކުން މިގޮތަށް ވާހަކަ ދައްކާއިރު ފާހަގަކޮށްލަން ޖެހެނީ "ސަނީ ސައިޑް އޮފް ލައިފް" ގެ މި ކޮތަޅު، ހަމަ އަސްލަށް ވެސް ވަރަށް "އެމްޑީޕީކޮށްފައި" އޮތް ކަމެވެ. އެގޮތުން ދަބަހުގެ ބޭރުގައި އަޅާފައިވާ ޑިޒައިންގެ ތެރެއިން ގުލްސަންޕާ މާ ވެސް ފޮޅިގެން ނުކުމެފައި ހުއްޓެވެ.\nއެ މަލަކީ ރާއްޖޭގެ ސިޔާސީ މައިދާނުގައި އެމްޑީޕީ ސިފަކޮށްދޭ މަލެކެވެ.\nއެހެންވީމަ އަސުރު މަލުގެ ކޮތަޅަށް ފާޑުކިޔާ ފަރާތްތަކަށް ރައްދު ދޭ މީހުން ބުނަނީ އެމްޑީޕީގެ ވެރިކަމުގައި ވެސް މި ދަބަސް އޮތީ ސިޔާސީކޮށް ރަން ރީނދޫ ކުލައިން ކަތިލައިފައި ކަމަށެވެ.\nއެކަމަކު ރީނދޫ ކުލަ ނުޖައްސައި "ސަނީ ސައިޑް" ގެ މަންޒަރެއް ފުރިހަމައެއް ވެސް ނުވާނެ ނޫން ހެއްޔެވެ؟ އަނެއް ވާހަކަ އަކީ، އެމްޑީޕީގެ ވެރިކަމެއް އައުމުގެ މާ ކުރިން ވެސް މި ދަބަހެއްގަ އާއި ވިޒިޓް މޯލްޑިވްސްގެ އެހެން ޕްރޮމޯޝަންތަކުގައި ވެސް ރަން ރީނދޫ ކުލަ ބޭނުން ކުރެވެމުން އައި ކަމަށް ބުނާ ބުނުމެވެ.\nދެން ބައެއް މީހުން ހިތަށް އަރާފާނެ އެވެ. މި ޕްރޮމޯޝަނެއްގެ ފަހަތުގައި ތިއްބެވި ބޭފުޅުން ވިދާޅުވަނީ ކީކޭތޯ އެވެ. އަޅުގަނޑަކަށް ވެސް ނޭނގެ އެވެ.\n"މި ދެން ހަމަ ކުލަ ބަދަލުކޮށްލީ" އޭ ވިދާޅުވެ އިތުރު މައުލޫމާތު ދެއްވާނެ ކަމަށް ވިދާޅުވެފައި ވަޑައިގެންނެވި އޮފިޝަލްގެ ޚަބަރެއް ވެސް ފަހަކުން ނުވީމަ އެވެ.


SunOnline: #VAAHAKA: Maafukuraashey loabivaa - Part-47\nމާފުކުރާށޭ ލޯބިވާ (47)\nމަރިޔަމް ހިމްނާ (ހިމީ) 16 Jun 2019, 14:20\n"އަނާލް'' ހުއްޓެން މަޖުބޫރުވީ އެ އަޑަކީ އޭނަ ދަންނަ އަޑަކަށް ވީތީއެވެ. ހައިރާންކަމާއެކު ފަހަތަށް އެނބުރިލާ އަނާލް މަޑުކޮށްލިއެވެ. ސިކުނޑިއަށް ބާރުލުމާއެކު އެއީ ކާކުކަން އަނާލްއަށް ދެނެގަނެވުނެވެ. އެއާއެކު އޭނާގެ ދުލުން ތަނާހާގެ ނަން ބޭރުވެގެން ދިޔައެވެ. ކިތަންމެ މަޑުންނަމަވެސް އެ އަޑު ތަނާހާއަށް އިވުނެވެ. އޭނާ އަނާލްއާ ސަލާމް ކޮށްލުމުގެ ނިޔަތުގައި އަނާލްއަށް އޭނާގެ އަތް ދިއްކޮށްލިއެވެ.\nއަނާލްއަށް އެއަތަށް ބަލަހައްޓައިގެން ކުޑަ އިރުކޮޅެއްވަންދެން ހުރެވުނެވެ. އިރުކޮޅަކުން އަނާލް އޭނާގެ އަތް ދިއްކޮށްލާ ސަލާމް ކޮށްލުމާއެކު ތަނާހާއަށް ވެސް ހަމަޖެހުމެއް ލިބުނެވެ. ވެރިވެގެން ދިޔަ ކުޑަވަގުތު ކޮޅެއްގެ ހަމަހިމޭން ކަމަކަށްފަހު ތަނާހާ އަނެއްކާވެސް ވާހަކަދެއްކީ އަނާލް އިތުރަށް އެއްވެސް އެއްޗެއް ނުބުނުމުންނެވެ.\n"ކުޑަ އިރުކޮޅަކަށް އަހަރެންނާ ވާހަކަ އެއް ދައްކައިލަން މަޑުކޮށްލެވިދާނެތަ؟ މިތާ ކައިރި ރެސްޓޯރެންޓަކަށް" ތަނާހާ އާދޭސް އެކުލެވޭ ބެލުމަކުން އަނާލްއަށް ބަލާލަމުން ބުނެލިއެވެ. އެ އަޑު އަހާފައި އަނާލްއަށްވެސް ދެކޮޅު ހަދާނެހާ ހިތްވަރެއް ނުލިބުނެވެ. އަނެއްކޮޅުން ތަނާހާ ހުރީ އެހާ ބަދަލުވެފައެވެ. އެއްފަހަރަކު އޭނަ ދައްކާ ވާހަކައެއް އަޑުއަހާލައިގެން ގެއްލުމެއްނެތްތާއެވެ. ދެމީހުން އެކުގައި ގޮސް ވަނީ ހޮސްޕިޓަލްގެ ކައިރީގައި ހުންނަ ރެސްޓޯރެންޓަކަށެވެ.\nގޮނޑީގައި އިށީނދެ ހަމަޖެހިލުމަށްފަހު ތަނާހާ އަނާލްއަށް ބަލާލިއެވެ. އަނާލް ވިސްނުމަކަށް ގެއްލިފައި އިން ތަންފެނި އޭނާއަށް ހިސާބެއްގެ އުނދަގުލެއްވިއެވެ.\n"އަނާލް! ކިހިނެތްވީ؟ އަނެއްކާ އަހަރެންނާ ވާހަކަދައްކަން ހިންހަމަނުޖެހުނީތަ؟ އެނގޭ އުނދަގޫވާނެކަން އެކަމަކު އެއްފަހަރެއް ކަމަކު އަހަރެން ދައްކާ ވާހަކަވެސް އަޑު އަހާލަދެވިދާނެ އެއްނޫންތަ؟" އަނާލްގެ ހަމަހިމޭންކަމުގެ މާނަ ތަނާހާއަށް ނެގުނީ މުޅިން ނުބައިކޮށެވެ. އެހެންކަމުން އޭނާ ވާހަކަދެއްކީ ހިސާބެއްގެ މާޔޫސް ކަމަކާއެކުގައެވެ. އަނެއްކޮޅުން އަނާލްގެ ސިކުނޑީގައި ރަސްކަން ކުރަމުން ދަނީ އިޒިއަންއާއި ބަނޑުގައިވާ ކުޑަ ދަރިފުޅުގެ ހިޔާލްތަކެވެ. އެ ހިޔާލުތަކުން އޭނާއަށް އެންމެ ސިކުންތަކުވެސް މިންޖުވެވޭގޮތެއް ނުވިއެވެ.\n"އަނެއްކާ އަހަރެންނަށް އަނާލްއަށް އުނދަގޫ ކުރެވުނީތަ؟ އެހެންވެއްޖެއްޔާ އެކަމަށް އަހަރެން މާފަށް އެދެން" ތަނާހާގެ އަޑު އިވި މިފަހަރު އަނާލްއަށް ތަނާހާއަށް ބަލާލެވުނެވެ. މޫނުއަޅާފައި ހުރުމުން އެމޫނުމައްޗަށް އަރަމުންދިޔަ ކުލަވަރު ނުފެނުނުނަމަވެސް އެ އަޑުން މާޔޫސްކަން އަނާލްއަށް ފާހަގަ ކުރެވުނެވެ. އެހެންކަމުން ތެޅިގަނެފައި އޭނާއަށް ވާހަކަ ދެކެވުނެވެ.\n"ނޫނޭ. އެހެންވެގެނެއް ނޫން" އަނާލްގެ ޖަވާބު ކުރެވެ. ސިކުނޑިއަށް ވާންވެފައި ހުރުމުގެ ސަބަބުން ރަނގަޅަށް ވިސްނައިގަންނަން އަނާލްއަށް އުނދަގޫވެފައިވާ ފަދައެވެ. ތުންފަތުގައި ދަތް އަޅާލަމުން އެ ރިޕޯޓް މަތިން ހަނދާން ނައްތާލެވޭތޯ އަނާލް މަސައްކަތް ކުރިއެވެ. އެހެންނަމަވެސް ހިނދުކޮޅަކަށްވެސް އެ ހިޔާލްތައް އަނާލްގެ ސިކުނޑިން ފޮހެލެވޭ ވަރެއްނުވިއެވެ.\n"އަނާލް. އަހަރެންނަށް އެނގޭ ކަންތައް ކުރިން ވީ ގޮތުން އަނާލް އަހަރެންދެކެ ރުޅިއަންނާނެކަންވެސް. ފޫހިވާނެކަންވެސް. އެކަމަކު އަބަދު އެހުރިހާ ކަމެއް ހިތު އަޅައިގެން ނޫޅެވޭނެއެއްނު. އަހަރެން މިއައީ އަނާލްގެ ގާތުން މާފަށް އެދެން. މިއަދު އުފާވެއްޖެ އަނާލްއަށް ހިނގުނީތީ. އެއްވެސް ހަސަދަވެރިކަމެއް އަދި ރުޅިވެރިކަމެއްވެސް އަހަރެން އެއްވެސް މީހަކާ މެދު ބާއްވާކަށް ބޭނުމެއްނޫން. އަނާލްކަމަށްވިޔަސް. އަހަރެންގެ ދިރިއުޅުންވެސް ބަދަލުވެއްޖެ. މީހުންނާ ހަސަދަލާ ރުޅިއައިސްގެން ކަންތައްތައް ކުރުމަށްވުރެ އެކަކު އަނެކަކައް ހިތްސާފުކޮށްގެން އުޅުން މާ ރަނގަޅު ވާނެ." ތަނާހާ ވިސްނޭ މީހަކު ފަދައިން ވާހަކަދެއްކުމުން އަނާލް އަށް އަނެއްކާވެސް އިތުރު ހައިރާންކަމެއް ލިބުނެވެ. އެހެންނަމަވެސް ތަނާހާއަށް އެ އައި ބަދަލުގެ ސަބަބުން ލުއި ހިނިތުންވުމެއް ކުޑަވަގުތު ކޮޅަކަށް ވިނަމަވެސް އަނާލްގެ ތުންފަތް މަތީގައި ދުވެލިއެވެ. ތަނާހާ އަނާލް ގާތުން އަދިވެސް އެއްފަހަރު މާފަށް އެދެމުން އޭނާގެ ހަޔާތުގެ ބައެއް ވާހަކަތައް ހިސްސާކުރިއެވެ.\nތަނާހާއަށް ފޯނެއް އައުމާއެކު އޭނާ އަނާލް އަށް ބަލާލާ ފޯނުނެގިއެވެ. އެކޮޅުން ބުނި ވާހަކައަށް އިޖާބަދެމުން އޭނާ ފޯންބޭއްވިއެވެ. އެއަށްފަހު އަނާލްގެ އަތުގައި އަތް ޖައްސާލަމުން ވާހަކަދެއްކިއެވެ.\n"އިންޝާ ﷲ ހުރިހާކަމެއްވެސް ދާނީ ރަނގަޅަށް...ހަޒްބެންޑް އެ ގުޅަނީ. ބޭބީވެސް ގޭގަ.... ރޯވަރުން އެ އުޅެނީ. މަންމަގެ ރިޕޯޓެއް ނަގަން ވެގެން އައީ. ދެން ގޮސްލީއޭ" ތަނާހާ އާއި ދެމީހުން މޭޒު ދޮށުން ތެދުވީ އެކު އެކީގައެވެ. އެހެންނަމަވެސް ތަނާހާ ހަރުފިޔަވަޅުތަކެއްގައި ގޮސް ލޯމަތިން އޮބާލުމާއެކު އަނާލް މިސްރާބުޖެހީ އެމް.އެޗް.ޑީ.ސީއަށެވެ.\nދީމް އޮތީ ކޮޓަރީގެ އެނދުގައި އޮށޯވެއެވެ. ވިސްނުމަކަށް ގެއްލިފައި އޭނާ އޮތްއިރު ބަސީމްގެ ހިޔާލުތައް އެސިކުނޑީގައި ރަސްކަން ކުރަމުން ދިޔައެވެ. ބަސީމްއަކީ އޭނާގެ ބައްޕައޭ ހިތަށް އަރާ ކޮންމެ ފަހަރަކު ބުނެދޭން ނޭނގޭ އިޙްސާސްއެއް އޭނާ އަށް ކުރެވެމުން ދިޔައެވެ. އެހެންނަމަވެސް އެއީ ބަދަލުވާނޭ ހަޤީގަތެއް ނޫންކަންވެސް އެނގެއެވެ. ބަސީމްއާއި ގުޅުމެއް ނެތް މީހަކަށް ވާން ބޭނުންވިނަމަވެސް ހަޤީގަތަކީ އޭނާގެ ހަށިގަނޑުގައި ބަސީމްގެ ލޭވެސް ދައުރުވަމުން ދާކަމެވެ. އެއީ ހިތި ހަޤީގަތް ކަމެވެ.\nއެހެން ދީމް އޮއްވާ ޝަފޫން އެ ކޮޓަރި ތެރެއަށް ވަނެވެ. އަވަސް އަވަހަށް ތެދުވަމުން ދީމް ކަރުނަތައް ފުހެލިނަމަވެސް އެތަން ޝަފޫން އަށްފެނުނެވެ. އޭނާއައިސް ދީމްގެ އެއްފަރާތުގައި އިށީންނަމުން ދީމްގެ ބޮލުގައި ފިރުމާލިއެވެ.\n"ދީމް ކޮންކަމަކާ ތި ވިސްނަނީ؟ މަންމައާ ހިއްސާކޮށްލީމަވެސް ލުއި ވާނެއެއްނު؟" ޝަފޫން މަސައްކަތް ކުރީ ދީމްގެ ހިތަށް ތަސައްލީއެއްދޭށެވެ.\n"މަންމާ...." ދީމް އެނދުގެ ހެޑްބޯޑަށް ލެނގިލަމުން ޝަފޫންއަށް ގޮވާލީ ކަމެއް އޮޅުން ފިލުވާލަން ބޭނުންވާ ފަދައަކުންނެވެ. ޝަފޫން ދީމް ވާހަކައެއް އަހަން އުޅޭހެން ހީވެ ހަމަޖެހިލިއެވެ. އޭނާ ބޯ ޖަހާލީ ކުރިއަށް ގެންދާށޭ ބުނާފަދައަކުންނެވެ.\n"މަންމާ.... ބައް.... ބަސީމް... ބައްޕަ..." ބަސީމްއަށް މުޚާތަބް ކުރާނީ ކިހިނެއްކަން ދީމްއަށް ނޭނގުމާއެކު އޭނާއަށް ދެލޯ މަރާލެވުނެވެ.\nޝަފޫން ދީމްގެ އަތަށް ފިތާލީ ހިތްވަރުދޭ ފަދައަކުންނެވެ.\n"މަންމައަށް..... އޭނަ... ނާލް ރޭޕް ކުރި ގްރޫޕަށް މަސްތުވާ ތަކެތި ފޯރު ކޮށްދިންކަމާއި އޭނާއަށް އެ ގްރޫޕުން ރޭޕްކޮށްލީ ނާލްކަން އެނގުނީ ކިހިނެތް؟" ދީމްގެ ސުވާލާއެކު ޝަފޫންއަށް ދީމްގެ އަތުން ދޫކޮށްލެވުނެވެ. އޭނާއަށް ވަގުތުން ދުރުބަލާލެވުނެވެ. ދީމްގެ އެ ސުވާލަށް ދޭނެ ޖަވާބަކާ ދޭތެރޭ އޭނާއަށް ވިސްނާލެވުނެވެ.\n"މަންމާ! ޕްލީޒް އަޅުގަނޑަށް ދެން އިތުރަށް އެއްވެސް ކަމެއް ސިއްރު ނުކޮށް ދީފާނަންތަ؟" ދީމްގެ އާދޭސްތަކަށް ބީރުކަންފަތެއް ދޭކަށް ޝަފޫންއަކަށް ވެސް ނުކެރުނެވެ. އެހެންކަމުން އޭނާ އެކަން ހިނގި ގޮތް ދީމްއަށް ކިޔައިދޭންފެށިއެވެ.\n"މަންމައަށް އެކަން އެނގުނީ މަންމަގެ ރައްޓެއްސެއްގެ ފަރާތުން. އޭނާ އޭރު މަސައްކަތް ކުރާނީ ފުލުހުގަ. އޭރުވެސް ބަސީމް ބަންދުކުރެވުނު ދެދުވަހަކަށް. އެކަމަކު އޭރު ހެކި ނެތޭ ކިޔާފަ ދޫކޮށްލެވުނީ. މަންމަގެ ރައްޓެހި އިމްޝާ ބުނި އޭރު ބަސީމް އޭ މަސްތުވާތަކެތީގެ ބޮޑަކީ. އެމީހުންނަށް ފަންޑުކޮށް ހަދާދެނީ ބަސީމްއޭ. އޭނަ ކިތަންމެ ވަރަކަށް އެކަން ބަލަން މަސައްކަތް ކުރިނަމަވެސް ކޮރަޕްޝަންއާ އެފަދަ ކަންތައްތަކާ ހެދި ބަސީމް ސަލާމަތްވީ ކަމަށް. އެކަން އޮތީ އެތެރޭގެ ސިއްރެއްގެ ގޮތުގަ. އެހެންވެ ބޭރު ނުވީ. އެނގޭތަ؟ އޭނަ ދޫކޮށްލި ދުވަހު މަންމަ ދިޔައިން އޭނާއާ ބައްދަލުކުރަން. އެކަނި މާއެކަނި އެގެއަށް ދިޔައީ. އެގެއިން ދުވާ ސިނގިރޭޓް ވަހުން ނޯއްދަމާލަން ނުކެރޭ. މަންމަގެ އަނގައިންވެސް ހޮޑު ނައީ ކިރިޔާ. މަންމަ ގޮސް އޭނާ އާ ކުރިމަތިލިން. މަންމަގެ ގާތުގަ އޭނާ އެއްބަސްވި އޭނާ މަސްތުވާތަކެތީގެ ވިޔަފާރި ކުރާކަމަށް. މަންމަ އޭނާގެ އަޑު ރިކޯޑް ވެސް ކުރިން. އެ ފުލުހުންނާ ހަވާލުކުރާނެކަމަށް ބުނިން. އެއީ ކަންނޭގެ މަންމައަށް ހެދުނު ގޯހަކީ. ރިކޯޑް ކުރިކަން އޭނާއަށް އެނގުން. މަންމަ ދޮރާ ދިމާލަށް ގޮސް ގޮސް ހުއްޓަ އޭނަ ޖެއްސީ މަންމަގެ ކަރުގަ ވަޅިއެއް. ޖައްސާފަ މަންމައަށް އިންޒާރު ދިނީ... މަންމަގެ.... މަންމަގެ ދަރިފުޅު... ދަރިފުޅު.... ރޭޕް... ކޮށްލާނެކަމަށް. ބަދަލުގައި އޭނާ އެދުނީ އެކަން ސިއްރުކުރުމަށް. މަންމައަށް މަޖުބޫރުވި. ދީމްދެކެ ކިތަންމެ ރުޅިއަޔަސް މަންމަ ބޭނުމެއްނޫން ދީމްއަށް އެފަދަ ދެރައެއް ދޭކަށް. ހުދު މަންމަ އުޅުނު ހާލު އެނގޭނީ މަންމައަށް. އެއަށްފަހު އޭނަ މަންމައަށް ބިރު ދެއްކީ ދީމް ބޭނުންކޮށްގެން. މަޖުބޫރުވީ...... ހަނުހުންނަން މަންމައަށް މަޖުބޫރުވީ ދީމް!..... އެއީ ދީމްއަށް ޓަކާ. އެކަމުން އަނެއްކާވެސް ދީމް އަށް އޮތް ރުޅިގަނޑު އިތުރުވީ. މަންމައަށް މާފުކުރޭ." ޝަފޫން ހަޤީގަތް ކިޔައދިނުމުން ދީމްއަށް ލިބުނީ އަނެއްކާވެސް އަނެއް ޝޮކެވެ. މަންމަ އެއްވެސް މީހަކު ގާތު އެއްޗެއް ނުބުނެ ހުރުމުގެ އަސްލަކީ އޭނާ ހެއްޔެވެ؟ ތުންފަތުގައި ދަތް އަޅާލަމުން ދީމް އިސްޖަހާލިއެވެ.\n"މަންމަ އެބަ ގަސްތުކުރަން މި ވާހަކަތައް މިހާރު ގޭ މީހުންނަށް ކިޔައިދޭން. ބަސީމްގެ އެއްވެސް އުނދަގުލެއް މިހާރަކު ނުވާނެއެއްނު. ބައްޕައަށް ވެސް ނޭނގޭނެ މަންމަ ބަސީމްއާއި ބައްދަލުކުރަން ދިޔަކަމެއް. އެނގުނީމަ މަންމަދެކެ ރުޅި ވެސް އަންނާނެ." ޝަފޫން ބުނެލިއެވެ. އޭނާއަށް ނޭނގުނު ކަމަކީ އަފާޒު އެ އަޑުއަހަން މަޑުކޮށްލައިގެން ހުރިކަމެވެ. ޝަފޫން އޭނާއަށް އަންގާވެސް ނުލާ ބަސީމްއާއި ބައްދަލުކުރަން ދިޔަކަން އެނގި ހިސާބެއްގެ ހިންހަމަނުޖެހުމެއް އޭނާއަށް ވެރިވިނަމަވެސް ޝަފޫންއާ ދިމާލަށް ރުޅިއައިސް އެއްޗެހި ކިޔުމުގެ ވިސްނުމެއް ނެތެވެ. ދީމް ގެ ސަލާމަތައް ޝަފޫން ހަނުހުރީތީ އޭނާއަށް ހިސާބެއްގެ ހިންހަމަޖެހުމެއް ލިބުނެވެ. އޭރުވެސް ރުޅިވެރިކަމުގެ ފަރުދާގެ ފުރަގަހުގައި ދީމްއަށްޓަކައި ކޮންމެވެސް ކަހަލަ ހަމްދަރުދީއެއް އޮތްތާއެވެ. އޭނާ އެތަނުގައި ހުރެފައި ދެން ދިޔައީ ކޮޓަރިއަށެވެ.\nޝަފޫން އެގޭ ހުރިހާ އެންމެންނަށް އެވާހަކަތައް ކިޔައިދޭން ބޭނުންނަމަ ދީމް ޝަފޫންއާއެކު ވާނެކަމަށް ބުންޏެވެ. އަދި އެންމެންގެ މަޢާފު މަންމައަށް ލިބޭނެޔޭ ދީމް ބުންޏެވެ. އެކަމުގައި ޝަފޫންގެ ކުށެއްނެތްކަމާއި އެކަމާ ބެހޭ ގޮތުން ވާހަކަ ނުދެއްކީ މަޖުބޫރު ވުމުންކަމަށް ބުނެ ދީމް ވިސްނައިދިނެވެ. ދީމްގެ އެވާހަކަތަކުން ޝަފޫންއަށް ވެސް ހިސާބެއްގެ ހިންހަމަޖެހުމެއް ލިބިގެން ދިޔައެވެ.\nއަނާލް އެމް.އެޗް.ޑީ.ސީގެ އެތެރޭގައި އޭނާގެ ކެބިންގައި މަޑުކޮށްލައިގެން އިންދާ ފޯނަށް މެސެޖެއް އައުމާއެކު ބަލާލިއެވެ. އެއާއެކު އޭނާގެ ދެލޯ ބޮޑުވިއެވެ.\n"ދިވެހި ރާއްޖޭން އެންމެ އަވަހަށް ތަނަށް އަދާ ހުލިވާނަމަ އެތަނަކަށް ވާނީ އެމް.އެޗް.ޑީސީގެ އިމާރާތް. " މެސެޖް ކިޔާލުމާއެކު އަނާލްގެ މެއަށް ފިނިވެގެން ދިޔައެވެ. އެއާއެކު އޭނާގެ ހަނދާނަށް އައީ އެއްދުވަހު ގަސްތަކުގެ ތެރޭގައި ހުރި މީހާއާއި ފޯނަށް އައި މެސެޖެވެ. އިންޒާރުގެ މެސެޖްތައް ނައިން ނައިސް ހުރެފައި ކުއްލިއަކަށް އަންނަން ފެށުމުން އަނާލްގެ ސިކުނޑި އަނެއްކާވެސް ސުމަކަށް ގޮސްފިއެވެ. އެމީހަކީ އަނާލްގެ ކާމިޔާބީ ހަޖަމު ނުކުރެވިގެން އުޅޭ މީހެއްކަން ޔަޤީން ކުރެވިއްޖެއެވެ. އެހެންނަމަވެސް އެއީ ކާކުހެއްޔެވެ؟ އޭނާ އާއި ޒާތީ ކަމަކާއި އެވަރަށް ހަސަދަ ލާނީ ކާކުހެއްޔެވެ؟ އެކަމުން އަނެއްކާވެސް އިމާރާތުގެ ސެކިއުރިޓީ އަނާލް ވަރުގަދަކުރިއެވެ. ޒައުނާ އައުމުން ޒައުނާއާ ވެސް އެ ވާހަކަ އަނާލް ދެއްކިއެވެ. ކުރިން އިންޒާރުތަކަށް މިފަހަރުގެ އިންޒާރުތައް ވަރުގަދަކަމަށް ދައްކައެވެ. އެންމެފަހުން އެކަން އަނާލް ޕޮލިހަށް އަންގަން ނިންމީއެވެ. އޭނާ މިރޭ ގޭގެ ހުރިހާ އެންމެނާވެސް ވާހަކަދައްކާނެއެވެ. އޮފީހުން ނުކުމެގެން އަނާލްގެ އަށް ދާންވެގެން ބޭރުގައި މަޑުކޮށްލީ ޝާހީން އަންނަން ދެނެވެ. އެހެން ހުރިއިރު ހޫޑީ އަޅައިގެން ހުރި ފިރިހެން މީހާ އަނާލްގެ ލޮލުގައި އަޅައިގަތީ ފުރަގަހަތުންނެވެ. އެ ފިރިހެން މީހާ ހުރީ އިސްޖަހައިގެންކަން ދެނެގަންނަން އޭނާއަކަށް އުދަގުލެއްނުވިއެވެ. އެހެންކަމުން އަވަސް ފިޔަވަޅުތަކެއް އަޅަމުން އޭނާ އެމީހާ އާ އަރާހަމަކުރަން މަސައްކަތް ކުރިއެވެ. އެހެންނަމަވެސް އޭނާއަށް ވުރެ އެ ފިރިހެން މީހާ ފިޔަވަޅުތައް ބާރުކޮށްލައިފިއެވެ. އަވަސް އަވަހަށް ވަރުބަލިވާތީ އޭނާ ފަހަތުން ދުވުން ވެސް އަނާލްއަށް ކުޅަދާނައެއް ނުވިއެވެ. އެހެންކަމުން ފުންނޭވާއެއްލަމުން އޭނާގެ ފޮޓޯއެއް ފަހަތުން ނަގާލިއެވެ. އެއަށްފަހު އެ ފޮޓޯއަށް ރަނގަޅަށް ބަލާލިއެވެ.\nގެއަށްގޮސް ފެންވަރާހަދާލައިގެން އަނާލް އަރާމްކޮށްލަން ޖައްސާލީއެވެ. ޖެހިގެން އައި ދުވަހު އަނާލް އޮފީހަށް ދާންވެގެން ތައްޔާރުވާން ފާހާނާއަށް ވަނީ އޭނާގެ ޓެސްޓް ރިޕޯޓް ސައިޑްކަބަޑް މަތީގައި ބާއްވާފައެވެ. ދީމް ވެސް ގެއަކު ނެތެވެ. އެހެންކަމުން އެހާ ވަރަށް އަޅާނުލެވުނީއެވެ. ފެންވަރައިގެން ނުކުމެ ރީތިވެ ނިމުނު ތަނާ މަޒާޔާ ކޮޓަރީގެ ދޮރުފަތް ހުޅުވާލާފައި ޖިދާ ގޮވާކަމަށް ބުނުމުން އަނާލްވެސް ލަސްނުކޮށް ކޮޓަރިން ނުކުމެ ޖިދާ ގާތަށް ދިޔުމަށް އަވަސްވިއެވެ. މަޒާޔާ ކޮޓަރި ތެރެއަށްވަދެ އެނދުމައްޗަށް ބަލާލިއެވެ. ބާލީސްތައް ރަނގަޅު ކޮށްލުމަށްފަހު ދާން އެނބުރިލިތަނާ އޭނާގެ ލޮލުގައި ހޮސްޕިޓަލުގެ ރިޕޯޓް އަޅައިގަތެވެ. މަޑު ފިޔަވަޅު ތަކެއްގައި ގޮސް އެ ރިޕޯޓް ނަގަމުން އޭނާ އޭގައިވި އެއްޗެއް ބަލާލަން އަވަސްވިއެވެ. އޭނާއަށް އޭގައި އޮތް އެއްޗެއް ރަނގަޅަށް ކިޔުނު ކަމަކަށް ނުވިއެވެ. ދީމް އައި ގޮތަށް އައިސް މަޒާޔާގެ އަތުން އެ ރިޕޯޓް އަތުލިއެވެ. އެއަށްފަހު މަޒާޔާއަށް ބަލާލާ އޭނާގެ ރައްޓެހި ކުއްޖެއްގެ ރިޕޯޓެކޭ ބުނެލިއެވެ. އެހެންނަމަވެސް ދީމްއަށް ނޭނގުނުކަމަކީ އޭގައި އިން އަނާލްގެ ނަން މަޒާޔާއަށް ފެނުނުކަމެވެ. އެހެންނަމަވެސް އެއްވެސް ކަމެއް އެނގުނު ކަމަށް މަޒާޔާ ނުހެދީ އޭނާއަށް އެއީ ކޮން ޓެސްޓެއްކަން ނޭނގޭތީއެވެ.\nއެހެންކަމުން ދެމީހުން ގޭގައި ނޫޅޭ ވަގުތެއް ބަލާފައި އެ ރިޕޯޓްގައި އޮތް އެއްޗެއް ބަލަން އޭނާ އަޒުމް ކަނޑައެޅިއެވެ. އަނާލް އައިއިރު އެ ރިޕޯޓް އޮތީ ދީމްއަތުގައެވެ. ލިބުނު ސިހުމާއެކު އޭނާއަށް މަޒާޔާގެ ދެލޮލަށް ބަލާލެވުނީ ހިސާބެއްގެ ޖެހިލުންވުމަކާ އެކުގައެވެ. އަނާލްގެ މޫނުމަތީގައިވި ޖެހިލުންވުން މަޒާޔާއަށް ފާހަގަ ކުރެވުނެވެ. އެކަމުން އެކަނިވެސް އޭގައިވި އެއްޗެއް ބެލުމުގެ ޝައުގުވެރިކަން ދެގުނަވިއެވެ. ދީމް ލޮލުން އަނާލްއަށް އިޝާރާތްކޮށްލުމާއެކު ހަމަޖެހުމުގެ ނޭވާއެއް ދޫކޮށްލަމުން އަނާލް އެ ދިމާލަށް އައެވެ. އެއާއެކު މަޒާޔާ އަނާލްގެ ކޮނޑުގައި ޖަހާލާފައި ދިޔުމުގެ ކުރިން ކޮންމެވެސް އެއްޗެއް ކާލަން އައުމަށް އެދުނެވެ.\nއޭނާ ނުކުތުމާއެކު ދީމް އައިސް ދޮރު ލައްޕާލިއެވެ. އެއާއެކު އޭނާ މަޑުކޮށްލީ އެއްފަރާތުގައެވެ. އެ ދެމީހުން ދައްކާ ވާހަކައެއް އަޑުއެހުމުގެ ނިޔަތުގައެވެ.\n"ނާލް... ކީއްވެ؟ ދެން ކިހިނެތްވާނީ؟" ދީމްގެ އަޑު އެއްފަހަރު ތަންކޮޅެއް ބާރަށް އިވުނު ނަމަވެސް މާ ރަނގަޅަކަށް ކިޔާ ނުކިޔާއެއް ނޭނގެއެވެ. އެހެންކަމުން އެތަނުގައި މަޑުނުކޮށް މަޒާޔާ ކައްކާ ބަޔާ ދިމާލަށް ހިނގައިގަތެވެ.\nކޮޓަރިތެރެއަށް ވެރިވި ހިމޭންކަމަށް ފަހު ދީމްއަށް އެނދުގައި އިށީނދެވުނެވެ.\n"ނާލް... އިޒިއަންގެ؟. ތި ދެމެދު އޮތް ހުރިހާ މައްސަލައެއް ހައްލުވީތަ؟ އެހިސާބަށް ގުޅުން ދިޔައީ؟" ދީމް ސުވާލުކޮށްލިއެވެ. އޭނާ ފަރުވާތެރިކަމާއެކު އަނާލްއަށް ބަލާލިއެވެ. އަނާލްއަށް ކުރެވުނު ހާވެސް ކަމަކީ ދެފަރާތަށް ބޯ ހޫރާލުމެވެ. އޭނާ ވެސް އައިސް އެނދުގައި އިށީނެވެ. ދީމް ގާތު އެދުނީ އެހަށް އެކަން ސިއްރުކޮށްދިނުމަށެވެ. ދީމް ނިތުގައި އަތް ޖައްސާލަމުން ތުންފަތުގައި ދަތް އަޅާލިއެވެ. އެއްބަސްވީ އަނާލްގެ ހައްގުގައެވެ.\n"ކިހިނެތް ދީމްއަށް އެނގުނީ؟" އަނާލް ސުވާލުކޮށްލިއެވެ.\n"ރޭގަ އަނާލް އެއަށް ބަލަން އިންދާ ފެނުނީ. ދެން...ހިތަށް އެރީ ނިދީމަ ބަލާލާނީއޭ." ދީމް ނިކަން ކުރުކޮށް ޖަވާބެއްދިނެވެ.\n"ނާލް. ކީއްވެ އެހެން ތި ހަދަނީ؟ މިހާރު އިޒްގެ ދަރިއަކަށް ބަލިވެ. އެކަމަކު އަދިވެސް ތި ދެމެދު ހަމަނުޖެހުން. ދެން ދަރިފުޅަށް ވާނީ ކިހިނެތް؟ ބައްޕަގެ ލޯބިވެސް ބޭނުންވާނެއެއްނު ދަރިފުޅަށް...." ދީމްއަށްބުނެވުނެވެ. އަނާލް އިތުރު އެއްޗެއް ނުބުނުމުން ދީމް ދިޔައީ މި ވަގުތަށް އޭނާ އެކަން ސިއްރުކޮށްދޭނަމޭ ބުނަމުންނެވެ. އެހެންނަމަވެސް އަބަދަކު އެކަން އެގޮތަކަށް ނުވާނެކަމާއި އަވަހަށް ގޮތެއް ނިންމުމަށްވެސް ދީމް ނަސޭހަތް ތެރިވިއެވެ. އިޒިއަންއަށް އެނގުމުގެ ހައްގު އޮންނާނެޔޭ ދީމް ބުންޏެވެ.\nދީމް ދިޔުމުން އަނާލް ގޮސް އަލަމާރި ތެރެއިން އޭނާއާއި އިޒިއަންއާއި ދެމީހުންގެ ފޮޓޯގަނޑެއް ނެގިއެވެ. އެއަށްނަޒަރު ހުއްޓާލައިގެން އިންއިރު އެ ދެމީހުންގެ އެތަކެއް ހަނދާންތަކެއް އޭނާގެ ހިތުގައި ރަސްކަން ކުރަމުން ދިޔައެވެ.\nއަނާލް ދިޔަތާ މާގިނަ އިރެއްނުވިއެވެ. މަޒާޔާ ގޮސް އެކޮޓަރިއަށްވަދެ އެތަން މިތަން ހާވަން ފެށިއެވެ. އެހެންނަމަވެސް އޭނާއަށް އެ ރިޕޯޓް ފެންނަ ގޮތެއްނުވިއެވެ. ޑްރެސިން ޓޭބަލް ވަތްގަނޑު ހުޅުވާލުމާއެކު އޭނާގެ ލޮލުގައި ސިޓީ އުރައެއް އަޅައިގަތެވެ. އަވަސް ހަރަކާތަކާއެކު އޭނާ އެ ސިޓީ އުރައިގެ އެތެރޭގައި އޮތް އެއްޗެއް ބަލާލިއެވެ. ރިޕޯޓަށް ވުމާއެކު އޭނަ އެ ނަގާ ބަލާލިއެވެ. އެއާއެކު ހީވީ އޭނާގެ ފައިދަށުން ބިންގަނޑު ދެމިގަތް ދިޔަހެންނެވެ. ދެލޯ މައްޗަށް ހިސާބަކަށް ފުސްވެ ޑްރެސިންޓޭބަލްގައި އަތް ޖައްސާލެވުނެވެ. އެއާއެކު ބޮލުގައި އަތް އަޅާލެވުނެވެ. ސުވާލު މާރކުތަކަކުން ސިކުނޑި ފުނި ޖެހުނުއިރު ބޮލަށް އެނބުރުން އަރާ ކަހަލަ ގޮތެއްވިއެވެ. އިޒިއަންއާއި އަނާލްއާއި އަދިވެސް ގުޅުން އޮންނަނީހެއްޔެވެ؟ އެހެންވެއްޖެކަމުގައި ވަނީނަމަ މީ އިޒިއަންގެ ދަރިއެއް ހެއްޔެވެ؟ ނޫނީ ގުޅުމެއް ނޯންނަންޏާ އަނާލްގެ ބަނޑުގައި އުފެދެމުން އެ ދަނީ ކާކުގެ ދަރިއެއްހެއްޔެވެ؟ ނޫނެކެވެ. މިހެނެއް ނުވާނެއެވެ. މީ އޮޅުމެކެވެ.\nއެހެންނަމަވެސް އަނާލްގެ ލޮލުން އޭނައަށް ފެނުނު އަސަރާއި އެމޫނުމަތިން ފެނުނު ކުލަވަރުތަކުގެ އަލީގައި އެއީ ތެދުކަން އޭނާގެ ސިކުނޑި ވިސްނައިދިނެވެ. ރުޅިވެރިކަން ވެރިވެ މީހާއަށް އެ ގަނޑު ބޮނޑި ކޮށްލެވުނެވެ. އެހެންނަމަވެސް އޭނާ އަދި އެއްޗެއް ބުނާނީ އަނާލްގެ ގާތު އަހާ ޔަޤީން ކޮށްފައެވެ. އެހެންކަމުން ދެން އޭނާ އިންތިޒާރު ކުރަމުން ދިޔައީ އަނާލް ގެއަށް އަންނާނޭ އިރަކަށެވެ.\nއަނާލް އެ ދުވަހު ގެއަށް އައީ ހަވީރު ފަހެއްޖެހިފަހުންނެވެ. ހިސާބަކަށް ބަނޑުހައިވެފައި ހުރުމުން އޭނާ ފްރިޖް ކައިރިއަށް ގޮސް ފޭރު ޖޫސް ޕެކެޓް ނަގާ ތައްޓަކަށް އަޅާލިއެވެ. އެއަށްފަހު މޭޒު ދޮށުގައި އިށީނދެ ފޯނަށް ބަލާލިއެވެ. އިޒިއަންގެ މެސެޖްތައް ފުލުފުލުގައި އަންނަމުން ދިޔައެވެ. އެހެންނަމަވެސް އެކަމަށް އަޅާނުލާ އަނާލް ފޯން އަނެއްފަރާތައް ޖަހަމުން ފުންނޭވާއެއް ދޫކޮށްލިއެވެ.\nބަނޑުގައި އުފެދެމުން ދާ ތުއްތު ތުއްތު ފުރާނައާ މެދު އޭނާގެ ވިސްނުން ދޫކޮށްލެވުނެވެ. މިހާރުއްސުރެ ތަފާތު ވިންދެއް އެ ދަރިފުޅާ މެދު އެ ހިތުގައި ހޭލައްވާލައިފިއެވެ. ދެފަރާތަށް ބޯ ހޫރާލީ އެ ހިޔާލުތަކުން މިންޖުވުމަށެވެ. ފޭރު ޖޫސްތަށިން ކޯވަރެއް ދަމާލުމާއެކު އޭނާއަށް އޯކާ ދެމެވުނެވެ. އޭގައި ލީ ނުބައި ރަހައިން އޭނާއަށް ވަގުތުން ފެންތައްޓެއް ދަމާލެވުނެވެ.\n"ނާލް" ޖޫސްތަށި ގެންގޮސް ޒިންކަށް އޮއްސާލާފައި އެނބުލިވަގުތު އޭނާއަށް ނަޒަރު ހުއްޓާލައިގެން ހުރި މަޒާޔާ ފެނި އަނާލްއަށް ސިހުން ލިބުނެވެ. މަޒާޔާގެ މޫނުމަތިން އޭނާއަށް ފެނުނީ މީގެ ކުރިން ދުވަހަކުވެސް ފެނުނު ފަދަ އަސަރުތަކެއް ނޫނެވެ.\n"މަންމާ" އަނާލް ހަމަޖެހެމުން މަޒާޔާއަށް ގޮވާލިއެވެ.\nމަޒާޔާ އައިސް އަނާލްއާއި ދާދި ގާތަށް ހުއްޓި އަތުގައި އޮތް ރިޕޯޓް އަނާލްއަށް ދައްކާލިއެވެ. އެއާއެކު އަނާލްއަށް ހީވީ ވަށައިގެން އޭނާގެ ދުނިޔެ އެނބުރިގަތްހެންނެވެ. ހިތުގެ ތެޅުން ބާރުވުމާއެކު އޭނާއަށް ހިންދިރުވާލެވުނެވެ. ހަމައެއާއެކު އަތުގައި އޮތް ތަށި ވެއްޓި ތެޅިގެން ދިޔަ އަޑު މުޅިތަނުގައި ގުގުމައިގެން ދިޔައެވެ.


"kalank"ge furathama laavain madhooree aai aaliaa\nކަަރަން ޖޯހަރު މިއަހަަރު ގެނެސްދޭ އެންމެ ބޮޑު ފިލްމު "ކަލަންކް" ގެ ފުރަތަމަ ލަވަ ދައްކާލައިފި އެވެ.\nފިލްމުގެ ފުރަތަމަ ލަވަ "ގަރް މޯ ޕަރްދޭސިޔާ" ކިޔާފައި ވަނީ ޝްރެޔާ ގޯސަލް އާއި ވައިޝަލީ ހާޑޭގެ އެވެ. އަމީތާބު ބަޓަޗާރިޔާ ލިޔެފަިއވާ އެ ލަވައިގެ މިއުޒިކް ކޮމްޕޯސްކޮށްފައި ވަނީ ބޮލީވުޑްގެ ގިނަ ހިޓް ލަވަތައް ކޮމްޕޯސް ކޮށް މަގުބޫލުކަަން ހޯދާފައިވާ މިއުޒިކް ކޮމްޕޯސަރު ޕްރީތަމް އެވެ. ލަވަ ކޮރިއޯގްރާޕް ކޮށްދީފައިވަނީ ރެމޯ ޑިސޫޒާ އެވެ.\nމަދޫރީ އާއި އާލިއާގެ ކްލާސިކަލް ޑާންސެއް ފެންނަ އެ ލަވައިގައި ފިލްމުގެ ލީޑް ރޯލުން ފެންނަ ތަރިންގެ ހުށަހެޅުންތައް ފެނެ އެވެ. އަދި މި ލަވައިގައި މަދޫރީ އާ އެއްވަރަށް އާލިއާގެ ފަރި ހަރަކާތްތައްވެސް ފެނެ އެވެ. ލަވައިގެ ހާއްސަ ކަމަކަށް ގިނަ ބަޔަކު ފާހަގަ ކުރީ މަދޫރީގެ ޒުވާން ދުވަަސްވަރު ފިލްމުތަކުން ފެންނަ ނެށުން މިއަދުވެސް ހަމަ އެ ފުރިހަމަ ކަމުގައި ފެންނަ ކަމަށެވެ.\nކަރަން ޖޯހަރުގެ ދަރުމާ ޕްރޮޑަކްޝަނުން ސިނަމާއަށް ގެންނަ ފުރަތަމަ ޕީރިއަޑް ފިލްމު "ކަލަންކް"އަކީ 1940 ގެ އަހަރުތަކުގައި ހިނގާފައިވާ ހާދިސާތަކެއް ކިޔައިދޭ ފިލްމެކެވެ. އެ ފިލްމަކީ ކަރަންގެ ޔަޝް ޖޯހަރު ސްކްރީނަށް ގެންނަން އުޅުނު ފިލްމެކެވެ. 2004 ވަނަ އަހަރު ކަރަންގެ ބައްޕަ މަރުވެފައިވާތީ އެފިލްމު ނެރެނީ ކަރަންގެ ބެލުމުގެ ދަށުންނެވެ.\nމި ފިލްމުގައި އާލިއާ އާއި މަދޫރީ، އަދި ސޮނާކްޝީ އާއި އަދިތްޔާ އަދި ސަންޖޭ ދަތުވެސް ފެނިގެންދާނެ އެވެ. މި ފިލްމަކީ ސަންޖޭ އާއި މަދޫރީ 20 އަހަރަށް ފަހު އެކުގައި ފިލްމަކުން ފެނިގެންދާނެ ފުރަތަމަ ފިލްމު ވެސް މެއެވެ.


ޑާކް ޗޮކްލެޓް: ޑިޕްރެޝަން އާއި އެންޒައިޓީން ސަލާމަތްވުމަށް އެހީއެއް! | Jazeera\tޑާކް ޗޮކްލެޓް: ޑިޕްރެޝަން އާއި އެންޒައިޓީން ސަލާމަތްވުމަށް އެހީއެއް! - Jazeera\nޑާކް ޗޮކްލެޓް: ޑިޕްރެޝަން އާއި އެންޒައިޓީން ސަލާމަތްވުމަށް އެހީއެއް!\nހުސައިން ނަޒީފް August 13, 2019 52 views0\nޑާކް ޗޮކްލެޓު ކެއުމަކީ މޫޑް ރަނގަޅުކޮށްދީ، ޑިޕްރެޝަންއިން ދުރުކޮށްދޭ ކަމެއް ކަމަށް ދާދި ފަހުން ކުރި ދިރާސާއަކުން ދައްކައިފިއެވެ.\nޔުނިވާސިޓީ ކޮލެޖު ލަންޑަންގައި ކުރިއަށްގެންގޮސް، ޑިޕްރެޝަން އެންޑް އެންޒައިޓީ ޖާނަލްގައި ޝާއިރުކޮށްފައިވާ މި ދިރާސާ އަކީ ކައި އުޅޭ ޗޮކްލެޓު ބާވަތާއި ޑިޕްރެޝަން އާއި ގުޅުމެއްވޭތޯ ތަހުލީލްކުރި ފުރަތަމަ ދިރާސާއެވެ. ދިރާސާވެރިން ވަނީ ޔޫއެސް ނޭޝަނަލް ހެލްތު އެންޑް ނިއުޓްރިޝަން އެގްޒެމިނޭޝަން ސާވޭ އިން 13،626 މީހެއްގެ މަޢުލޫމާތު ތަހުލީލްކޮށްފަ އެވެ.\nއެގޮތުން މި ދިރާސާއިން ދައްކާފައިވާ ގޮތުގައި އެއްވެސް ވަރަކަށް ޗޮކްލެޓު ނުކައި މީހުންނާއި އަޅާބަލާއިރު، 48 ގަޑިއިރުގެ ތެރޭގައި އެއްވެސް ކަހަލަ ޑާކް ޗޮކްލެޓެއް ކެއި ފަރާތްތައް، ޑިޕްރެޝަންގެ އެއްވެސް އަލާމާތެއް ރިޕޯޓްކުރުމުގެ ފުރުސަތު 70 އިންސައްތަ ދަށްވެގެން ދިޔަ ކަމަށެވެ.\nމީގެ އިތުރުން އެންމެ ގިނައިން ޗޮކްލެޓު (އެއްވެސް ވައްތަރެއްގެ) ކެއި 25 އިންސައްތަ ބައިވެރިންވެސް، އެއްވެސް ވަރަކަށް ޗޮކްލެޓު ނުކެއި ބައިވެރިންނާއި އަޅައިބަލާއިރު، ޑިޕްރެޝަންގެ އަލާމާތެއް ރިޕޯޓްކުރުމުގެ ފުރުސަތު ކުޑައެވެ. އެހެންނަމަވެސް ޑާކް ނޫން ޗޮކްލެޓު ކެއުމާއި، ޑިޕްރެޝަންގެ އަލާމާތްތަކާއި އެއްވެސް ގުޅުމެއްވާ ކަމަކަށް ހޯދިފައި ނުވާ ކަމަށް ދިރާސާވެރިން ބުނެއެވެ.\nދުނިޔޭގެ ސިއްޙަތު ޖަމިއްޔާއިން ބުނާގޮތުން ދުނިޔޭގެ އެކި ހިސާބުތަކުން 300 މިލިއަނަށްވުރެ ގިނަ މީހުންނަށް ޑިޕްރެޝަން ޖެހިފައިވާއިރު، ޑިޕްރެޝަން އަކީ ނުކުޅެދުންތެރިކަމަށް މަގުފަހިކޮށްދޭ އެންމެ ބޮޑު ސަބަބެވެ.\nޗޮކްލެޓަކީ މޫޑް ރަނގަޅުކޮށްދޭ މާއްދާތަކެއް އެކުލެވިގެންވާ ކަމަށް މަޝްހޫރުވެފައިވާ އެއްޗެކެވެ. އެގޮތުން އުފާވެރިކަމުގެ އިހުސާސްތައް އުފައްދައިދޭ ސައިކޯއެކްޓިވް މާއްދާތަކާއި، ނިއުރޯމޮޑިއުލޭޓަރެއް ކަމުގައިވާ ފީނައިލްއީތައިލްއެމައިންވެސް ޗޮކްލެޓުގައި ހިމެނެއެވެ.\nހުރިހާ ޗޮކްލެޓެއްގައިވެސް އެ މާއްދާތައް އެކުލެވިގެންވާއިރު، އެހެން ވައްތަރުތަކާއި އަޅާބަލާއިރު ޑާކް ޗޮކްލެޓުގައި ފްލެވޮނޮއިޑްސް ގިނައެވެ. ފްލެވޮނޮއިޑްސް އަކީ ޑިޕްރެޝަނަށް މަގުފަހިކޮށްދޭ އިންފްލެމޭޓަރީ ޕްރޮފައިލްތައް ރަނގަޅުކޮށްދޭ، އެންޓިއޮކްސިޑެންޓް ކެމިކަލްތަކެކެވެ.


Kulhi hikkaa massala civil court akah nubeleyne: Dhaulaiy | Mihaaru\nކުޅުދުއްފުށީ ކުޅި: އިކޯކެއާ އިން ސިވިލް ކޯޓުގައި ދައުވާކުރީ އީއައިއޭ ރިޕޯޓަށް އަމަލު ކުރަން ދައުލަތަށް އަމުރުކޮށް ދިނުމަށް އެދި\nކުޅި ހިއްކާތީ އިކޯކެއާއިން ހުށަހެޅި ސިވިލް ކޯޓަކަށް ނުބެލޭނެ: ދައުލަތް\n17 ޑިސެމްބަރ 2017 - 12:517comments\nހދ. ކުޅުދުއްފުށީ ކުޅި ހިއްކާ މައްސަލާގައި އިކޯކެއާ އިން ސިވިލް ކޯޓަށް ހުށަހެޅި މައްސަލަ އެ ކޯޓަށް ނުބެލޭނެ ކަމަށް ދައުލަތުން އެ ކޯޓުގައި މިއަދު ބުނެފި އެވެ.\nކުޅުދުއްފުށީ އެއާޕޯޓް އެޅުމަށް އެ ރަށު ކުޅިން ބައެއް ހިއްކާ މައްސަލާގައި އިކޯކެއާ އިން ސިވިލް ކޯޓުގައި ދައުވާކުރީ އެކަމާ ގުޅޭގޮތުން ހެދި އެންވަޔަރްމެންޓް އެސެސްމަންޓް ރިޕޯޓް (އީއައިއޭ) އަށް އަމަލު ކުރަން ދައުލަތުގެ މައްޗަށް އަމުރުކޮށް ދިނުމަށް އެދި އެވެ.\nއެ މައްސަލާގައި މިއަދު ބޭއްވި ފުރަތަމަ އަޑުއެހުމުގައި ދައުލަތުން އިޖްރާއީ ނުކުތާ ނަގާފައިވަނީ އެ މައްސަލަ ބެލުމުގެ އިހްތިސާސް އޮންނާނީ ކުޅުދުއްފުށީ ކޯޓަށް ކަމަށާއި އެހެންވެ، އެ މައްސަލަ ސިވިލް ކޯޓަށް ނުބެލޭނެ ކަމަށް ބުނެ އެވެ. ދައުލަތުން ނެގި އެ ނުކުތާއަށް ދެން އޮންނަ އަޑުއެހުމެއްގައި ޖަވާބުދާރީ ވުމަށް އީކޯކެއާ އަށް ކޯޓުން ވަނީ ފުރުސަތު ދީފަ އެވެ.\nކުޅި ހިއްކުން ހުއްޓުވުމުގެ އަމުރަކަށް އެދި ކުޅުދުއްފުށީގެ މީހަކު އެ ރަށު ކޯޓަށް ކުރިން މައްސަލައެއް ހުށަހެޅި އެވެ. އެކަމަކު އެ ކޯޓުން ނިންމާފައި ވަނީ އެ މައްސަލަ ބަލައިގަނެވެން ނެތް ކަމަށެވެ.\nއީއައިއޭ ރިޕޯޓުގައިވާ ގޮތުން ކުޅި ހިއްކައިފި ނަމަ، ކުޅުދުއްފުށީގައި ފެންބޮޑުވުމުގެ ނުރައްކާ ކުރިމަތިވެ، ގުދުރަތީ ދިރުންތައް ނެތިގެންދާނެ އެވެ. އެހެންވެ، އެކަންކަން ދިމާ ނުވާނެ ފަދަ ގޮތަކަށް އެ މަޝްރޫއު ކުރިއަށް ގެންދަން ރިޕޯޓުގައި ލަފާ ދީފައިވެ އެވެ.\nއެމްޓީސީސީގެ ޑްރެޖަރު ބޭނުން ކޮށްގެން ކުޅި ހިއްކުމުގެ މަސައްކަތް ކުރަމުން އަންނައިރު، އެ މަޝްރޫއަށް ހިއްކާނީ ކުޅީގެ ވަކި ބައެއް ކަމަށް ސަރުކާރުން ބުނެފައިވެ އެވެ. ހިއްކުމުގެ މަސައްކަތް ނިންމައި، އެއާޕޯޓްގެ އަމަލީ މަސައްކަތް ފެށުމަށް ފަހު އަންނަ އަހަރުގެ އޮގަސްޓް މަހު އެއާޕޯޓް ބޭނުން ކުރެވޭނެ ކަމަށް ސަރުކާރުން ވަނީ ބުނެފަ އެވެ.\nއިތުރު ލިޔުންތައް ސިވިލް ކޯޓް ހދ. ކުޅުދުއްފުށި އިކޯ ކެއާ ކުޅުދުއްފުށި އެއާޕޯޓް\nކުޅި ހިއްކާ މައްސަލަ ސިވިލް ކޯޓަށް ބެލޭނެ: އިކޯކެއާ\nކުޅުދުއްފުށި އެއާޕޯޓު މައްސަލަ ނުބެލޭނެކަމަށް ނިންމައިފި


vnews - Premier League: Leicester athun Chelsea ah point'eh, Tottenham ah bodu molheh\nޕްރިމިއާ ލީގު: ލެސްޓާ އަތުން ޗެލްސީއަށް ޕޮއިންޓެއް، ޓޮޓެންހަމް އަށް ބޮޑު މޮޅެއް\nޗެލްސީ އަދި ލެސްޓާ ބައްދަލުކުރި މެޗުގެ ތެރެއިން - ފޮޓޯ: ގެޓީ\nޕްރިމިއާ ލީގުގައި ލެސްޓާ ސިޓީ އަތުން ޗެލްސީއަށް ޕޮއިންޓެއް ލިބުނުއިރު، ޓޮޓެންހަމް ހޮޓްސްޕާ ބޮޑު ތަފާތަކުން މޮޅުވެއްޖެ އެވެ.\nހޮނިހިރު ދުވަހުގެ ރޭ ލެސްޓާ އަދި ޗެލްސީ ބައްދަލުކުރި މެޗު އެއްވަރުވީ 0-0 ގެ ނަތީޖާއަކުންނެވެ.\nޗެލްސީ ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށް ރަނގަޅަށް ކުޅެމުން ދިޔައީ ލެސްޓާ އެވެ. އެގޮތުން އެޓީމުން ވަނީ ޗެލްސީގެ ހާފަށް ބާރުބޮޑުކޮށް ލަނޑު ޖެހުމަށް މަސައްކަތްކޮށްފަ އެވެ.\nއެހެންނަމަވެސް ފުރަތަމަ ހާފްގެ ވަކި ހިސާބަކުން ޗެލްސީން ވަނީ މެޗުގެ ކޮންޓްރޯލް ހޯދާފަ އެވެ. އެގޮތުން އެޓީމުން ވަނީ ލެސްޓާގެ ގޯލަށް ނުރައްކާކޮށް ހަމަލާތަކެއް ވެސް އުފައްދާފަ އެވެ.\nދެވަނަ ހާފް ފެށިގެން ޗެލްސީން އެޓީމުގެ އެޓޭކްތައް ވަރުގަދަކުރިއިރު ލަނޑު ޖެހުމަށް ހުސް ގިނަ ފުރުސަތުވެސް އެޓީމަށް ލިބި ވަނީ ބޭކާރުވެފަ އެވެ.\nމެޗުގެ 70 ވަނަ މިނެޓުގައި ލެސްޓާގެ ޗިލްވެލް އަށް ދެވަނަ ރީނދޫ ކާޑާއެކު ރަތްކާޑު ދައްކާ ދަނޑުން ފޮނުވާލުމުން އެޓީމު ކުޅުނީ މެޗުގެ ބާކީ ބައި 10 ކުޅުންތެރިންނާއެކު އެވެ. އެހެންނަމަވެސް އެކަމުގެ ފައިދާ ޗެލްސީއަށް ނެގިފައެއް ނުވެ އެވެ.\nމި ނަތީޖާއާއެކު ޗެލްސީ އޮތީ ކުޅުނު 23 މެޗުން ލިބުނު 47 ޕޮއިންޓާއެކު ޕޮއިންޓް ތާވަލުގެ ތިންވަނައިގަ އެވެ. ލެސްޓާ އޮތީ ކުޅުނު 23 މެޗުން ލިބުނު 31 ޕޮއިންޓާއެކު ޕޮއިންޓް ތާވަލުގެ 8 ވަނައިގަ އެވެ.\nހޮނިހިރު ދުވަހުގެ ރޭ ކުޅުނު މެޗުން ޓޮޓެންހަމް މޮޅުވީ އެވަޓަންއާ ވާދަކޮށް 0-4ގެ ތަފާތު ބޮޑު ނަތީޖާއަކުންނެވެ.\nޓޮޓެންހަމް ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށްގެން ރަނގަޅަށް ކުޅެފައިވަނީ އެޓީމުންނެވެ. އެގޮތުން އެޓީމުން ވަނީ އެވަޓަންގެ ހާފަށް ބާރުބޮޑުކޮށް ގިނަ ހަމަލާތަކެއް ފޮނުވާލާފަ އެވެ.\nމެޗުގައި ޓޮޓެންހަމް އިން ލީޑު ނެގީ 23 ވަނަ މިނެޓުގައި ސޮން ކާމިޔާބުކުރި ލަނޑުންނެވެ. މި ލަނޑަށްފަހުވެސް އެޓީމުން ދިޔައީ އެވަޓަންގެ ހާފަށް ބާރުބޮޑުކުރަމުންނެވެ.\nފުރަތަމަ ހާފް ނިމުނީ 0-1 ގެ ނަތީޖާއިން އެވަޓަންގެ މައްޗަށް ޓޮޓެންހަމް ކުރީގައި އޮވެގެންނެވެ.\nދެވަނަ ހާފް ފެށިގެން މާގިނައިރުތަކެއް ނުވަނީސް ޓޮޓެންހަމް އިން ވަނީ މެޗުގެ ލީޑު ފުޅާކޮށްފަ އެވެ. މި ލަނޑު 47 ވަނަ މިނެޓުގައި އެޓީމަށް ކާމިޔާބުކޮށްދިނީ ހެރީ ކޭން އެވެ. މި ލަނޑާއެކު އޭނާ ވެގެންގޮސްފައިވަނީ ޓޮޓެންހަމް އަށް ޕްރިމިއާ ލީގުގައި އެންމެ ގިނަ ލަނޑު ޖަހައިދިން ކުޅުންތެރިޔާ އަށެވެ.\nޓޮޓެންހަމް އިން މެޗުގައި ކާމިޔާބުކުރި ތިން ވަނަ ލަނޑުވެސް ކާމިޔާބުކޮށްދިނީ ކޭން އެވެ. މި ލަނޑު 59 ވަނަ މިނެޓުގައި އޭނާ ކާމިޔާބުކުރީ ޑިއާގެ އެހީތެރިކަމާއެކު އެވެ.\nޓޮޓެންހަމް އިން މެޗުގައި ކާމިޔާބުކުރި ހަތަރުވަނަ ލަނޑު 81 ވަނަ މިނެޓުގައި ކާމިޔާބުކޮށްދިނީ ކްރިސްޓިއަން އެރިކްސަން އެވެ. މި ލަނޑު އޭނާ ކާމިޔާބުކުރީ ޑެލެއަލީގެ އެހީތެރިކަމާއެކު އެވެ.\nމި ނަތީޖާއާއެކު ޓޮޓެންހަމް އޮތީ ކުޅުނު 23 މެޗުން ލިބުނު 44 ޕޮއިންޓާއެކު ޕޮއިންޓް ތާވަލުގެ ފަސްވަނައިގަ އެވެ. މެޗުން ބަލިވި އެވަޓަން އޮތީ ކުޅުނު 23 މެޗުން ލިބުނު 27 ޕޮއިންޓާއެކު ޕޮއިންޓް ތާވަލުގެ ނުވަވަނައިގައެވެ.


Sheela Manik ah: Thee ey mihithuge vindhakee – Iru\nދިވެހި ފިލްމީ ދާއިރާގެ ނަމޫނާ ޖޯޑު ކަމަށްވާ ޝީލާ ނަޖީބާއި މުހައްމަދު މަނިކު، އެދެމީހުންގެ ކައިވެންޏަށް 17 އަހަރުފުރުން ފާހަގަކުރަމުން އެބަދެއެވެ.\nއެނިވާސާރީއާ ގުޅިގެން ޝީލާ ވަނީ މަނިކަށް ޙާއްސަކޮށް އިންސްޓަގްރާމްގައި ޕޯސްޓެއް ހިއްސާކޮށްފައެވެ. ދެމީހުން އެކީގައި ނަގާފައިވާ ހިތްގައިމު ފޮޓޯއަކާއެކު ޝީލާ ވަނީ ވަަރަށް ޙާއްސަ ބަސްކޮޅެއް ވެސް މަނިކަށް ރައްދުކޮށްފައެވެ. އެގޮތުން ޝީލާ ބުނީ މަނިކަކީ ކޮންމެ އަންހެނެއްގެ ހަޔާތަށްވެސް ލިބުމަށް އުންމީދު ކުރާނެ ފަދަ ނަމޫނާ ފިރިއެއް ކަމަށެވެ. އަދި ޝީލާ ވަނީ އެހާ ރަނގަޅު ފިރިއެއްގެ ގޮތުގައި ހުރީތީ އާއި، މަނިކުގެ ހަޔާތުގެ ބައިވެރިޔަކަށް ޝީލާ އިޚުތިޔާރު ކުރީތީ މަނިކަށް ޝުކުރުއަދާކޮށްފައެވެ.\nA post shared by Shiela Najeeb (@shiela_n)\nޝީލާ ބުނީ މަނިކު ދެކެ ވާ ލޯބި ކިޔައިދޭން ވެސް ނޭނގޭ ކަމަށެވެ. އަދި ކައިވެނީގެ އަހަރީ ދުވަހާ ގުޅިގެން ތަހުނިޔާ ކިޔަމުން، ޕޯސްޓު ނިންމާލާފައިވަނީ ވަރަށް ޙާއްސަ ބަސްކޮޅަކުންނެވެ. “ތިއީޔޭ މިހިތުގެ ވިންދަކީ”، މިގޮތަށް ޝީލާ ލިޔެފައިވާއިރު، އެއީ އެދެމީހުން އެކީ ކުރިން ކުޅުނު ވަަރަށް ކާމިޔާބު ޑްރާމާ ސިލްސިލާއެއްގެ ނަން ކަން ފާހަގަކުރެވެއެވެ.\nޝީލާއާއި މަނިކުގެ ކައިވެންޏަށް 17 އަހަރު ފުރުނުއިރު، އެދެމީހުންނަށް ދެކުދިން ވަނީ ލިބިފައެވެ.\nނުހައްގުން ވަޒީފާއިން ވަކި ކުރި 19 މީހަކަށް ހަ މިލިއަން ރުފިޔާ ނަގައިދީފައިވޭ\nފިލްމީ ދާއިރާގެ ބޭރުންވެސް ޝީލާ މިހާރު ދަނީ އާންމުންގެ ލޯތްބާއި ތަރުހީބު ހޯދަމުންނެވެ. އެގޮތުން އޭނާ އާއި މަނިކު ގުޅިގެން ކާއެއްޗެހި ތައްޔާރުކުރާ ކެފޭއެއް ދާދިފަހުން ވަނީ ހުޅުވައިފައެވެ. އެ ކެފޭގައި ލިބެން ހުންނަނީ ޝީލާ ކައްކާ ޙާއްސަ ކާނާތަކެވެ.


BREAKING NEWS: Raajjey Gai Chutty Heydhakurumah Fahu Italy Ah Dhiya Meehakah Covid-19 Jehijje - Vaguthu\nއިންތިހާބުން ސަރުކާރު ބޮޑު ބައްޔަކާއި ދިމާއަށް! -7ގަޑިއިރު ކުރިން\nރާއްޖޭގައި ޗުއްޓީ ހޭދަކުރުމަށްފަހު އިޓަލީއަށް ދިޔަ މީހަކަށް ކޮވިޑް-19 ޖެހިއްޖެ\nރާއްޖޭގައި ޗުއްޓީ ހޭދަކުރުމަށްފަހު އިޓަލީއަށް ދިޔަ މީހަކު ކޮވިޑް-19 އަށް ޕޮޒިޓިވް ވެއްޖެއެވެ. މައުލޫމާތު ލިބިފައިވާ ގޮތުގައި އޭނާ ޗުއްޓީ ހޭދަކުރީ ޅ.އަތޮޅު ކުރެއްދޫ ރިސޯޓްގައެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި އޭނާ ރާއްޖެ އިން އިޓަލީއަށް ދިޔަ ފަހުން ކޮވިޑް-19 އަށް ޕޮޒިޓިވް ވެފައިވާކަން ރިސޯޓަށް އެންގީ އޭނާގެ ޗުއްޓީ ދަތުރު ހަމަޖެއްސި ޓްރެވަލް އެޖެންސީ އިންނެވެ.\nއެ ރިޕޯޓް ލިބުމާއި ގުޅިގެން ރިސޯޓަށް އެއްވެސް މީހަކު އެރުމާއި، އެއްވެސް މީހަކު ރިސޯޓުން ފޭބުން މަނާކޮށްފައިވާކަން ރިސޯޓްގައި ހުރި މުވައްޒަފަކު ވަނީ "ވަގުތު" އަށް ކަށަވަރު ކޮށްދީފައެވެ.\nނަމަވެސް ރަސްމީ އެއްވެސް ފަރާތަކުން މިއިން އެއްވެސް މައުލޫމާތެއް އަދި ކަށަވަރު ކޮށެއް ނުދެއެވެ.\nކުރެއްދޫ ރިސޯޓްގައި ޗުއްޓީ ހޭދަކުރުމަށްފަހު ރާއްޖެ އިން ފުރިފަހުން ކޮވިޑް-19 އަށް ޕޮޒިޓިވްވީ ޗިލީ ދެމީހެއް ކަމަށް ބައެއް ފަރާތްތަކުން މައުލޫމާތު ދިން ނަމަވެސް "ވަގުތު" އަށް މައުލޫމާތު ދިން ފަރާތަކުން ބުނީ އެރަށުގައި ޗުއްޓީ ހޭދަކުރުމަށްފަހު ފުރިފަހުން ކޮވިޑް-19 އަށް ޕޮޒިޓިވް ވެފައި ވަނީ އިޓަލީވިލާތުގެ މީހެއް ކަމަށެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ކުރެއްދޫ ރިސޯޓްގެ ބައެއް މުވައްޒަފުން ކޮވިޑް-19 އަށް ޓެސްޓް ކުރަން މިހާރު ވަނީ ނިންމާފައެވެ. އެގޮތުން ރިސޯޓްގެ ވެއިޓަރަކާއި، ޓްރާންސްފާ ކޯޑިނޭޓަރަކާއި ރޫމް ބޯއީއެއް ޓެސްޓް ކުރަން ހަމަޖެހިފައިވާ ކަމަށް މައުލޫމާތު ލިބެއެވެ.\nމާޗް 6, 2020 21:58\nސަރުކާރަކުން އެއްޗެކޭ ވެސް ނުބުނެއެއްނު\nސިއްރު ކޮށްގެން ކެމްޕެއިން ކުރީމަ ނިމުނީ\nމާޗް 6, 2020 22:06\nދުނިޔެ މިހާރު މިދަނީ މަޑުމަޑުން ބޮލު ބަލި މަޑިކަމުގެ ތެރެއަށް ޑައިވް ކުރަމުންނޭ ދުނިޔެއަށް ވަރަށް ބޮޑު މުސީބާތެއް އަންނަން އުޅޭ ކަމުގެ ނިޝާން ތަކޭ މިހާރު ފެނިގެން މިދަނީ އެކަމަކު މިސަރުކާރުން ބަލަނީ މިގައުމުގައި ޑިވައިޑް އެން ރޫލްގެ އުސޫލު ތައް އިސް ކޮށްގެން އަދިވެސް ދައުލަތުގެ ޚަޒާނާ އިން ބޭކާރު ޚަރަދު ކުރެވޭތޯއޭ މިސަރުކާރު މީ ވަރަށް ނާގާބިލް ސަރުކާރެއް ކަން ހުރިހާ ދިމާލަށް ބަލާލުމުން ވެސް ފެންނާން އެބަހުއްޓޭ ސަރުކާރަށް އެބަޖެހޭ ވަރުގަދަ ފިލާވަޅެއް އަންނަ ލޯކަލް ކައުންސިލް އިންތިޚާބުގައި ދޭން...\nމާޗް 6, 2020 22:09\nނާޤާބިލް ސަރުކާރުން ރައްޔިތުންގެ ހިމާޔަތުގަ ފިޔަވަޅު އެޅުމަށް ނުކުޅަދާނަވުމުގެ ސަބަބުން ރައްޔިތުން އިންތިހާ ބޮޑު ނުރައްކަލަށް ހުށަހެޅެމުން މި ދަނީ.\nމާޗް 6, 2020 22:25\nމިހާ ހިސާބަށް ދިޔައިރުވެސް ލާދީނީ ހަޖާމުބޭބޭ ބުނަނީ ރާއްޖޭގެ ރަށަކުން ބަލިފެނިއްޖެނަމަ ނުވަތަ ޝައްކުކުރެވޭނަމަ ކަރަންޓީނު ކުރާކަށް ނުޖެހެޔޭ! ހޭ ބުރާންޗާމެނޭ މިހާރުންފެށީގެންވެސް ރަށްރަށުގައި ކަރަންޓީނުކުރެވޭގޮތް ހަމަޖައްސަންވީ....\nމާޗް 6, 2020 22:36\nބަލަގަ އަދިވެސް ބައެއް ސްޓާފުންތަ ޓެސްޓްކުރަނީ... ހުރިހާ އެންމެނެއް ނޫން ؟؟!!!\nމާޗް 6, 2020 22:42\nމާޗް 6, 2020 23:25\nރިސޯޓް ތަކުގައި މަސައްކަތް ކުރާ މުވައްޒަފުން މާސްކް އެޅުން މެނޭޖްމަންޓް އިން ވަނީ މަނާ ކޮށްފަ. މިކަމުގެ ސަބަބުން މުއައްޒަފުން ވަރަށް ބޮޑަށް ނުރައްކަލަށް ހުށަހެޅޭ\nމާޗް 6, 2020 23:27\nސުންޕާ ސަރުކާރެއްމީ ފެށުނީއްސުރެ!މިވައިރަހަކުންވެސް ރައްޔިތުން ސަލާމަތްކުރުމަށްޓަކައި ޓުއަރިސްޓުން ރާއްޖެއައުން ހުއްޓުވާކަށްވެސް ނޫޅޭ!ލާރިދ މުހިއްމީ ރައްޔަތުންގެ ފުރާނައަށްވުރެން! މިއުޅޭ ނަޝީދުގެ އަނގައިގެ ވިހަ ނުޖެހުނިއްޔާވެސް ހެޔޮ ދޫނުބައި ބުރާންޗެއް\nމާޗް 6, 2020 23:29\nމި ނާޤާބިލް ސަރުކާރު އަދިވެސްބަލަނީ ޤައުމު ވިއްކާ/ ބަދަލުދީ ޙަޒާނާ ދިރުވާލަން. އަދި ކޮންމެގޮތެއްހަދާފަވެސް އިންތިޙާބުގައި ގޮނޑިތައްކާލަން. އިދިކޮޅު ޕާޓީ ކުދިންކިޔާގޮތުން އީސީ ޝަރީފުއަށް ޓުއަރިޒަމް މިނިސްޓަރުކަން ދެނީޔޯ އިންތިޙާބު ނަގާދިނީމަ.\nމާޗް 7, 2020 00:13\nސިޔާސީކަންތަކުގާ އުޅުމުގެބަދަލުގަ ދީނީކަންކަމުގާ\nމަސްެއޫލުވޭ..ގިނަގިނައިން މިސްކިތައްއަރާ އެެެްެްއްކައުވަންތައިލާހައް ދުއާކުރޭ،.\nޣައުމު މިނުރއްކާތެރި ކުރޯަދިމުޅިދުނިޔެއިންމިބަލިނެތިކުރައްވާންދޭ ވެ އާމީން...\nމާޗް 7, 2020 01:11\nކޮވިޑް ފެތުރޭއިރު ނޮން އެސެންޝަލް ދަތުރުތައް ހުއްޓުވަން ޖެހޭ\nބައެއް މީހުން ޗުއްޓީއަށް އެބަދޭ ކޮވިޑް ފެތުރޭ ގައުމުތަކަށް. މިސާލަކަށް މެލޭޝިއާ\nއަދި ބައެއް މުއައްސަސާ ތަކުން ޓްރެެއިންނިންނަށް ވެސް އެބަ ފޮނުވާ ކޮވިޑް ފެތުރިފައިވާ ގައުމުތަކަށް.\nމިސާލަކަށް އެމް.އެމް.އޭ-ރާއްޖޭގެ މަރުކަޒީ ބޭންކް ކޮވިޑް އެގައުމްތަކުގައި ފެތުރެން ފެށިފަހުން މުވައްޒަފުން، އިޓަލީ، މެލޭޝިއާ، ޕާކިސްތާން އިންޑިއާއަށްވެސް ފޮނުވާފައިވޭ... މިއީ މުހިއްމު ޓްރެއިނިންތަކެއްވެސް ނޫން\nމާޗް 7, 2020 05:19\nޝައްކު ކުރެވޭ މީހުން ޓެސްޓްކުރުން ވަރަށް ރަނގަޅު ކަމެއް ތިޔަކުރައްވަނީ. ޓެސްޓްކުރުން އަދިވެސް ފުޅާކުރައްވާ.>>>އެންމެ ޝައްކުވާ މީހުން، ދެވަނަ، ތިންވަނަ މިގޮތައް މި ރިސްކް ކެޓެގަރީތައް ކަނޑައަޅުއްވާ. މިހާރު އާއްމުން އަމަލުކުރަންޖެހޭ ގޮތަކީ ކޮބައިތޯ؟ މިއަދު މިހާލަތުގަ؟ ހެލްތު ޕްރޮޓެކްޝަން އެޖެންސީ އަށް ވަރަށް ސާބަސް. ކުރިޔަށް ތިޔަގޮތަށް ވަޑައިގަންނަވާ. ތ. މެންބަރު އަފީފު ކިޔާ އެއްޗެއްސަށް އަޅާނުލާ.\nމާޗް 7, 2020 07:41\nކޮންމެ ބޭފުޅަކުވެސް އެއްޗެހިގޮވަނީ އެއިރެއްގަ އޮންނަސަރުކާރަށް. ޢަޅެނޫންތަ!\nތިމާ އިސްލާޙް ވާންވީ، އަމިއްލަނަފުސު މިކަހަލަ ހުރިހާ ވަބާ އިން ސަލާމަތް ވުމަށް މަސައްކަތްކުރުމަކީ ފަރުދީ ގޮތުން ލާޒިމްކަމެއް. ޝައިޠާނާގެ އަވާގައިޖެހިގެން ކުރާ ނުބައި އަމަލުތަކުގެ ޖަޒާލިބޭނީ އެކަންކުރިމީހަކަށް، ވީއިރު ސަރުކާރުން ހިމާޔަތްދެވޭނެތޯ؟ މަސްތުވަނީ އަމިއްލައަށް ޒިނޭކުރަނީ ހަރާމްކަމަކަށް އަރައިގަތުމަށް މިނޫނަސް މިފަދަ ބޮޑެތި ފާޙިޝް ޢަމަލުތައް ކުރީމަ އެއްވެސް މީހަކަށް ކީއްކުރަން ސަރުކާރަކަށްވެސް ޒިންމާއެއްނުނެގޭނެ. ދީނުގައި އޮންނަގޮތަށް ޒިނޭގެ އަދަބު 'ރަޖަމް ކުރުން' ސަރުކާރުން ހުކުމްކޮށް ތަންފީޒްކުރާނަމަ ތިބާގެ އަހުލުންނާ އެކުވެރިން އިސާހިތަކު މަދުވެދާނެ. ޑްރަގް ހޯދާ ބޮނީ ސަރުކާރުން ހުއްދަދީގެންތަ! މަކޮޔާ ތިމާ ﷲއަށް ބިރުވެތިވެ ފާފަތަކުން ދުރުހެލިވީމާ ބޮޑެތި މުސީބާތްތަކުން ސަލާމަތްވެ ކޯފާއިން މިންޖުކޮށްދެއްވާނެ. ޔާﷲ އަޅަމެންގެ ތެރެއިން މިފަދަ ނުބައިފާޙިޝް އަމަލުތައްކުރާމީހުންނަށް އެކުރިކަމެއްގެ ޖަޒާ ދެއްވާ ހެޔޮވިސްނުންދެއްވާ އެބައިމީހުން އެފަދަނުބައި އަމަލުތަކުން ދުރުކުރައްވާދޭވެ. ޢުޤޫބާތަކީ އާންމުއެއްޗެއްކަމުގައި ލެއްވިޔަސް ޞާލިޙްއަޅުން ނަޖާކުރައްވާ ދިންނަވާނދޭވެ. ޔާﷲ ޔާރައްބުލްޢާލަމީން.\nމާޗް 7, 2020 08:33\nމީން އެގުނީ ސްކްރީންކުރަނީ ރާއްޖެއަތް އެތެރެވާއިރުކަން\nކީވެތޯ ޑޮމެސްތިކުން ފުރާއެންމެނވެސް ސްކްރީން ނުޖުރެވެނީ ކުރެވޭނަމަ މީހުނައް ރަށްރަށަކައް ދިއުމުގެ ފުރުސހަތު ކުޑަވާނެދޯ\nމާޗް 7, 2020 09:55\nސަރުކަަރު މިހާރު ހޭ އަރަންވެއްޖެ އެއްނޫންތޯ؟


Medhoo Dhaairaage Godi Rozeinaa Dhifaau Kurahvaifi\nމީދޫ ދާއިރާގެ ގޮނޑި ރޮޒައިނާ ދިފާއުކުރައްވައިފި\nހުޅުދޫ ދާއިރާގެ ގޮނޑި އިލްޔާސް ލަބީބަށް\nby vomadmin April 8, 2019\nރައްޔިތުންގެ މަޖިލީހުގެ 19 ވަނަ ދައުރަށް މެމްބަރުން ހޮވުމަށް ބޭއްވި އިންތިހާބުގައި އައްޑޫ މީދޫ ދާއިރާގެ ގޮނޑި މީދޫ ދާއިރާއަށް އެމްޑީޕީ ޓިކެޓުގައި ވާދަކުރެއްވި ރޮޒައިނާ އާދަމް އަނެއްކާވެސް ކާމިޔާބު ކުރައްވައިފިއެވެ.\nރޮޒައިނާ މި ގޮނޑި ކާމިޔާބު ކުރެއްވީ މީދޫ ދާއިރާއަށް ވާދަކުރެއްވި ދެ ކެންޑިޑޭޓުންނާ ވާދަކުރައްވައިގެންނެވެ.\nރޮޒެއިނާއަށް 1292 ވޯޓް ލިބިފައިވާއިރު ރޮޒެއިނާއާއި އެންމެ ބޮޑަށް ވާދަކުރެއްވި އަބްދުއްރަހުމާނަށް ލިބިލެއްވީ 1154 ވޯޓެވެ. އަދި މިދާއިރާއަށް ދެން ވާދަކުރެއްވި ފަރުހާދަށް ލިބިލެއްވީ 84 ވޯޓެވެ.\nރޮޒެއިނާއަށް މީދޫ ދާއިރާގެ ގޮޑި ކާމިޔާބުކުރެވިފައިވަނީ އެކަމަނާއާއި އެންމެ ބޮޑަށް ވާދަކުރެއްވި އަބްދުއްރަހުމާނަށްވުރެ 170 ވޯޓް އިތުރަށް ހޯއްދަވައިގެންނެވެ.\nޓުއަރިޒަމް މިނިސްޓްރީ ހިންގަން ވަގުތީ ގޮތުން އިކޮނޮމިކް މިނިސްޓަރު ފައްޔާޒު އިސްލާމް އާ ހަވާލުކޮށްފިއެވެ. ފައްޔާޒުއާ ޓޫރިޒަމް މިނިސްޓްރީ ...